Datasets:

khaled123
/

Testtun

Dataset card Data Studio Files Files and versions Community

Split (1)

train · 9.04k rows

text stringlengths 0 38.1k
نسبة الفقر في تونس حسب آخر تقارير المعهد الوطني للإحصاء و البنك الدولي: و تم تحديد حالة الفقر وفقا للمعطيات التالية: - درجة ارتباط العائلة بغيرها من الناحية المادية - ظروف المعيشة من حبث السكن و الملبس و الاكل - التجهيزات الي تملكها العايلة - عمر رب اليت - عدد النشطين في العائلة - المستوى الدراسي لافراد العائلة - وضعية رب البيت في سوق الشغل مع الملاحظ، انو المعهد الوطني للاحصاء و البنك الدولي، اخذوا في عين الاعتبار مستوى معيشة كل جهة لتحديد نسبة فقر خاصة بالجهة... Ps: اعفيوني من "جربة فين" و "قرقنة فين" جربة تابعة مدنين و قرقنة صفاقس، هذي الناس الكل تعرفها... انا البارح عقاب ليل نلوّن فيهم بالكعبة نسيت جربة و قرقنة خاطرهم في البحر... الله غالب، نسيتهم، تنساهم كورونا ان شاء الله
سلام عليكم... شنوا اهم سبب من أسباب -ارتفاع الTMM و ارتفاع القصاصات على القروض، - و ارتفاع التهرب الضريبي، -و عجز ميزانية الدولة، - -و مديونية الدولة... اليوم باش نحكيو على استعمال الكاش في تونس، و الأثر متاعو على حياة المواطن... في تونس، تقريبا اغلب معاملاتنا تصير بالكاش، نحكي على المعاملات اليوميّة متاع المواطنين، مع العطّار و الخضّار و الطبيب و المحامي و الميكانيسيان و القهوة و المطعم و تجّار الملابس الجاهزة و غيرهم من الحاجيّات العاديّة، طبعا هذا ما غير ما نحكيو على الافاريّات الكبيرة الي تصير أحيانا بالكاش... الوضعيّة هذي في القرن 21، قعدت محصورة عند الدّول المتأخّرة إقتصاديّة، خاطر في الدّول المتقدّمة، حتى الbaguette تنجّم تخلّصها بالكارطة او بالهاتف الجوّال، و كلّ المعاملات تمرّ عبر القطاع البنكي المنظّم بطريقة او بأخرى... أحنا في تونس الكاش مازال هو الّي طاغي على معاملاتنا اليوميّة... الوضعيّة هذي، قد ماهي ساهلة، و مفهومة، و معروفة عند النّاس، قد ما عواقبها وخيمة على اقتصاد بلادنا و على حياتنا اليوميّة من جهة أخرى، و هاو باش نفسرلكم كيفاش؟ أوّلا، لازمنا نتذكرو انّو الكاش ما يخلّيشtrace، معناها ما يخلّيش أثر مكتوب في وثيقة يدلّ على عمليّة البيع او الشّراء، يعني آليّا ينجّم السيّد الي شريت من عندو بالكاش، يهزّ فلوسو لأي نشاط غير قانوني، سواء تهريب او حتّى إرهاب، و حدّ ما ينجّم يفيق بيه آش عمل بالفلوس، خاطر حد ما ينجّم يثبت عليه انّو قبض فلوس أصلا... و النّاس الي تخدم في أي نشاط مخالف القانون، تبعد قد ما تقدر على كلّ نوع من وسائل الدفع : لا تحب شيكات لا كمبيالات لا دفع بالكارطة لا حساب بنكي، خاطر بكلّ بساطة، هذي وسائل تبادل أموال تخلّي اثر مكتوب، تنجّم القباضة و النيابة العموميّة يلقاووه و يتبعو الفلوس و يجيبوهم، أكبر مافيوزي أمريكي اسموAlphonse Gabriel Capone ، ما نجمو يشدّو عليه في نشاطو الإجرامي، لكن عام 1931 تحكم عليه ب17 سنة حبس بسبب تهرب من الضرائب الي فاقو بيه عبر تتبّع الحسابات البنكيّة متاع سلسلة محلات الpressing الي حاللها هو وقتها... ثانيا، اذا انت تشري بالكاش من شخص عندو باتيندا و مسجّل في القباضة مهما كانت مهنتو، تاجر (ملابس، قهواجي...) او مهنة حرّة (محامي طبيب مهندس...) او حرفي (ميكانيسيان، نجّار...) او غيرهم، اذا تشري من عندو بالكاش، ينجّم ما يصرّحش بالمدخول هذاكا للقباضة.... وقتها، انت يا شهّار تتقصلك ملاين ضرائب من شهريتك على عام كامل، لكن هو، الي ينجّم يكون يدخّل قدّك بعشرة مرّات، يدفع ملاليم للقباضة خاطر اغلب مداخيلو قبضهم كاش، و القباضة ما تنجّم تشدّ عليه شي... دونك السيّد هذا الّي انت خلّصتو بالكاش، يصوّر اكثر منّك برشا و يدفع ضرائب أقلّ منّك برشا، لكن يستعمل معاك الكيّاس الّي تبنى بالضّرائب الي دفعتهم انت، و يقرّي ولدو في الجامعة الّي تبنات بالضّرائب الي دفعتهم انت، و يتمتّع معاك بالامن و القضاء الي توجدو بفضل الضّرائب الي دفعتهم انت (مانيس نحكي على جودة هذه المرافق، نحكي على استعمالهم مهما كانت حالتهم دون المساهمة في كلفتهم)... مازلنا في ثانيا، و هوني نحب نحكي على النّاس الي عندها باتيندا و ما تصرّحش بحقيقة مداخيلها للقباضة باش تخلّص ملاليم ضرائب كيما حكينا، نحبّ نقول انّو بالنّهاية، الطبيعة تكره الفراغ، و الحاجة المعوجة ما تدومش راهي، النّقص في موار الضّرائب، راهو عاجلا ام آجلا يأدّي لضرائب جديدة اكبر، و لقوانين اكثر صرامة، كيما صار في الزيادة الأخيرة في نسبة الضّرائب، و المساهمة الاستثنائيّة، و زيادة نسبة الTVA، و تشديد قوانين الفوترة على المهن الحرّة، و السعي لرفع السرّ البنكي... بالفلّاقي، راهو التهرّب يجيب العينين، و يخلّي الدّولة تركّز اكثر مع القطاعات الكلّ، و تزيد في الضّرائب، و تشدّد في الرّقابة... هذا ثانيا... ثالثا، النّاس الي تموت على الكاش، هوما جماعة الكنترا و الاقتصاد الموازي، ... جماعة سلعة ليبيا و الشّنوا و برويطة البانان و الأناناس، و ايصانص ليبيا و التويوتا الي واقفة تحت قنطرة تبيع في الطومصون... هذوكم ناس موش موجودين أصلا عند القباضة، يعني موش يكذبو برك في الحجم الحقيقي لمداخيلهم، لا لا، هذوكم عايشين معانا، يستهلكو معانا في المواد المدعّمة من ضرائبنا، و يتمتعو بطرقاتنا و تعليمنا و امننا و قضاءنا، لكنهم ما يدفعو في حتّى ملّيم مساهمة... هاذم ناس تسرق في الشعب التّونسي و ما فمّاش كلمة أخرى للتّعبير على الوضعيّة متاهم... رابع مشكل يعملو استعمال الكاش، هو الأخطر حسب رأيي... الكناتريّة و جماعة الاقتصاد الموازي و حتى الي عندهم باتيندا و يخيرو يبيعو أكثر بالكاش، ما يحطّوش مداخيلهم في البنوك، لا لا، كاشهم يتخبّى باكووات في الديار و المخازن، خاطر اذا يتصبّ في البنوك، تفيق بيهم القباضة، و يفيق بيهم الامن، و هذا ما يساعدهمش... العمليّة هذي نتيجتها شحّ السّيولة في القطاع البنكي، يعني البنوك يصعب عليها إيجاد سيولة باش تغطّي الطّلب على القروض... و كيما في أي سوق، لمّا سلعة تنقص، سومها يغلى، كذلك بالنّسبة للسيولة، نقص الودائع عند البنوك، يؤدّي آليّا الى ضعف امكانيّة إعطاء قروض بالنّسبة للبنوك، يعني عرض قروض أقلّ، و هذا يأدّي لإرتفاع نسبة الانتيريس على القروض الي تتعطى للشّهّارة و للشّركات المنظمة، و هذا الي صارلنا الجمعة الي فاتت مثلا.... و الحكاية ما تاقفش غادي راهي، موش كان الشهّار و الشركة باش يغلى عليهم الانتيريس، الدّولة أيضا تتسلّف من البنوك، و لمّا الانتيريس يطلع، معناها آليّا اكثر مصاريف للدّولة لمّا تجي تخلّص ديونها، و مصاريف اكثر للدّولة، معناها يلزم تلقى موارد اكثر، معناها عاجلا ام آجلا ضرائب اكثر على ظهر الشهّار و الشركات المنظمة... بالفلاقي، شهّار يقضي بالكاش في السّوق الموازية او من جماعة الكونترا، او يعبّي ايصانص ليبيا، ماهو قاعد يربح في شي، خاطر الي ربحو في السّوم الرخيص، باش يخلّصو دوبل من الجهة الأخرى لمّا الانتيريس يزيد، و لمّا الضرائب تزيد، و الرّابح الوحيد في العمليّة هوما الحارة كناترية، و الكعبات الي يخدمو بلا باتيندة... الخلاصة: اكثر ملفّ حارق في بلادنا، هو القضاء على التّعامل بالكاش، اكيد لا عطارتنا لا ميكانيسيانتنا يستعرفو بالخلاص الالكتروني، لكن فما عشرات الأماكن إلي ساهل نحرموهم من الكاش، محلات الملابس الجاهزة، المهن الحرة؛ المطاعم الكبرى، المحلات التجارية الكبيرة، و غيرهم من الاماكن إلي ساهل الخلاص فيهم بالشيك أو البطاقة البنكية... و اذا فمّا حاجة عاجلة فهي وضع استراتيجيّة وطنيّة لدعم التعامل بالبطاقات البنكيّة و الخلاص عبر الهاتف الجوّال... لو فمّا دعم لازم تعملو الدّولة، راهو دعم الmonétique... المواطن، مشكلتو مع البانكا و الكارطة متاع البانكا، هوما الfrais، يقلّي غالي عليّا فاش قام نعطيم في 7 دينارات في التريميستة (سوم ارخص كارطة في تونس)، و التّاجر يقلّك ما نحطّش TPE terminal de paiement électronique فاش قام البانكا تاخو عليا بين 0 و 2% على كلّ معاملة... طبعا الاثنين ناسيين انّو فمّا لوجيستيك كبيرة وراء الكوارط و انّو البنوك هي شركات تجاريّة ما تخدمش على رحمة الوالدين... ما علينا... اجبار البنوك أنها ترخّص او تفرّق كوارط بلاش هو غباء ما يأدّي لشي حسب رايي، خاطر بكلّ بساطة يبطلو ما عادش يبيعو كوارط... الحلّ في الدّعم، و الدّعم هذا هو دعم استراتيجي و مسألة حياة او موت بالنّسبة لتونس، الشهّار الي ياخو كارطة، يكفي يقدّم كشف حسابو الي فيه عمليّة خلاص كارطتو للإدارة متاعو، باش بعدها شريكتو ترجّعلو المبلغ، و الشّركة تقص المبلغ من ضرائب الشهّار هذاكا قبل ما تصبهم للقباضة... كيف كيف، التّاجر او المهنة الحرّة الي ينخرط و ياخو TPE، القباضة تنقّصلو الFRAIS الي خذاتهم البانكة من الضّرائب الواجبة عليه... و بالطّريقة هذي نشجعو النّاس انها انها تنسى الكاش، و تتعامل اكثر فأكثر بالكوارط او تخلّص بالتّلفون (و هذا شانطي آخر توا نرجعولو)... خاطر الحلّ لمواجهة التهريب و التهرّب من الضّرائب موش امني و موش قضائي فقط... اذا المواطن يصبح ما يحب يتعامل الّا بوسائل الدّفع هذي، وقتها عبارة قمنا بتجفيف منابع التهريب و التهرّب الضّريبي ، خاطر حدّ ما يشري عليهم بالكاش... و الناس هاذم، اذا ما ينجموش يخدمو بالكاش، عندهم زوز حلول: امّا الاختفاء، او يضطرّوا انّو معاملاتهم تتعدّى عبر البنوك، و وقتها تقعد trace على كلّ معاملاتهم، و القباضة تنجّم اتّبّعهم و تفك منهم حقّ الشعب التونسي .... يا شهّارة، احرموهم من الكاش، نعرف تعقيد لحياتكم، أما صدقوني، المتهربين من الضرائب راهم ما يضروش في الدولة... لا صدقوني لا، الي يخدمو بالكاش سواء تجار او مهن حرة او مهربين راهم قاعدين يمصولكم في دمكم انتوما و يفكولكم في خبزة صغيراتكم.... انتم حرفاءهم، احرموهم من الكاش.... في برشا دول افريقية، الموضوع هذا تافه، خاطر بكل بساطة، تجاوزووه عندهم مدة و التعاملات المالية عبر الهاتف الجوال اصبحت هي الاكثر انتشارا من الماش... اه حقا نسيت، افريقيا شعوب متطورين علينا بعطارتهم بخضارتهم بتاكسياتهم... مالازمناش نقارنو ارواحنا بشعوب فايتتنا برشا...
سلام عليكم مواصلة لمقال البارح حول استقلاليّة البنك المركزي: علاش أصلا تعملت الحكاية هذي؟ فاش قام الدّولة تخلّي السلف من البنك المركزي بأنتيريس ضعيف و تمشي للبنوك باش يسلّفوها، و علاش البنوك عندهم الحق يتسلفو من البنك المركزي، و مبعد يسلفو الدّولة؟ نصيحة للّي سبق و قراو المقال هذا في الصّفحة، اقراو النّسخة هذي، فيها برشا تحيين، و معلومات جديدة... أوّل حاجة، أهمّ حاجة، أخطر حاجة، لازم النّاس الكلّ تفهمها، هي الفرق بين المركزي و البنوك... البنوك تجمع ودائع من عند النّاس و تضمنهالهم و تضمنلهم انّهم يجبدوها في كلّ وقت، و في نفس الوقت، تستعمل جزء منها باش تسلّف الي يحبّ يتسلّف سواء مواطنين او شركات او دولة... الطريقة هذي، تخلّي البلاد تحافظ تقريبا (موش 100%) على كمّية فلوس تدور في اقتصادها مقابلة لكمّية السّلع و المنتجات، و هكّا يتمّ السّيطرة على التّضخّم... يعني اهمّ قاعدة باش مؤسّسة تسلّف، هي انّها يكون تحت تصرّفها أموال باش تسلّفهم، إمّا تجمع ودائع من النّاس و الشّركات الي عندها فلوس و تسلّفهم للنّاس و الشّركات الي يحبّو يتسلفو، و هذا حال البنوك، و إمّا تمشي تتسلّف قبل، و مبعد تمشي تسلّف، و هذا حال شركات اللّيزنغ مثلا.... تفاهمنا هوني؟؟؟ أي و البنك المركزي في أما وضعيّة؟؟؟..... البنك المركزي ما يجمعش ودائع من النّاس، هو بنك الدّولة، بمعنى حساب الحكومة محلول عندو فقط... لمّا نقولو للبنك المركزي برّا سلّف مباشرة الدّولة، فإنّو يعمل مجرّد قيد في دفاترو انّو الدّولة تصبّولها فلوس، و الحكومة من غدوا تبدا تصرف، يعني يخلق فلوس ما كانتش موجودة اصلا في البلاد، بمجرّد قيد محاسبي... و باش تفهو العمليّة باأكثر تبسيط، اهبطو شويّة في الصّفحة، تلقاو مقال اسمو التضخّم النّقدي (هبطناه نهار الجمعة)... المفيد، طريقة خلق الاموال من لا شيء هذي، هي طريق الخراب التضخّمي على قاعدة، نزيدو كمّية الفلوس في البلاد، حجم السّلع و الخدمات الي ننتجو فيهم هو بيدو بل قاعد ينقص في بلادنا، و النتيجة المباشرة ارتفاع في الاسعار... و لو نعطيو للحكومات سيطرة على البنك المركزي، ينجمو يجبروه على القيام بالعمليّة هذي، اذا الحكومة تحبّ ترضّي الإتّحاد و تحبّ تشيّخ النّاس وقت الي هي موجودة و يتقيدلها انتصار سياسي، و تكون هي تحكم في البنك المركزي، تنزل عليه ديما يسلّفها من الحيط، كمّية الأموال في البلاد ترتفع بشكل كبير و تتصرف في زيادات أجور و غيرهم، و كلامي هذا موش من لا شيء، في 2012 و 2013 و 2014، سعر الفائدة التّوجيهي متاع البنك المركزي كان ضعيف، و رغم هذا مصاريف الدّولة مشات في الحكايات الفارغة و موش في التّنمية، و النّموّ الاقتصادي قعد تافه، و الاتعس انّو العمليّة هذي كانت سبب في التضخّم الي نعانيو فيه توّا، خاطر الطريقة هذي عملها رئيس الزّائير سابقا و طاح يطبع في الفلوس على بعضو و يفرّق، و النتيجة كانت انهيار عملة الزائير وقتها و برويطة فلوس ما تشريش خبزة... شنوّا الحلّ مالا؟ الحلّ هو انّو نفرضو على الحكومات تتصرّف كأي متعامل اقتصادي، ووضعيّة الدّولة تظهرلنا على حقيقتها، وتقترض بسعر السّوق الحقيقي، هكّا، أي تخلويض اقتصادي والا في صرفان الميزانيّات يدمّر تونس و مستقبلها، يظهر للعيان على بكري، والحلّ الوحيد، هو اجبارها تتسلّف من البنوك بالسّعر الحقيقي... يقول القايل، البنك المركزي هاو يسلّف في البنوك من الحيط مالا؟ شبيك هذي موافق عليها؟ لسبب بسيط، البنك المركزي، أكثر من 90% من الفلوس الي يسلّفها البنك المركزي، يسلّفهالها على جمعة كان خلات، يعني خلق فلوس من الحيط عند تسليف البنوك، ثمّ تدميرها بعدها بجمعة عند خلاصها، و هذا ظهر في حجم ديون البنوك لدى البنك المركزي الي ينجّم يطلع و يهبط بسهولة في فترة قصيرة حسب قرارات البنك، بينما السلف للدّولة يصير على سنوات طويلة، و كلّ عام زيد سلّف من الحيط حتّى نوصلو للخراب التضخّمي متاع موبوتو... اهمّ من هذا، البنك المركزي لمّا يسلّف البنوك، ما يعطيهمش فلوس دون ضمان، لا، ياخذ من عندهم القروضات الي مسلفينهم للدّولة و للشّركات، كضمد، بمعنى هاك القروضات تصبح لفترة جمعة، ملك البنك المركزي و هو يخلص فيهم في بقعة البنوك، اذا البنوك ما تخلصوش... باقي موش نورمال، انتيريس البنوك للحكومة اغلى من انتيريس البنك المركزي على البنوك؟ البنك المركزي يسلّف على جمعة، و البنوك تسلّف الدّولة على سنوات، و أي حدّ يفهم شويّة في الماليّة يعرف انّو كلّ ما ارتفعت مدّة التّسديد كلّ مازاد الانتيريس خاطر الرّيسك اكبر.... و هاو قالو البنوك تحقق في أرباح خياليّة، و تحقّق فيها اساسا من تسليفها للدّولة... هوني الإجابة في زوز اجزاء: 1) البنوك ارباحها قاعدة تكبر، هذا صحيح، (لكن موش البنوك الكلّ على فكرة)، و لو نتذكرو شنيّة خدمة البنوك، البنوك وسطاء، يعني عبارة سمسارة، و السلعة الّي يسمسرو فيها هي الفلوس، يعني اذا ارباحهم تكبر، هذا دليل أنّو سوم الفلوس قاعد يكبر... شنوّا؟ سوم الفلوووس؟ فاش تحكي يهديك؟ ... قلتلكم البنوك سمسارة، يجمعو ودائع من عند الناس الي عندهم فلوس، و يعطيوهم انتيريس على هاك الودائع، و يسلفو الي يحب يتسلّف و ياخذو من عندو انتيريس، بالنّهاية سوم الفلوس هو الانتيريس... و سوم الفلوس قاعد يكبر، و الانتيريس يتحدّد بالعرض و الطّلب متاعها في القطاع البنكي، بينما بكلنا نعرفو انّو بعد الثّورة، بااارشا كاش قاعد يدور لبرّا من القطاع البنكي في التّهريب و الخدمة في النوار، و هكّا قلّت السّيولة في القطاع البنكي, (فما مقال قديم في الصفحة يفسر كيفاش استعمال الكاش يدمر في مستوى عيش الشهار، توا نعاودو نهبطوه)، و طلع الانتيريس، وإذا نزيدو معلومة انّو حجم القروض الي عاطيينهم البنوك للشركات و المواطنين، ارتفع للضّعف بين 2010 و 2019 (من 38 مليار دينار الى 83 مليار دينار)، نفهمو علاش ارتفعت ارباح البنوك... 2) نجيو توّا نشوفو حصّة مداخيل البنوك من تسليف الدّولة، في مجموع مداخيل البنوك، هوني خذينا القوائم الماليّة لأكبر 10 بنوك المدرجة في البورصة (حجمهم يمثّل قريب 88% من حجم كلّ القطاع البنكي، يعني تغزرلهم هوما برك، تفهم)، و شفنا مجموع مداخيلهم من عام 2010 لعام 2019، و شفنا زادا قيمة المداخيل الّي جايّتهم من تسليف الدّولة في نفس الفترة... نلقاو انّو على التسعة السنين، مداخيل البنوك الي جايّة من تسليفهم للدّولة ما يفوتش معدّل 6,4% من 2010 الى 2019... لو نشوفو بالعام بالعام، نلقاو انّو عام 2016، تاريخ صدور قانون استقلااليّة البنك المركزي، مداخيل البنوك الي جايّة من تسليفهم للدّولة يمثّل 9% من مجموع مداخيل البنوك، و عام 2017 طاحت هذه النّسبة الى 8,3%، و عام 2018 الى 6,8% و عام 2019 الى 5,9%...( المصدر 1) توّا انا نحبكم تتساءلو، البنك المركزي يسلّف في البنوك بلاش؟ لا طبعا... عام 2019 مثلا، الدّولة دفعت انتيريس على الدّين الدّاخلي بقيمة 1608 مليون دينار (المصدر 2)، في نفس السّنة، مداخيل البنك المركزي من تسليف البنوك بلغت 1202 مليون دينار... ( المصدر 3)، و بفضل المداخيل هذي، البنك المركزي حقّق عام 2019 أرباح صافية بقيمة 1049 مليون دينار، صبّ منهم 704 مليون دينار مباشرة في ميزانيّة الشّعب التّونسي (المصدر 4)... مازال، البنوك تدفع اقل شي 25% ضرائب (تقديريا بإعتبار امتيازات اعادة الاستثمار)، يعني على هاك ال1608 مليون دينار، فما 400 مليون دينار ماشية ضرائب لميزانية الدولة.... يعني بالنّهاية، علميّا الي تدفع الدّولة زايد للبنوك، تقبضو من الجهة الأخرى في شكل أرباح من البنك المركزي و في شكل ضرائب... مازال الأهمّ، البنك المركزي لمّا يسلّف البنوك، يفرض عليهم انّو 50% على الأقل من المبلغ الي سلّفهولهم يمشي لتمويل القطاعات المنتجة... أخيرا، كليمتين على باقي اللّوم الي عاملينو للبنك المركزي: - قانون 2016 خلّى هالبنك المركزي ما يحكم فيه حدّ و لا شكون يراقبو: كيف كيف، كلام فارغ، فمّا باب كامل في قانون 2016، فصول 80 الى 84 يحكيو على سلطة النّواب و حقهم في مساءلة البنك المركزي - بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس:.... باقي كلام فارغ، خاطر التعاون مع الدولة لخلق النمو و مواطن الشغل موجود حرفيا في قانون البنك المركزي 2016 فصل 7، و كل قراراتو الي ما تشوفهمش يا توانسة، هي قرارات متناغمة مع السياسات القطاعية للحكومات المتعاقبة و اخرها منشور التعامل مع ديون معاصر زيت الزيتون لانقاذ الموسم في 2019، لكن اول مهامو هي مقاومة التضخم، و رغم هذا، الحكومات المتعاقبة عمرها ما قوّات ميزانيّات التنمية، يكفي كيما قلتلكم، تتذكروا سنوات 2012 الى 2015 لمّا كان سعر الفائدة ضعيف و ماصار حتّى نموّ يذكر، و ماصارش ارتفاع في الإستثمار لا عام لا خاص... و كلّ مجهود الحكومات كان لدفع مصاريف الأجور و التصرّف، و هذا ادّى للتّضخّم، وجود الأموال هذي في البلاد شجّع على استهلاك السلع الاجنبيّة و المحلّية... الخلاصة: منذ 2006 و البنك المركزي ممنوع من تسليف الدولة، و بعد 2011، الحكومات غرقت البلاد في الديون على اساس قابلين العجز و التداين باش يعملو تنمية، و في الواقع الفلوس مشات ترضيات و شراء للسلم الاجتماعية و التنمية يجيبها ربي.. توا اخر طلعة، قالك البنك المركزي هو الي معطلنا خاطر مستقل... و نحبو نزيدونخربوها بالتداين و نخربوها بالتضخم في الاعوام القادمة... امشيو قدمو حلول باش الشركات ترجع تخدم، قاومو السوق الموازية، راقبو مسالك التوزيع، اعملو رقمنة، حيو البيروقراطية من الادارات، شجعو الاستثمار، اقضيو على التهرب الجبائي، رجعو ثقة المواطن و الشركات فيكم كسياسيين قاومو الفساد و الرشوة... على خير يا توانسة المصدر 1: هوني عمل الصّفحة، الدّخول للقوائم الماليّة للعشرة اهمّ بنوك المدرجة في البورصة في موقع هيئة السّوق الماليّة : https://www.cmf.tn/?q=consultation-des-tats-financier-des-soci-t-s-faisant-ape و بعدها البحث عن المعلومة متاع كلّ بنك في état du résultat، و notes relatives au revenus des opérations financières et titres commercial et la note relative au revenu du portefeuille investissement، و احتساب مجموع الانتيريس الي خذاتو البنوك على سندات الدّولة، و قسمتها على مجموع مداخيل البنك عامتها، العملية لازمها تتعمل لكل سنة من 2010 الى 2019 و لكل بنك من العشرة بنوك... هذي عمليّة ينجم يقوم بيها خبراء الأحزاب الي متقلقين من استقلالية البنك المركزي، و يثبتو علينا و يفضحونا اذا غلطنا... المصدر 2: http://www.finances.gov.tn/sites/default/files/2020-10/R%C3%A9sultats%20provisoires%20de%20l%27ex%C3%A9cution%20du%20budget%20%20%C3%A0%20fin%20Aout%202020_0.pdf السطر 15، العمود 10، من الجدول الي في الصّفحة 6 من تقرير تنفيذ الميزانيّة المصدر 3: https://www.bct.gov.tn/bct/siteprod/documents/RA_fr.pdf سطر 1، عمود 3، من الجدول الي في الصّفحة 184 المصدر 4: نفس المصدر 3، امشيو للصّفحة 222
سلام عليكم إستقلاليّة البنك المركزي، اش معناها بالضبط؟ و يا ترى صحيح الاستقلالية هي الي مانعة البنك المركزي من تسليف الدولة؟ يا ترى صحيح هالقانون متاع البنك المركزي الي تعمل في 2016 هو الي منع البنك المركزي من تسليف الدولة؟ شفنا النهارين الآخرين عودة النقاش حول استقلاليّة البنك المركزي، و شفنا سياسيّين يطالبو بإلغاء القانون الأساسي للبنك المركزي الي تعمل في 2016... و ديما الكذبة او الجهل الي يعاودو فيه هو بيدو، قانون 2016 جاء بضغط المؤامرة الامبريالية و مراكز المال العالمية و المحفل الماسوني الدولي، لمنع البنك المركزي من تسليف الدولة، و خلّاه يسلف البنوك و مبعد البنوك تسلف الدولة.. كالعادة باش نحاولو مع بعضنا، نطرحو جملة من الأسئلة، و نجاوبو عليهم، باش نفهمو هالموضوع... أوّلا السّاعة، شنوّا البنك المركزي؟ (المصدر 1) هو مؤسّسة عموميّة تونسيّة رأس مالها على ملك الدّولة التّونسيّة (على ملك شكون؟؟؟؟ الدولة التونسية، نعاود على ملك شكون؟؟؟؟ الدولة التونسية) شكون يسيّر البنك المركزي؟ يسيرو محافظ يعيّنه رئيس الدّولة التونسية (نعاود، يعينه شكون؟ رئيس الدولة التونسية)، بإقتراح من رئيس الحكومة ( نعاود، بإقتراح من شكون؟؟؟ من رئيس الحكومة التونسية الي صادقوا عليها نواب الشعب التونسي )، و بعد موافقة مجلس النّوّاب (نعاود، بعد مزافقة مجلس نواب الشعب التونسي )... نعاود، المحافظ، يقترحو رئيس الحكومة التونسية، يعينو رئيس الجمهورية التونسية، و يصادق على تعيينو، نواب الشعب التونسي المحافظ هذا ما يحكمش وحدو، معاه مجلس إدارة فيه كوادر من بعض الوزارات و المؤسسات العموميّة يعيّنون بصفتهم هذي، و4 خبراء يعيّنهم رئيس الحكومة بإقتراح من المحافظ... هاذم الكل توانسة، اطارات في وزارات و مؤسسات عمومية، و خبراء توانسة يعينهم رئيس الحكومة التونسية الي هو بيدو مصادق عليه مجلس نواب الشعب التونسي شنية اهم مهام البنك المركزي؟ أهمّ مهمّاتو هي :الحفاظ على استقرار الأسعار، و مساعدة الدّولة على تحقيق سياستها الاقتصاديّة في النموّ و التّشغيل (ركزوا مليح على هذي و تذكروها خاطرعا مذكورة حرفيّا في الفصل 7 من قانون 2016)، و إصدار العملة التّونسيّة (ورق و قصع نقديّة)، و مراقبة نشاط البنوك، و القيام بدور بنك الدولة (يعني كيما المواطن حسابو محلول في أي بنك او في البوسطة، الدولة حسابها محلول عند البنك المركزي)... طبعا كلّ مهمّة من المهامّ هذي، عندها آليّاتها و تقنيّاتها الي موش هذا مجال الحديث عليها... آش معناها استقلاليّة البنك المركزي؟ الإستقلاليّة متاع البنوك المركزيّة، هي اوّلا حاجة ما نلقاوها الّا في الدّول الدّيمقراطيّة، و مستحيل دكتاتوريّة تلقى فيها بنك مركزي مستقلّ)، تهمّ أساسا مجلس إدارتو، معناها بكلّ بساطة، انّو المحافظ أساسا، و أعضاء مجلس الإدارة، موش تحت رحمة رئيس او أحزاب سياسيّة في تعيينهم و طردهم وقت ما يساعدهم... قبل، كانوا بكلهم يتعينو و يتم اعفاءهم بجرّة قلم رئاسيّة، توّا المحافظ يعينو رئيس الدّولة بإقتراح من رئيس الحكومة و بعد موافقة اغلبية مجلس النّوّاب، و الإعفاء يتمّ بنفس الطّريقة (فصل 78 من الدّستور التّونسي)... يعني التّعيين يتمّ من طرف السّلط المنتخبة، لكنّ موش الي يبات رقبتو معوجة عالمخدّة يقوم الصباح يطرّد المحافظ و المجلس... الطّريقة هذي مخلية البنك المركزي يحكمو فيه كفاءات ماليّة و اقتصاديّة، و مخليتهم خاصّة غير خاضعين لضغوطات الأحزاب و السّياسيّين (الّي ما فمّا حتّى شي يفرض عليهم يكون عندهم كفاءة ماليّة و إقتصاديّة باش يعملو السياسة)... هذا اهمّ جانب في الإستقلاليّة... و الإستقلاليّة هذي مهمّة علاش، خاطرها تسمح بنوع من الاستقرار في مسيري المؤسّسة، و خاطر البنك المركزي مسؤول عن السياسة النّقديّة للبلاد، و السياسة النّقديّة هذي تعني بااارشا حوايج الي تحريكها يمسّ الاقتصاد التّونسي و يمسّ عيش التوانسة اليومي، و المثال الّي تعرفوه الكلّ هو نسبة الفائدة، لكنّ فمّا زادا عمليّات تمسّ سعر الدّينار، و عمليّات تمسّ كمّية الفلوس الي تدور في البلاد، و عمليّات تمسّ توجيه القروض البنكيّة نحو مجال اقتصادي او مجال آخر، و عمليّات تهمّ مساعدة الدّولة في مفاوضاتها مع المؤسّسات الماليّة العالميّة... و هذي عمليّات الكلها يا توانسة (كيفها كيف سعر الفائدة) تمسّ حياتكم اليوميّة بشكل مباااشر دوب ما تخرجو من دياركم... لازمكم تعرفو أيضا، انو السياسة النّقديّة و الإقتصاديّة، مبنيّة أساسا على بسيكولوجيا البشر و توقّعاتو، و انّو المتعاملين الإقتصاديّين سواء مواطنين او شركات، يتأثرو مباشرة بأي حاجة يسمعوها او يتوقعوها (تذكروا هاك العام شنوّا صار للدّينار التّونسي بمجرّد تصريح لوزيرة الماليّة)... علاش نقولكم في الكلام هذا؟ خاطر استقرار اهمّ مؤسّسة مسؤولة على السّياسة النّقديّة في البلاد، امر هامّ جدّا باش النّاس تعطي ثقتها في الدّينار في المستقبل أصلا و خاصّة في جدّية و مسؤوليّة البنك المركزي... غياب هالإستقرار معناه انعدام الثّقة في السّير المستقبلي للقواعد الإقتصاديّة، و غياب الثّقة معناها غياب الاستثمار و غياب الاستهلاك و النّتيجة ركود تامّ و هروب أصلا من التعامل بالدّينار التّونسي و فقدان نهائي لسيادتنا... لاحظوا أخيرا، انّو هالإستقلاليّة هذي، ما عندها حتّى علاقة بموضوع منع البنك المركزي من إقراض الدّولة مباشرة، هذا موضوع آخر، مذكور في فصول أخرى لا علاقة بالإستقلاليّة... علاش؟ لانّو منع البنك المركزي من إقراض الدّولة ما جاش في قانون 2016، لأنّو لو تمعّنتو مليح في قانون 1958 الي خلق البنك المركزي (المصدر 2)، تلقاوه تنقّح برشا مرّات، و آخر تنقيح تعمل في 2006 جاب الفصل 47 مكرّر الي كرّس مبدأ منع تسليف البنك المركزي للدّولة، و الي ألغى الفصول 48 و 49 و 50 متاع قانون 1958، يعني يا سادتي الكرام، حكاية المنع هذي موجودة عندها 10 سنين قبل ما يجي قانون 2016، يعني عندنا 10 سنين قبل قانون 2016، و الدولة تتسلّف من البنوك موش من البنك المركزي..... و رغم هذا غرق الدولة في التداين و في صرف عائدات بيع اتصالات تونس، ما بدا الا عام 2012 و واصلنا الغرق لليوم... يعني السياسيين الي يحبو ينحيو الاستقلالية، قاعدين يبيعو فيها للناس على اساس هي الي خلات البنك المركزي ما يسلفش الدولة، بينما اثيتنالكم انهم شيئين لا علاقة ببعضهم، و انو الاحزاب الي تحب تنحي الاستقلالية، تحب فقط ترجعنا لوضعية بن علي، فين بجرة قلم من الحزب الحاكم، يغير المحافظ و المجلس، و يجيب ناس مطيعة ليه اخيرا، في المقال القادم باش نعاودو نرجعو لتفسير فكرة قيام البنوك بالاقتراض من البنك المركزي و من بعد قيامها بتسليف الدولة، و نأكد على كلمة فكرة، يعني بالفلاقي يا انصار نظرية المؤامرة الامبريالية الماسونية العالمية البنكية، الصفحة هذي راهي موش شربكم.... اخطاكم منها.... باش نحكيو على اساس الفكرة هذي، علاش، شنوا الهدف منها؟ شنوا تحب توصل؟ و شنوا نتائجها، على ميزانية الدولة، على البنوك، و على البنك المركزي... و طبعا ديما بالارقام و المصادر المتاحة لكل الناس التثبت منها و من كلامنا... بعيدا عن شعبوية الجهل الي تخلي سياسيين يسربيو للناس الكلام الي يحبو يسمعوه... خاطر هوني، في الصفحة هذي، ما على بالنا لا بمستقبل سياسي، لا بمناصب، لا باحزاب، لا بمنظمات لا بفلوس (حمدوالله يا ربي، ان شاء الله نبقى ديما ما محتاج لحد)... هوني الحقيقة بالارقام و المصادر، فقط الحقيقة بالارقام و المصادر... على خير... المصدر 1: قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي https://www.bct.gov.tn/bct/siteprod/page.jsp?id=227 المصدر 2: LOI N° 58-90 DU 19 SEPTEMBRE 1958 PORTANT CREATION ET ORGANISATION DE LA BANQUE CENTRALE DE TUNISIE https://www.bct.gov.tn/bct/siteprod/documents/loi58-90n.pdf
التضخّم النّقدي... البارح كي حكينا على الاشكال بين الحكومة و البنك المركزي، قلتلكم في شكل كاريكاتيري انو الحكومة طالبة من البنك المركزي يطبع فلوس، و قلتلكم خاصة انو في الحقيقة ماهياش عملية طباعة، و انما عملية اخرى، اليوم باش نعاودو نفسرو بالضبط شنية و علاش و كيفاش تصير هالعملية... مقال طويل، لكن الي يوسّع بالو معانا ما يندمش بإذن الله...... اليوم باش نواصلو حديثنا على التضخّم، لكن باش نحكيو على نوع واحد من التضخّم، نعانيو منّو في تونس توّا أعوام، اسمو التضخّم النّقدي، او بالفرنسيّة: L’inflation d’origine monétaire ما تتفجعوش من الكلمة، تبسيطها ساهل برشا، تبعوني نحكيلكم حكاية صغرونة باش تفهموني: نبداو بسؤال بسيط: توّا يقول القايل، اذا البنك المركزي هو المسؤول على طباعة فلوس تونس، علاش ما يطبعش كمّيات كبيرة و يفرّق ثروة على الشعب الكلّ و نعيشو عيشة فلّ؟... للإجابة على السؤال، هات نتصورو مع بعضنا بقعة عايشين فيها زوز من النّاس برك، كلّ واحد منهم عندو 10 دينارات، نعرضو عليهم خبزة واحدة للبيع، و الي يدفع اكثر نبيعوهالو، طبعا هاك الزويّز، باش يزيدو على بعضهم في السّوم، و في النّهاية سوم الخبزة باش يوصل لعشرة دينارات... باهييي، توا نعاودو التّجربة، مع هاك الزويّز و في نفس البقعة... هوما ديجا عندهم كلّ واحد عشرة دينارات، كي نزيدو لكلّ واحد فيهم 90 دينار، كلّ واحد يصبح في جيبو 100 دينار... و نعاودو نعرضو عليهم خبزة واحدة للبيع، و كيف كيف، الي يدفع اكثر نبيعوهالو... مرة أخرى، هاك الزويّز باش يزيدو على بعضهم، و في النّهاية سوم الخبزة باش يوصل 100 دينار... الخلاصة من القصّة، زيادة كمّية الأموال عند النّاس، اذا ما يقابلهاش ارتفاع في حجم انتاج السّلع المعروضة للبيع، تؤدّي آليّا لزيادة الأسعار.... لو نعملو طلّة على حال بلادنا من النّاحية هذي، نلقاو انّو معدّل نموّ المنتوج الدّاخلي الخام متاع تونس بين 2011 و 2017 كان في حدود 1,5% سنويّا... يعني حجم السلع و الخدمات الجديدة الي انتجتها بلادنا بين 2011 و 2018، ما زاد الّا بـمعدل 1,5% سنويّا، في 2019 عملنا 1% برك، و في 2020 اتعس، باش نوفاوه بتراجع ب9%... في المقابل، لو نشوفو حجم الأموال الي تدور في تونس بين ال11 مليون مواطن و 750 الف مؤسسة، نلقاووه كلّ عام يزيد بحوالي 10%... و الdécalage هذا، سبب من أسباب ارتفاع الأسعار في بلادنا... هات نفهمو شنوا معناها حجم الأموال الي تدور في البلاد، لازمكم تعرفو انّو المقصود موش قيمة القطع و الأوراق النّقديّة الي تدور في البلاد فقط... في كلّ بلدان العالم، حجم الأموال الي تدور في البلاد اكبر ببارشا من قيمة القطع و الأوراق النفديّة الي فيها... علاش؟ بكلّ بساطة لزوز أسباب: أوّلا وسائل الدفع و القبض الكتابيّة من شيكات و فيرمونات و حسابات جارية و حسابات ادخار في البنوك و غيرهم، هذي ما تستحقش الespèces لمّا الناس تتعامل بيهم ثانيا، و هذي نتيجة لأوّلا: موش النّاس الكلّ تستحق الespècesفرد وقت، يعني هذا يجبد الاخر يصب، و كمية الفلوس حب تكفي جدا لتغطية التعاملات (في الأوضاع العاديّة)... باااهي، اتفقنا انّو حجم الأموال موش برك الفلوس حب او الespeces... و انو يشمل أيضا الأموال الي في الحسابات في البنوك... حاولوا تركزو معايا مليح توّا من فضلكم : من جملة الحسابات الي تدخل في تقييم حجم الأموال الي تدور في البلاد، فمّا زادا حسابات البنوك في البنك المركزي... لمّا الدّولة تحب تتسلّف من البنوك، فإنّو البنوك تمشي تتسلّف من البنك المركزي، و مبعد تقوم بتسليف الدّولة (و هوني ملاحظة: فما مقال اخر في الصفحة اسمو "استقلالية البنك المركزي"، فسرنا فيه علاش الدولة تتسلف من البنوك و موش من البنك المركزي، و وضحنا خاصة بالارقام و المصادر، انو خرافة انو اغلب ارباح البنوك جاية من تسليف الدولة هي مجرد هبال شعبوي، لكنو هبال شعبوي محبوب للاسف)... كيفاش تصير العمليّة؟...: بإعتبار البنوك في تونس ناقصة سيولة، و ماعندهاش قدرة على تمويل الاقتصاد (شركات و مواطنين) و الدولة في نفس الوقت، فإنها تمشي للبنك المركزي تتسلف من عندو باش تنجم تسلف الدولة... و هذاكا علاه الحكومة الفترة هذي، طالبة من البنك المركزي انو يمول البنوك ب10 مليار دينار باش البنوك ينجمو يسلفوها... كيفاش بالضبط؟ لمّا البنوك تتسلّف فلوس من البنك المركزي، مثلا 100 مليون دينار، فإنّو يقيدلها في دفتر حساباتها عندو، انّها أصبح عندها 100 مليون دينار تنجّم تتصرّف فيهم (يعني مجرّد تقييد محاسبي و ما فمّاش فلوس حبّ في الحكاية)... و لمّا البنوك بدورها تسلّف الدّولة، فإنّو البنك المركزي، يقيّد في دفتر الحسابات متاع البنوك انّو خرج من حسابها 100 مليون دينار، و يقيّد في حساب الدّولة انّو دخلولها 100 مليون دينار ( و كيف كيف في الحالتين هاذم مجرّد تقييد و ما فمّاش فلوس حبّ تدور)... طبعا بالنّهاية، الدّولة تستعمل الفلوس الي تقيدت في حسابها و تعمل في أوقات مختلفة (حتى نهار و نهارين اختلاف راهو) virements لحسابات موظّفيها و المزوّدين متاعها في البنوك، و الي طبعا يجبدو بعضهم فقط فلوس حب في أوقات مختلفة، او يعملو لبعضهم فيرمونات و شيكات لخلاص بعضهم،... الي لازم يقعد في اذهاننا من العمليّة هذي، هو انّو مجرّد تقييد محاسبي (écriture comptable)، خلقنا 100 مليون دينار تزادت لحجم الأموال الي تدور في البلاد لمّا صرفتهم الدّولة... و نأكّد هوني، بجااااه ربي ما تمشيوش للbuzzz متاع "وااااع فلوس من الحيط" و "شاهدوا ماذا يحصل في قلب مخزن امباركة" و غيرها من الفزّعات الفايسبوكيّة... العمليّة هذي و غيرها من صميم السياسة النّقدية لكلّ البنوك المركزيّة في العالم، تبقّى لازمها قيس و متابعة حينيّة و مراقبة لمؤشّرات البنوك (و هذا صايرفي تونس)، و لازم من الجيهة الأخرى معاها تطوّر في حجم انتاج البلاد و تقليص تدريجي لحجم اللّجوء لهذه العمليّة (و هذا موش صاير حاليّا في بلادنا)... المفيد نرجعو لموضوعنا، حول تطوّر حجم الأموال الي تدور في البلاد، لو نحاولو ندقّقوا في الأسباب، نلقاو انّو اوّل سبب، هو لجوء الدّولة للتّداين من القطاع النقدي (يعني أساسا العمليّة الي حكينا عليها بين البنوك والبنك المركزي) ... حجم الدّين الصّافي للدّولة في القطاع البنكي طلع بـ 268% بين 2010 و2019 ( من 2937 الى 10100 مليون دينار) ....و لو نشوفو اهمّ حاجة تطورت في مصاريف الدّولة و خلّاتها تتسلّف خلال نفس الفترة، نلقاوها أجور الموظّفين بـ 160% (من7680 الى 20000 مليون دينار)... و طبعا الزيادات في الأجور شملت أيضا القطاع الخاص، و طبعا الزّيادة في الأجور طلب عادي و معقول جدّا بالنّسبة لاي بشر... لكنّ بالنهاية و بالفلّاقي، و كي نرجعو لموضوعنا الأكبر حول التضخّم النقدي وحجم الا موال الي اكبر من حجم الإنتاج، نلقاو ارواحنا، قاعدين ندورو في حلقة مفرغة، زيادة في الأجور منذ 2011، يليها ارتفاع في الأسعار، تليها مطالبة بزيادة في الأجور، و في الواقع، التّونسي ما تحسّن شي في مستوى معيشتو، بكلّ بساطة خاطر انتاجنا ضعيف... قاعدين نزيدو في الفلوس عند المتعاملين الاقتصاديين، دون زيادة في حجم السلع الي تدور في البلاد، و هذا ما يأدّي الّا للحلقة المفرغة متاع التضخّم... طبعا أسباب ضعف نموّ الإنتاج، متعدّدة، المناخ الاجتماعي من إضرابات و غيرهم، المناخ السّياسي بكلّ تجاذباتو و مشاكلو، المناخ الأمني الي رغم نجاحات تونس فيه يبقى رهين تطوّر أوضاع جيراننا و العام عموما، مشاكل الفساد بجميع انواعو الي تخلّي الناس تفقد ثقتها في المنظومة، و تفقد الرّغبة في التفاني اكثر في عملها... الخلاصة، مشكلنا متاع ارتفاع الأسعار في تونس، هو مشكل انتاج أساسا، و موش مشكل أجور حسب رايي المتواضع... انتهى.
شنوّا الإشكال بين البنك المركزي و الحكومة... مقال طوييييل، لكن الي عندو جواجي و يحب يفهم، بقدرة ربي ما يلقاش روحو ضيّع وقتو... تذكير اوّلا: المليار دينار، هو الف مليار من مليارات برنامج دليلك ملك متاع سامي الفهري. نبداو بالسّاس السّاعة، المشكل الأصلي كلّ آخر سنة، الحكومة تعمل توقّعاتها للسّنة الموالية، قدّاش باش تصرف على الخدمات العموميّة المختلفة، و منين باش تجيب الب باش تصرفهم، و تحطّ الشّي هذا في ميزانيّة الدّولة و تقدمو كقانون ماليّة السّنة الموالية، و يصادق عليه مجلس النّوّاب... في آخر 2019، الحكومة برمجت باش تصرف في 2020 حوالي 47 مليار دينار (شهاري و دعم و استثمار بقيمة 35 مليار دينار، و خلاص أقساط ديون قديمة يجي وقت خلاصهم في 2020 بحوالي 12 مليار دينار) و كانت معملة باش تجيب الفلوس هذي عن طريق الضّرائب و مداخيل أملاك الدّولة بقيمة 36 مليا دينار، و ديون جديدة بقيمة 11 مليار دينار، منهم 9 مليار دينار من الخارج، و 2 مليار دينار من البنوك و المؤسسّات الماليّة التّونسيّة... هذا الي كان مبرمج، و الي تحطّ في قانون ماليّة 2020 الي صادق عليه مجلس النّوّاب في آخر 2019... آي عاد كان هذاكا هو البرنامج و مجلس النواب صادق، و بدينا نخدمو على ارواحنا في 2020... و فجأة خطر لواحد شنوا باش يعمل شربة بهايشة من الهوايش البرّيّة... و جات كورونا، و حبس الاقتصاد متاع العالم و متاعنا.... هانا قريب يوفى 2020، جينا نشوفو، لقينا توقّعاتنا متاع الفلوس الي باش نجمعوهم من الضّرائب و مداخيل أملاك الدّولة و الي كنّا متوقعينهم 36 مليار دينار، موش باش يفوتو 30 مليار دينار... هذي حفرة بـ 6 مليار دينار... مازال... المصروف متاع الدّولة على الخدمات العموميّة الي كنّا متوقعينهم 35 مليار دينار، باش يوصلو 40 مليار دينار... هكّا ولّات الحفرة بـ 10 مليار دينار... آيوااا، دونك احنا كنّا متوقعين عام 2020 باش نتسلفو 11 مليار دينار... طلعتلنا حفرة جديدة بـ 10 مليار دينار... و هكّا ولّينا لازمنا نتسلفو 21 مليار دينار خلال عام 2020 باش انجمو نغطّيو نفقاتنا.... الإشكاليّة فين توّا، الإشكاليّة منين باش نتسلفو و شكون باش يقبل يسلّفنا... نعاود، من الاوّل كنّا مبرمجين باش نتسلفو 11 مليار دينار، منهم 9 من الخارج و 2 من تونس، احنا توّا وصلنا نعرفو بالضّبط الأرقام لحدود آخر اوت 2020 قدّاش تسلّفنا من هاك الـ 11 الي كنّا مبرمجينهم: من الخارج تسلّفنا 4 مليار دينار و من تونس تسلّفنا 4 ميار دينار يعني ديجا تسلّفنا 8 مليار دينار الى حدود اوت 2020... لو بقينا في وضعيّة عاديّة، كان يكون مطلوب منّا نزيدو نتسلفو 3 مليار دينار اخرين منّا لبقية 2020... لكنّ بالشويّة عاد، احنا توّا اكتشفنا انّو لازمنا نتسلفو 21 مليار باش نغطّيو مصاريف عام 2020... يعني فعليّا منّا لآخر 2020 لازمنا نزيدو نتسلفو 13 مليار دينار... منين باش نجيبوهم؟؟؟ جات الحكومة، عملت حاجة اسمها قانون ماليّة تكميلي لعام 2020، و هو محسوب كلّ عام قاعد يتعمل منذ الثّورة، و الهدف منّو تصليح المبالغ الي تحطّت في قانون الماليّة الأصلي و القرب من حقيقة الواقع اكثر ما يمكن... على هاك الـ 13 مليار الّي لازمنا نتسلفوهم، الحكومة، قالت باش نزيد نتسلّف 3 مليار دينار من الخارج، و باش نتسلّف 10 مليار دينار من البنوك و المؤسّسات الماليّة في تونس... و هوني كلات بعضها مع البنك المركزي.... علاش؟ خاطر طيلة ال20 سنة من 2000 الى 2019، معدّل سلف الدّولة من السّوق الدّاخليّة سنويّا هو 1,9 مليار دينار سنويّا... و الحكومة ناوية توّا تتسلّف من السّوق الدّاخليّة 10 مليار دينار مرّة واحدة، و موش على عام كامل، لا لا، الحكومة بعد ما كانت تتسلّف في معدّل 1,9 مليار دينار من السّوق الدّاخليّة على عام كامل، تحبّ في 4 شهور تتسلّف 10 مليار دينار.... آي و فينو المشكل؟ هي 1,9 مليار دينار هي 10 مليار دينار، هو سلف سلف...؟؟؟؟ هوني فمّا زوز إشكاليّات... باش نحاول نفسّرهم بطريقة مبسّطة و دون تعقيدات: الإشكاليّة الأولى، هي انّو قطاعنا البنكي أصلا، قاعد يسلّف أكثر من طاقتو، البنوك يتسمّاو في العالم اجمع، وسطاء، ياخذو فلوس من النّاس الي عندها فلوس، و يضمنولهم انهم فلوسهم موجودة على ذمّّتهم في كلّ وقت، و يسلّفو جانب من هاك الفلوس للنّاس الي تحبّ تتسلّف، و البانكا هي الي تتحمّل الخسارة اذا يقلبوها ما يخلصوهاش... و الوضعيّة المثاليّة لأي قطاع بنكي في العالم، هو انّو حجم ودائع النّاس و الشّركات، تكون أكبر بشويّة من حجم القروضات الي ماخذينهم النّاس و الشّركات... أحنا في تونس للأسف عندنا مدّة، قيمة قروض مجموع بنوكنا تسوى أكثر من 120% من الودائع الي عندها (126% في ماي 2020)... يعني ديجا فمّا مشكل قبل ما تجي هالعركة بين الحكومة و البنك المركزي... الإشكاليّة الثّانية، و الي هي نتيجة للاولى، و بإعتبار القطاع ديجا يسلّف اكثر من طاقتو، هي انّو دخول الدّولة باش تتسلّف 10 مليار دينار في 4 شهور من قطاع ديجا فايت قدرتو على التّسليف، باش تكون نتيجتو نهاية قدرة البنوك على تسليف الشّركات للإستثمار، و على تسليف المواطنين للإستهلاك، و هكّا نكونو قتلنا الاقتصاد نهائيّا و بركنا نهائيّا... و نردّو بالنا، راهي الحكاية موش مجرّد هلاميّات، راهو الاقتصاد الكلّ تموّل فيه البنوك، هاك العطّار الي يكردي في النّاس، ما ينجّم يكردي الّا خاطر البائع بالجملة صابر عليه، و البائع بالجملة بيدو عندو معمل صابر عليه، و المعمل ما ينجّم يصبر على البائع بالجملة، الّا خاطر ماخذ تمويل من البانكا يخلّيه يمشّي امورو في انتظار يخلص من عند البائع بالجملة، و الحكاية هذي تنطبق على جميع المجالات... يعني اذا البنوك تعجز على تمويل الشركات و المواطنين، بلاد كاملة تحبس... شنوّا الحلّ الي اقترحاتو الحكومة، هات نتخيلو الحوار الي دار بين الحكومة و البنك المركزي: - ها بنك مركزي، برّا امشي للبنوك، اشري من عندهم القروض الي يسالوهملي انت (حوالي 10 مليار دينار من سندات الخزينة الي هي بونوات دين على الدّولة كلّ بونو ب1000 دينار)، و كي يجي وقت الخلاص، انا نخلصك انت في بقعة نخلّص البنوك... - هايه، و شنيّة الفائدة من هالعمليّة ها حكومة؟ - بالطّريقة هذي يا بنك مركزي، كي باش تاخو من عند البنوك البونوات الي يسالوهملي، وتعطيهم 10 مليار دينار مقابلها، عبارة خلّصتهم بالمسبّق، و تصبح انت تسالني في بلاصتهم، و البنوك الي باش يدخلولهم 10 مليار دينار، تقوى السّيولة متاعهم، و قدرتهم على التّمويل.... و هاوكا البنوك تزيد تسلّفني انا فرد مرّة ال 10 مليار دينار الي ناقصينّي... - ها حكومة، توّا هذا كلام؟ و انا منين عندي 10 مليار دينار باش نخلّص البنوك في بلاصتك؟ - عاد شنوّا فيها؟ ماهو أطبع و اعطيهم (ملاحظة من عند الأدمين: لمّا البنك المركزي يعطي فلوس موش موجودة، ما تصيرش طباعة كيما في بالنا، هي طريقة أخرى، اما عبارة طباعة للتّبسيط، و الي يحب يفهمها يلوج في الصفحة على مقال اسمو "التضخّم النّقدي")... - ها حكومة، توّا هذا كلام؟؟؟ ها حكومة، ركزي معايا مليح، توا انا كي نطبع هالفلوس الكلّ، ماهم باش يتزادو فوق الفلوس الي ديجا موجودين في البلاد، و لمّا تزيد كمّية الفلوس الي تدور في البلاد بينما انت تعرف انّو انتاجنا طايح و كمّية السلع و الخدمات في الحضيض، و لمّا الفلوس الي تدور في البلاد تطلع و السّلعة ما فمّاش، ماهي باش تخلى بإرتفاع الأسعار؟ انت قدها الحكاية هذي؟ تنجّم تقاوم هيجة النّاس على ارتفاع الأسعار؟؟؟ ها حكومة راهو معدّل زيادة كمّية الفلوس الي تدور في البلاد (M3 للنّاس الي تحب تثبّت) عمرو ما فات 4,7 مليار دينار في عام كامل، و انت تحبّيني نزيد 10 مرّة واحدة في 3 شهور؟؟؟ ها حكومة توّا هذا كلام؟؟؟ ها حكومة راهي الناس تهيج عليك، راهو الدّينار يولّي في الحضيض و حتى انت قروضك الي بالعملة تولّي تخلصيهم دوبل... - نقّص من العياط ها بنك مركزي، هاوكم اندادك عملوها في أمريكا و اليابان و انغلترا في الازمة الماليّة متاع 2008، و البنك المركزي الأوروبي لتوّا يعمل فيها)... و ما صارلهم لا تضخّم لا شي، و برشا خبراء عندخم مدّة يكتبو و يضرحو بالشّي هذا... - ها حكومة، يهديك و يهديهم/ صحيح اندادي عملوها، اما في بالك عملوها علاش ماهو؟ هاذوكم يحبّو يقوّي في التضخّم خاطر التضخّم عندهم قرب من الصفر، هاذوكم، يحبّو ينقصو في قيمة عملتهم باش يصدرو اكثر، ها حكومة؟ احنا تضخّمنا فوق الـ5% راهو، تحبّو يزيد؟ ها حكومة، احنا دينارنا في الحضيض تحبّو يزيد يطيح؟؟؟ ها حكومة اوخيتي، هاذوكم ما صارلهمش تضخّم خاطر عمليّات الاقتصاد الرّقمي كبيرة عندهم و هالعمليّات هذي تنقّص في الأسعار، هذوكم عندهم فائض قدرة صناعيّة كبيرة قادرة تجاوب ارتفاع الطّلب بسهولة، هذوكم ما عندهمش نقابات قويّة تجبرهم على رفع الأجور دون انتاج، هذوكم معاملهم الكلّ روبوات و قادرين على الضّغط على كلفة انتاجهم و بالتّالي أسعارهم، ها حكومة، احنا عندنا انتاج أصلا باش نزيدو كمّية الفلوس في البلاد؟؟؟.... ها حكومة، هذوكم عملو الي عملو باش البنوك تعطي تمويلات اكثر للحكومات، و خاصة باش طيحو في الانتيريس و اعطاو تمويلات اكثر للشّركات باش تستثمر و للمواطنين باش يستهلكو، لكمنتي انت ها حكومة باش تلزّيني نشري ديونك انت بـ 10 مليار دينار، و نقوي في سيولة البنوك؟ باش انت نتسلفي من عندهم ال10 مليارات دينار و تغطي مصاريف 2020؟ شنوّا ربح الاقتصاد التّونسي من الحكاية، شنوا تزاد لتمويل الشركات المنتجة و الافراد الي تستهلك، هاو سعر الفائدة موش باش يطيح هكا، خاطر السيولة الكل الي باش نزيدوها لمّيتها انت؟ ها حكومة، انت في 2020 ما زدتيش في نفقات الإستثمارـ، نعملو الحكاية هذي و حتّى الاستثمار لا؟ نبرطقوهم في ما لا يعني و نغرقو بالفارغ في التضخم و انهيار الدينار؟؟؟ و برّي لمّي فلوسك من عند الي ما خلصوكش في ضرائبهم بالتّهريب و التهرّب.... ، مانيش باش نعمل الحكاية هذي... - إسمعني مليح ها بنك ها مركزي، ولّيت تحكيلي كيما صفحة ديماري خل تشعل ناري؟؟؟، نقلك راني حاجتي بالفلوس توّا اليوم، و انت تقلّي برّا اخلص من الي تسالهم فلوس؟؟؟ ها ولدي راهي خلت حاجتي بالفلوس توّا، اليوم، و التهرّب و التّهريب لازمهم إصلاحات تحبّلها سنين باش تعطي ثمارها... ياخي ماشي في بالك وصلت للحل هذا نلعب؟؟؟ يا ولدي فيق، البلاد على كف عفريت و انت تنظّر عليا؟؟؟... الكلام توّا زايد، يا نعملو الحكاية هذي، يا غدوا ندزّ باش يطردو المحافظ، يا غدوا نبدّل قانون الإستقلاليّة والي نقلك عليه تعملو... - لووول، جرّب، وقتها العالم الكلّ يشوف علاه نحّيتني و علاه تحب تنحّي الإستقلاليّة و يفيقو بالبهامة، و اقسم باللّه لا عاد تاخو ملّيم ازرق من الخارج، و تتعدّى من مشكلة نقص في الموارد بالدّينار لغياب موارد الدّوفيز، و برّا وقتها فسّر للنّاس الهايجة علاه لا فمّا في البلاد لا دواء لا قمح لا ايصانص للكراهب لا آلات للسبيطارات لا آلات انتاج لا والو... شنوا الحل؟ الحلّ؟ حسب رايي ما فمّاش، منّا تكوي و منّا تشوي... الحلّ في الوسط كعادة صراع كلّ متناقضين، البنك المركزي لازمو يعمل مجهود، موش بالحجم الي تحكي فيه الحكومة طبعا، و يقبل التضخّم مع تحديد فترة قصوى بسنتين على الأقصى للبدء في تجفيف النّقد الزايد،و الأحزاب و النقابات و المجتمع المدني و المنظمات المهنيّة لازمها تحضّر الشّعب نفسيّا للتضخّم،... و الحكومة من جيهتها، لازمها تعاود ميزانيّتها التّميليّة و تنقّص من المصاريف، حتّى تهبط حاجتها للديون الدّاخليّة الاضافية الى 4 مليار دينار على الأقصى، و هذي راهي، في ظلّ وضع فئوي نقابي مهني جهوي حزبي، سائد فيه منطق نفسي نفسي لا ترحم من مات، حاجة شبه مستحيلة... توّا وقفت الزّنقة للهارب، يا بكلنا نضحّيو و كلّ قدير و قدرو، يا جوع و حرب اهليّة...
كيفاش باش تتصرف فلوس دافعي الضرائب في 2021؟ اقراو النص قبل التصويرة باش تفهموني الجدول في التصويرة، يعطينا وزن كل وزارة في مجموع نفقات الدولة (دون اعتبار خدمة الدين العمومي)... لسنتي 2020 و 2021... بالاخضر، الوزارات الي حصتها في نفقات الدولة زادت بين 2020 و 2021 و بالاحمر العكس. ملاحظة: نعاود نأكد انو هذا باي كل وزارة من النفقات، يعني موش نسبة نمو ميزانية كل وزارة... ناخذو مثال وزارة الصحة باش تفهموني: راهو النسب، تمثل حصة كل وزارة في نفقات العام هذاكا، و هذا معناه انو مثلا وزارة الصحة الي حصتها 7,28% في 2020، تطلع ميزانيتها 2579 مليون دينار في 2020 (2579 مليار من مليارات برنامج دليلك ملك متاع سامي الفهري)... نفس الوزارة، حصتها في نفقات الدولة عام 2021 باش تكون 7,85%، كي نطبقو النسبة هذي على مجموع نفقات 2021، نلقاو انو وزارة الصحة باش تكون ميزانيتها 3087 مليون دينار في 2021، و هكا تلاحظوا انو رغم الحصة ما زادتش برشا كنسبة، القيمة متاع الميزانية متاع وزارة الصحة زادت بحوالي 20% بين 2020 و 2021
ميسالش، هذي زادا تستحق الذكر و البارتاج خلي بطريقة او بأخرى، توصل المعلومة للهوايش الي ماشي في بالهم يعملو الي يحبو: عمناول فما مرافق احد المرضى في مستشفى بنزرت، اعتدى على طبيب شاب مقيم كسّرلو خشمو... هوكا في قلبو توا محكوم بأربعة سنين و نصف... انشروا اخبار عقاب المجرمين... Ps: بالله جماعة خليك في الاقتصاد اعفيوني من الاجابة... الصفحة اقتصادية طبعا و بنسبة غالبية ساحقة منشوراتها اقتصادية، هذا ما يمنعش انو السبب الاول لوقتي و جهدي فيها هو محبتي للبلاد هذي، و استثنائيا، كل مرة نرى اني من واجبي تجاه بلادي اني ننشر حاجة خاطي الاقتصاد، راني ننشرها بدون تردد... و طبعا حد ماهو مطلوب منو يكون موافقني، مادام الاحترام موجود بيناتنا...
لما الامن يكون عاجز على التدخل بسرعة في قلب العاصمة لحماية استعجالي من اكبر المستشفيات بتونس و انقاذ الاطباء و الممرضين و الات انعاش بملايين الدينارات، افهموا ان هذا الوطن دخل الخراب و الحكومات رمت بهذا الشعب في قانون الغاب، لا و زيد فما مسؤول يضغط على الأطباءالمصابين لاسقاط دعواهم ضد العصابة: تونس في 25 اكتوبر 2020 بلاغ تعلم المنظمة التونسية للأطباء الشبان أنه و في الليلة الفاصلة بين 23 و 24 اكتوبر 2020 ، و على إثر عدم استجابة مريض للانعاش الذي قام به الأطباء و الممرضون ، تعمد مجموعة من المجرمين اقتحام قسم استعجالي الرابطة بباب سعدون بالسكاكين و ترويع المرضى و الاعتداء على الإطار الطبي و شبه الطبي و الاعتداء على طبيب مقيم بقسم الاستعجالي مما تسبب له في أضرار جسدية فادحة اثر فحصه و القيام بتسخير لعرضه على الطب الشرعي كذلك الأمر بالنسبة لممرضة، كما قامت هذه المجموعة الإجرامية بتهشيم آليات غرفة الانعاش ، هذا دون أي تدخل من أعوان الحراسة الذي لم يستطيعوا التصدي للمجموعة التي ضمت عددا كبيرا و تسلحت بالأسلحة البيضاء و في غياب الأمن بنقطة حساسة كاستعجالي الرابطة . و عليه تعلم المنظمة التونسية للأطباء الشبان : تحميلها المسؤولية للإدارة العامة لمستشفى الرابطة في تتبع الجناة قضائيا . تحذير المسؤول الذي يحاول الضغط على الزميل الطبيب المقيم من أجل إسقاط الدعوى باعتبار أن المعتدين اصدقاء لهذا المسؤول و نحمله مسؤولية اي تهديد أو ابتزاز يتعرض له زميلنا . دعوة وزارة الصحة لتحمل مسؤولياتها في تأمين أقسام الاستعجالي و بالذات في الظروف الحالية بداية بتأمين ما يكفي من الإمكانيات البشرية و المادية و ايضا بالتنسيق مع مصالح وزارة الداخلية من أجل ضمان سلاسة الخدمة الاستعجالية و حماية الإطار الطبي و شبه الطبي و العملة من الاعتداءات التي صارت متواترة لدرجة تجعل من العمل بالاستعجالي خطرا على حياة أعوان الصحة و المرضى الذين يتركون في متناول العصابات و المنحرفين و المجرمين ما يجعل اداءهم لمهامهم أمرا صعبا جدا . ختاما تحيي المنظمة التونسية للأطباء الشبان كافة الأطباء و الأطباء المقيمين و الداخليين و الممرضين و العملة و التقنيين المرابطين في استعجالي الرابطة الذين يخوضون حربا ضروسا ضد المرض و ضد سوء الظروف انعدام الإمكانيات و نقص الكوادر البشرية و ضد الاعتداءات كما تحيي كافة اعوان الاستعجالي في كل أنحاء الجمهورية و أعوان الصحة عموما على الخدمة النبيلة التي يقدمونها و تعتبرهم الملاذ الوحيد للتونسيات و التونسيين في ضل استقالة الدولة و تخليها عن واجباتها تجاه قطاع الصحة و ابنائه . عن رئيس المنظمة د.جاد هنشيري
في تونس فما مصيبتين، المصيبة الاولى حسب رايي هي فايسبوك، فيه موجة طاغية متاع تتفيه كل شي و استغلال كل شي ضد عمل اي حكومة مهما كان توجهها و أعضاؤها، و الشي هذا راهو مشترك بين التوانسة بتوجهاتهم الكل للاسف... المصيبة الثانية، هي الاخطاء الاتصالية الي تمثل وقود المصيبة الاولى... اخر مثال، الحقيقة ما كنتش نتوقعو باش يتواصل التكعرير عليه لليوم في وسائل التواصل الاجتماعي: في احدى حلقات ميدي شو الجمعة الي فاتت، بوبكر استضاف وزير المالية و الاقتصاد... بعد حوار ثري، وصلو لنقطة معرفة مداخيل كل شخص باش قباضة الشعب التونسي تاخذ حقها... المذيع سأل الوزير قالو "و هاك الي تبيع في الملاوي؟ كيفاش باش تعرفها قداش اتدخل"... السؤال ذكي و المثال قصووي، و المقصود بيه حسب رايي، انو الوزير يفسرلنا كيفاش باش يتبع المداخيل متاع الناس الكل في بلاد بعيد كل البعد عن الرقمنة و المعاملات الالكترونية... الوزير جاوبو قالوا "انجم نتبعها بمشترياتها من السميد"... بعيدا عن عدم واقعية الاجابة في وضع بلادنا اليوم، الاجابة هذي هي احسن هدية لشعبويّة الزواليزم من جيهة، و للغاضبين عن حق لعدم قدرة الدولة على تطبيق القانون الجبائي على الناس الكل كيف كيف، و اقتصارها على الشركات الكبرى و الشهّارة... و النتيجة هي حملة زواليزم كيفاش الوزير مركّز على بيّاعة الملاوي (لاحظوا انهم رجعوها تركيز من الوزير و موش مجرد حديث عابر فرضه سؤال صحفي) و مسيب الحيتان الكبيرة (العذر الوطني الاول لخرق كل القوانين)... المأساة هوني، هي انو اجابة الوزير غالطة منهجيا من حيث اللتصال متاع وزير، بياعة الملاوي، اذا الي في مخ جمهور الزواليزم (و موش حانوت ملاوي حي الملاحة الي يصور اكثر من طبيب 🤣)، تخلص ٥ي ضرائب تااااافهة جدا قريبة من لل شيء مقارنة بمداخيلها.. يعني لو الوزير قال انو الناس الي مداخيلها ضعيفة تقريبا موش مطلوب منها ضرائب رانا ارتحنا من polémique زااااايدة
يا ناس يا سياسيين يا احزاب يا مجتمع مدني، يا علام، باش لاهيين، يا نااااااس المأساة هي انو العجز في ميزانيتنا من سبتمبر لديسمبر 2020 يبلغ 9 الاف و 900 مليون دينار... هذي فلوس ما عندناش، ما عندنااااااااش، هذي فلوس مازال ما عندناش و لازم نتسلفوهم و ما نعرفوش شكون باش يقبل يسلفهملنا و لا منين نجيبوهم، و ما نعرفوش اذا نتسلفوهم من داخل تونس شنوا باش يكون الاثر على الاقتصاد التونسي و على التضخم... و ما نعرفوش اذا ما نلقاوش منين نجيبوهم، شنوا باش يصير في الشهاري و التقاعد و الدعم و المساعدات الاجتماعية .... يا عالم يا هووووووه
سلام عليكم قلنا البارح انو من جملة اسباب عجز الصناديق الاجتماعية، فما سوء حوكمة في الصناديق الاجتماعية لذا هاو تذكير بما جاء في تقرير محكمة الحسابات حول مشاكل الصندوق الوطني للتقاعد و الحيطة الاجتماعية cnrps (صندوق تقاعد موظفي القطاع العام و الوزارات): بين 2011 و 2016، ارتفعت كلفة أجور العاملين في الcnrps بـ53% من 31 مليون دينار الى 48 مليون دينار، و "ذلك بالأساس نتيجة للمفعول المالي لعدد من الاتفاقات النّقابيّة" (كلام الدّائرة حرفيّا)... نهار 8 ديسمبر 2011، النقابة فرضت انّو عمّال و موظّفي الcnrpd ما يتقصّلهمش ضمان اجتماعي كيفهم كي باقي الموظّفين، و الcnrps هو الي يدفع في بلاصتهم باش يقعدو يتمتعوا بالتقاعد مستقبلا... 21 مليون دينار هو كلفة العمليّة على الcnrps خلال الفترة 2013-2017... في اغلب الشركات العموميّة و الخاصّة، فمّا حاجة اسمها "الصّندوق الاجتماعي"، الصّندوق هذا يتموّل بجزء من أرباح الشركة، و أموالو تُستعمل لاعطاء قروض بشروط تافهة و مساعدات مختلفة لعمال و موظّفي الشّركة... لكن رغم الخسائر المتراكمة للcnrps، فإنو واصل ضخ أموال في "الصّندوق الاجتماعي" لموظّفيه، و ارتفعت ميزانية هذا "الصّندوق الاجتماعي"، من 3 مليون دينار سنة 2012 الى... 10 مليون دينار سنة 2016... نجيو للنّكتة توّا ... "الصّندوق الاجتماعي" هذا، كلّ عام تتصب فيه فلوس جديدة من طرف الcnrps كيما قلنا، و كلّ عام طبعا تدخلّو أموال تسديد القروض القديمة الي خذاوها الموظّفين، و في المقابل، كل عام يزيد يعطي قروض و مساعدات و هبات جديدة للموظّفين... المفيد "الصّندوق الاجتماعي" هذا كلّ عام عندو عجز بين الدّاخل و الخارج، و تراكم العجز هذاكا بلغ 27 مليون دينار عام 2016... شنوّا يعمل الcnrps لتغطية "الصّندوق الاجتماعي" متاع موظّفيه؟؟؟ .... يغطّيه بمداخيل مساهمات الضّمان الاجتماعي متاع كلّ موظّفي الدّولة و القطاع العام، و هكّا، هو الcnrps عاجز عاجز، زيد خلّص على ظهرو عجز "الصّندوق الاجتماعي" متاع الموظّفين... الcnrps يسعى لرقمنة ملفّات الانخراطات و جعلها بكلها في الاورديناتار، و عام 2011 انتدب 25 عون لتعزيز الاطار البشري المكلّف بالرتصرّف الالكتروني في الوثائق... عام 2011 كان عندهم تأخير بـ 2758 ملفّ منخرط جديد لم تتمّ رقمنتهم، عام 2016 اصبح عندهم تأخير بـ 33502 ملفّ منخرط جديد لم تتمّ رقمنتهم... فمّا مؤسّسات عموميّة قصّت على خدّامتها مساهمات التقاعد و مازال ما صبّتهمش لcnrps، و بلغ مجموع الأموال الي ما تصبّتش للcnrps الى حدود 2016، قيمة 668 مليون دينار منهم 56 مليون دينار على الشركة الوطنية للنقل و 96 مليون دينار على الشيمينو و 86 مليون دينار على الصوناد في الفصل 32 من قانون المالية لسنة 2013 المصادق عليه من طرف المجلس التأسيسي بتاريخ 29 ديسمبر 2012، تقرر تحميل ميزانية الدولة لكلفة دفع مساهمات الضمان الاجتماعي على الأجير و المؤجر خلال كامل فترة الانقطاع عن العمل بالنسبة لكل متمتع بالعفو التشريعي العام... دائرة المحاسبات تقلنا انو في الفترة 2014-2017، على 2379 ملف فقط، بلغت كلفة هذه التسوية على ميزانية الدولة: 116,3 مليون دينار.. و الدائرة تقول ايضا، ان هذا المبلغ مرشح للارتفاع، بإعتبار انو القانون اعلاه ما حددش تاريخ أقصى لتقديم مطلب الانتفاع بهذا التعويض، و ديجا إلى حدود 2017 فما 322 ملف آخر في طور المعالجة بسبب نقص بعض الوثائق... الcnrps يعطي أيضا قروض لعموم موظّفي الدّولة، الى حدود 2016، عندو قروض موش خالص فيها بقيمة 12 مليون دينار... فمّا 360 الف ملف تقاعد ضايع من 2014، منهم 180 الف راجعين لاشخاص تمّ صرف جرايات تقاعد ليهم بقيمة 4,2 مليون دينار بين 2012 و 2017... فمّا خمسة نوّاب بالمجلس التأسيسي خذاو منح تقاعد بمجموع وصل 60 الف دينار على أساس عملهم بهذا المجلس، بينما هوما في الواقع نجحو في انتخابات مجلس النّوّاب 2014 و ياخذو في منحة، و فمّا عضو سابق في الحكومة خذا جرايات تقاعد بمجموع وصل 27 الف دينار بينما هو في الواقع رجع يخدم و ياخو في شهريتو كطبيب استشفائي جامعي... و بعد مراسلة من الدّائرة بتاريخ أكتوبر 2017، الcnrps وقّف هالجرايات و شرع في إجراءات استرجاع الأموال... 49 مليون دينار هو حجم جرايات التقاعد التي تواصل تحويلها لحسابات متقاعدين بعد وفاتهم، موش لأبناءهم أو اراملهم، لا لا، للمتقاعد المتوفي بيدو.. بين 2012 و 2016، الcnrps ما عمل حتّى INVENTAIRE للعقارات و الأراضي الي يملكها... فمّا عقارات يملكها الcnrps، بينما في الواقع تستغلّ فيها دون سند قانوني و دون دفع الكراء، هياكل أخرى كيما.... اتحاد الشغل و وزارات الداخلية و التربية و جمعية المتقاعدين و الONAS... عام 2011 الcnrps عمل مناظرة لإنتداب 100 عون، و فرض انّو في الولايات الدّاخليّة تكون مفتوحة فقط لسكّان هذه الولايات، و العمليّة هذي افضت لإقصاء 463 كفاءة اعداد ملفّاتهم افضل من اعداد من نجحوا في الإختبار الكتابي، بينما في ولايات تونس الكبرى، العمليّة هذي افضت لإقصاء 60 كفاءة اعداد ملفّاتهم افضل من اعداد من نجحوا في الإختبار الكتابي... عام 2011 و 2015، الcnrps عمل انتداب مباشر عن طريق التعاقد (امر ممنوع في المؤسسات العمومية) لـ50 عون كلهم من أبناء و أقارب موظّفي الcnrps، و ذلك لتنفيذ اتفاق بين نقابي بين الصندوق و الاتحاد العام التونسي للشّغل... هذي نكتة اخرى....كيف كيف، تنفيذا لإتفاق مع اتحاد الشغل تمّ بمقتضاه إعادة انتداب 12 عون تمّ عزلهم سابقا لإرتكاب أخطاء جزائية كالتّدليس و التّحيّل و استغلال المناصب... و الحكاية ما وقفتش في إعادة الانتداب، بل تلاها ترسيم آلي و... تمتيعهم بالترقية الالية في السلّم المهني بعنوان سنوات عزلهم و خذاوRAPPEL بمجموع 33 الف دينار... الناس الكل تعرف انو القروضات و التسبقات، ما تتعطى الّا اذا كان مجموع القصاصات لخلاصهم ما يفوتش 40% من الشهرية... القاعدة هذي ما تطّبّقش على موظّفي الcnrps، فمّا 950 واحد يبقالهم في شهاريهم بعد القصاصات اقلّ من 50 دينار... و فمّا 22 واحد يبقالهم اقل من ... 5 دينارات... فمّا منشور صادر عن رئاسة الحكومة يحجّر على كلّ المؤسسات العمومية و الوزارات و الإدارات انّهم يعطيو تعهّدات مالية و يعملوا اتفاقيّات مع النقابات دون التنسيق مع رئاسة الحكومة و وزارة المالية... نهار 2 مارس 2016، إدارة الcnrps و دون الرجوع لا لرئاسة الحكومة و لا لوزارة المالية، عملت اتفاق مع اتحاد الشّغل على تعميم منحة اسمها "منحة العدوى" (مافمتش شنية حكايتها المنحة هذي) على كلّ موظّفي الصّندوق، وكلفةه هالمنحة بين مارس و 2016 و اوت 2017 بلغت 1,4 مليون دينار... على خير
علاش الدواء باش يتقطع على التوانسة؟ في ميدي شو: وزير الشؤون الاجتماعية يقول انو الكنام يسال الصناديق الاجتماعية 4865 مليون دينار: 3 الاف و اش مليون دينار يسالهم للCNSS (لاهي بالتقاعد متاع القطاع الخاص) و الف واش مليون دينار لل cnrps (لاهي بالمتقاعدين من الوظيفة العمومية و القطاع العام)... اش معناها الكنام يسالهم؟ في اجور الناس في جميع القطاعات فما اقتطاع الضرائب و فما اقتطاع الضمان الاجتماعي (متاع التقاعد) و فما اقتطاع بعتوان التأمين على المرض، و فما مساهمات المؤجرين (الشركات) في التقاعد و التأمين على المرض (يعني فوق الاقتطاع على الاجير، المؤجر زادا لازمو يدفع مساهمة في انظمة الضمان الاجتماعي) المؤجرين في القطاع العام و الخاص، يصبو الفلوس هذي كل راس شهر، المنطق يقول انهم يصبوهم: للقباضة، بالنسبة للضرائب، و هذا الي قاعد يصير للcnrps بالنسبة لفلوس تقاعد القطاع العام، و هذا الي قاعد يصير للcnss بالنسبة لفلوس تقاعد القطاع الخاص، و هذا الي قاعد يصير و اخيرا للcnam بالنسبة لفلوس التأمين على المرض، و هذا موش قاعد يصير، علاش؟ خاطر بإعتبارو الcnam مازال صعرون في العمر مقارنة بالcnss و الcnrps، و بإعتبار كي تعمل ما عندوش مكاتب خاصة بيه في كل مكان من الجمهورية كيما غيرو، تم الاتفاق انو فلوس الكنام تتصب للcnss و للcnrps مع فلوس التقاعد، و هوما مبعد ياخذو فلوسهم و يصبو للكنام فلوسها في حساباتها بالبنوك... نظريا فكرة باهية و ما فماش داعي باش ما تمشيش، لكن في الواقع، الcnss و الcnrps بالعين، و بحكم شيخوخة الشعب التونسي و ارتفاع امل الحياة (يعني جرايات لفترة اطول في الزمن) و بحكم كثرة البطالة (يعني قلة المساهمات الاضافية الجديدة)، الفلوس الي تدخللهم بعنوان اقتطاعات و مساهمات التقاعد من عند الناس الي تخدم و شركاتهم، اصبحت تقريبا ماعادش تغطي حجم الجرايات الي يدفعو فيها للمتقاعدين... اي عاد شنوا الحل؟ تي برا برك هات نستعملو فلوس الكنام و نصبو للناس تقاعدها، و مبعد يعمل ربي دليل.... بالوقت، الكنام وصل عندها فلوس ما خذاتهمش من الcnrps و الcnss بقيمة 4865 مليون دينار (4 الاف و 865 مليار من مليارات برنامج دليلك ملك)... نتعداو للكنام الكنام شنوا خدمتو: يخلص كل المتعاملين في قطاع الصحة (سبيطارات، كلينيكات، طبة خواص، فرماسيات، مخابر تحاليل و تصوير طبي)... الكنام ما خُلصتش، دونك ماعادش تنجم تخلص المتعاملين معاها... الطبة و الفارماسيات و الكلينيكات، هاكم بطبيعتكم تسمعو في معاناتهم مع الكنام و كل مرة تسمعوه يهددو بتوقيف التعامل بنظامها، و تتكعبر للناس ما تلقاش كبفاه تداوي و تاخذ دواها، و الحكومات يعملو اجتماعات مع الهياكل المهنية لمتعاملي الصحة في القطاع الخاص، يطيشولهم تفتوفة صغيرة و وعود كبيرة غير قابلة للتنفيذ، يصبروهم فترة صغرونة، حتى يبركو و يعيطو مرة اخرى... هذي وضعيات الناس الكل تعرفها... نجيو توا للسبيطارات، الي لما الكنام ما تخلصهمش، يعجزو على القيام باقل الاشياء داخلهم بدءا بالنظافة و خلاص فاتورات الماء و الضوء، و يبركو الستاغ و الصوناد، لكن هاذم حكاية فارغة في حاجيات السبيطارات.. السبيطارات كي ما يخلصوش من الكنام، يعجزو عن خلاص الصيدلية المركزية الي تعطيهم الدوايات، و يعجزو عن خلاص معهد باستار الي يعمللهم في برشا تحاليل... الصيدلية المركزية مهمتها جيبان الدوايات من الخارج، و لما الصيدلية المركزية ما تخلصش، ما تخلصش مزوديها، و الدواء يتقطع من الفارماسيات و هذا الي قعد يصير في السنين الاخيرة، و قاعد صاير الفترة هذي بحدة اكبر و عمّال نقدمو نهار، عمّال خطورة النقص تزيد، و ماشيين في طريق ناس مرضى تموت خاطر ما فماش دواء... معهد باستار، رائد البحوث البيولوجية في تونس و في افريقيا، افضالو على البلاد هذي مهولة في انتشالها من الفقر الصحي في التلاقيح و غيرو... قاعدين شيئا فشيئا نبركو فيه، و خسارة معهد باستار و امكانياتو، هي اعظم خسارة لتونس عبر العشرة اجيال الاخيرة، تبقى هذي خسارة ما يحسهاش و ما يفهمهاش المواطن العادي، و ما يحكيش عليها السياسي خاطرها ما تفيدوش خاطرها حاجة هلامية في ذهن الناخب... طبعا الحل الظرفي الجبان الي لقاتو الحكومات المتعاقبة، هو انها كل فين تاقف الزنقة للهارب، تخلق تفتوفة من ميزانية الدولة، و تصبها للكنام و الcnrps و الcnss و الصيدلية المركزية... منين تخلقهم؟ سلف بالطبيعة، تكشي تداين و تغرق التوانسة في ترجيع هالديون غدوا، و الترجيع باش يكون اما عبر زيادة ضرائب اما عبر تنقيص في خدمات الصحة و التعليم و البنية التحتية و غيرها من الخدمات العمومية... علاش الحل ظرفي و جبان؟ خاطر ما مشيناش لاصل المشكل، الي هو عدم دفع الcnss و الcnrps لمستحقات الكنام... علاش زعما؟ زوز اسباب اساسا - السبب الاول، هو انو باااارشا من المؤجرين في القطاعين العام و الخاص، عندهم تأخير كبير في صبان اقتطاعاتهم و مساهماتهم لهالزوز صناديق، و فيهم الي ما يدفعش اصلا خاطرو هو بيدو غارق بالنسبة للقطاع العام، و خاطرو هو بيدو غارق او متحيل ما يحبش يخلص بالنسبة للقطاع الخاص... - السبب الثاني و الي موش اقل اهمية من الاول ان لم يكن اكثر اهمية، هو شيخوخة الشعب التونسي، و الترفيع في سن التقاعد و في نسب المساهمة هو الحل الوحيد لانقاذ الصناديق من شيخوخة الشعب التونسي و ارتفاع معدل امل الحياة متاعو... و هذا حل كل المختصين و الحكومات يعرفوه، و حقو تعمل من 2012 لكن كل الحكومات عجزت امام عربدة النقابات... ( فما الي يقترح في TVA SOCIALE و هي اداء اضافي على المتوجات الي و الخدمات الي يشريوهم المواطنين، و بالطريقة هذي يولي كامل الشعب التونسي يدفع في عجز التقاعد، هو حل مزيان من برا، اما من داخل ما يغير شي، خاطر الفلوس الي كان باش يدفعهم الاجير و المجؤجر كزيادة في مساهماتهم الاجتماعية، باش يولو يدفعوهم كأداء في سوم الاشياء الي يشريوها للاستهلاك اليومي، و اتعي من هكا، الاداء على المنتوجات و الخدمات عمياء، يدفعها الي يخدم و البطال و الزوالي زادا)... الخلاصة، كان حقنا نرفعو في سن التقاعد و في نسب المساهمة، و هذا صار في القطاع العام جزئيا و لو صار بتأخير مهول... لكنو لتوا ما صار في القطاع الخاص، يعني الي عند الCNSS و الي كيما حكينا الفوق، هي الي مسالة في 3 الاف و اش مليون دينار من جملة ال4865 مليون دينار الي تحبها الكنام من الCNSS و الCNRPS... فما اخيرا سبب فرعي، هو حوكمة الزوز صناديق و المستشفيات، خاطر حجم الاستهتار بالمال العام و الفوضى الي ذكرتهم تقارير محكمة الحسابات حول هالزوز صناديق و حول بعض المستشفيات، مرعب و فيه ضياع اموال طائلة #رفّع_في_سن_تقاعد_القطاع_الخاص #حملة_استخلاص_ديون_الcnrps_و_الcnss_من_عند_القطاع_العام_و_الخاص #حسن_حوكمة_الصناديق_و_المستشفيات
توضيح لمن يحتاجه فقط المليون دينار هو المليار متاع برنامج دليلك ملك المليار دينار هو الف مليون دينار، يعني الف مرة من مليارات برنامج دليلك ملك ميزانية تونس عام 2021 باش تبلغ 52,6 مليار دينار يعني 52617 مليون دينار، يعني المليار متاع برنامج دليلك ملك، 52617 مرة... اجرة موظفي الدولة، (موش مؤسسات القطاع العام كيما ستاغ و صوناد و ستير و غيرهممن المؤسسات العمومية)، لا لا، موظفي الدولة يعني الوزارات و الادارات الجهوية و المؤسسات الملحقة بالوزارات (حوالي 640 الف موظف في)، اجرتهم في عام 2021باش تكون في حدود 20 مليار دينار... في ميزانية الدولة 2020، عندنا نقص باكثر من 13 مليار دينار في 2021، عجز ب 8,857 مليار دينار الخلاصة، بين 2020 و 2021، عندنا عجز بأكثر من 20 مليار دينار... يعني عندنا عجز بقيمة 20 الف حلقة من برنامج دليلك ملك و لازم في كل حلقة الفائز يحل صندوق المليار... يعني الارقام الي تظهرلكم كبيرة مقارنة بحياة الفرد اليومية، راهي تااااافهة جدا لما تتعلق بحياة بلاد، يعني هاك القروض و المساعدات الي تظهرلكم اموال مهولة و ديما تسمع كان "فين مشات" و "اش عملو بيها"، راهي نقطة في بحر
مصاريف مجابهة آثار كورونا على المواطنين في 2020 : (موش المصاريف الصحية، نحكيو على مساعدات للمواطنين شهارة او معوزين): 330 مليون دينار مشات منح العائلات المعوزة 170 مليون دينار مشات منح بطالة فنية للعملة الي شركاتهم سكرت 90 مليون دينار زيادات في جرايات الفئات الهشة
353 مليون دينار، هي قيمة خسائر الدولة التونسية الناجمة عن تعطل انتاج النفط في 2020
نفقات الدعم في 2020 بلغت 6236 مليون دينار، كي عملنا قانون مالية 2020 كنا متوقعينها باش تكون 4180 مليون دينار برك... الزيادة ب 2056 مليون دينار هذي، جات من : دفع 3250 مليون دينار بعنوان دعم للمؤسسات العمومية متخلد بذمة الدولة في السنوات الماضية (يعني قلنالها اخدمي بالخسارة و ما صبينالهاش)... في المقابل تونس ربحت 1194 مليون دينار اقتصاد في الدعم بفضل انهيار اسعار النفط في 2020 و هكا، بين مصروف اضافي ب 3250 مليون دينار و اقتصاد ب 1194 مليون دينار، نفقات الدعم زادت على الي كنا مبرمجينو في 2020 بقيمة 2056 مليون دينار
منشور لا علاقة بالاقتصاد تقريبا، لذا الي ما يحبش موش لازم يضيع وقتو بقرايتو رسميا غدا ينتهي العهد السعيد متاع الحكومات العاجزة عن تنفيذ قرارات الهايكا ضد القنوات المخالفة للقانون تمويلا و اهدافا، ما ادى لتلاعب رهيب بالراي العام التونسي نحو مصالح الفساد و الارهاب... و ندخل العهد المرعب للحكومة التي تساعد النواب على تقنين الفساد و الفوضى الاعلامية، و فتح تونس على مصراعيها لاي صاحب مال فاسد و اي صاحب فكر ارهابي ليفتح منبرا يبث منه سمومه و اكاذيبه... و المرعب اكثر انو هذه اللوبيات عندها شكون يكذب و يزيّن للتونسيين قانونا سيجعلهم لعبة بين ايدي قوى محلية و اجنبية تسعى لمصّ دمائهم و توجيههم لانتخاب الاكثر فسادا و ارتهانا للخارج ، يقلهم راهو الهايكا تنجم مبعد تعاقب المخالف (على اساس الهايكا الحالية نجمت اتطبق حاجة من مخالفاتها على القنوات و الاذاعات غير القانونية) يقلهم انو مستثمرين اجانب باش يخلقو مواطن شغل على اساس انو القانون الحالي يمنع الاستثمار ... يقلو راهي الرخص موش باهية، على اساس نحكيو على قطاع بيع البشكوطو و موش على قطاع قادر يزيف الحقائق و يهز شعب كامل للهاوية... يقلو الهايكا تعطل، على اساس تطلب في حوايج مستحيلة بينما كل طلباتها عادية جدا و التعجيز الوحيد فيها هو الشفافية المفروضة و رفض الفساد و المال المجهول المصدر... قالك نحي الترخيص و حط كراس شروط😶😶😶... كراس شروط، معناها سيب الحمام و اجري تحته... هي الهايكا و تعمل في خطايا و الحكومات ما طبقتش... يعني تتصورو حكوماتنا باش يطبقو على عشرات القنوات الي باش تخرج كالفقاقيع؟ كراس شروط في بلاد كيما بلادنا معناها انا نعمل الي نحب و انت خطّي و اشكي وندد كيما تحب... بعد ما كانت الهايكا في حرب يائسة ضد التمويل الفاسد و السياسي للاعلام، غدوا نوّابنا الكرام يعطيو الضوء الاخضر بالقانون لتعفين الاعلام و وضعه بين ايدي الفساد و الارهاب. من غير ما تستشرفو المستقبل اعملو طلة على الاعلام في العراق و ليبيا توا تعرف شنوه يستنى فينا.. هوما زادة قالو الرخص زايدة و في بعض الاشهر تناسلت القنوات التلفزية و اصبحت نقمة على المجتماعات حيث انها تغذي و تتغذى بالطائفية و الجهوية و التحزب و كل اشكال التقسيم و بمرور السنين ولا وجودها امر واقع و غير قابل للتغير او حتى التعديل بالعكس اكتسبت شرعية رغم اقتناع الجميع بانها تحولت الى معاول هدم .. الحاصل بصحتهم و اكهو... استغلّوا حال الشعب، سمعوه الي يحب يسمعو من شعبوية، و توا قاعدين يذبحو فيه...
هذا ستاتي هبطناه في الصفحة نهار 18 اكتوبر 2017، حول منظومة جباية المؤسسات الصغرى الي افترحاتو الحكومة في قانون مالية 2018 و مجلس النواب هو الي طيحو في الماء وقتها... نفس المنظومة حرفيا (مع اختلاف بسيط جدا في المبالغ الدنيا و النسب) تقترحه حكومة المشيشي في قانون مالية 2021... اقراووه، باش تفهمو علاش و كيفاش المنظومة هذي تم اقتراحها سنة 2017 و شنوا الفوائد الي كانت باش تصير للبلاد و الي مجلس 2018 طيحها في الماء، اقراووه باش تفهمو خاصة حقيقة المجلس الحالي اذا كيف كيف يطيحها في الماء (و هذا الاقرب حسب رايي، و ان شاء الله يا ربي يعدّيوه و يخرجوني كاذب و بهيم)... اعادة لمقال 18 اكتوبر 2017: السلام عليكم، اسف ستاتي طويل، لكن هذاكا الحل باش تبقى اقتصاد بالفلاقي، الي عندو رواري باش يتبعني، يتفضل، و بإذن الله ما يندمش :) الليلة باش نحكيو على جديد قانون الماليّة في ما يتعلّق بالنّظام التّقديري، يعني التجّار و أصحاب الورشات و أصحاب المطاعم و المقاهي و الّي عاملين تصاريح ما يفوتش فيها رقم معاملاتهم 100 الف دينار، و بعض الشروط الأخرى، كيما عدم امتلاك اكثر من سيّارة موجّهة للعمل و ما تستوردش و ما تصنعش حاجة فيها الكحول... الوضع الحالي بطريقة مبسطة: النّاس هذي كانت تعمل تصريح انّو رقم معاملاتها ما يفوتش 100 الف دينار سنويّا، و تخلّص ضرائب كما يلي: اذا صرّحو انّو رقم معاملاتهم في عام معيّن اقلّ من 10 الاف دينار، فإنّهم يخلصو ضرائب كما يلي : 75 دينار سنويّا بالنّسبة للناس الي محلّاتهم خارج المناطق البلديّة 150 دينار سنويّا بالنّسبة للناس الي محلّاتهم داخل المناطق البلديّة و اذا صرحو انهم حققوا رقم معاملات بين 10 الاف و 100 الف دينار، فإنهم يزيدو يخلصو ضرائب 3% من رقم معاملاتهم الي بين ال10 الاف و ال100 الف دينار... يعني مثلا الي في منطقة بلدية و صرح برقم معاملات بـ 90 الف دينار، يخلّص 2550 دينار ضرائب، الي هي تساوي ، 150 + (3%*80 الف دينار) و جماعة النظام التقديري (الي يصرحو برقم معاملات اقل من 150 الف دينار) عندهم زادا امكانيّة تحديد ارباحهم (الي باش تتحسب عليها الضّرائب) على أساس مجرّد دفتر ممضي عند القباضة، و يقيدو فيه وحدهم الي يظهرلهم باش يقيدو انّهم قبضوه و الي يظهرلهم باش يقيدو انهم صرفوه، المفيد يكون عندهم فاتورات... المفيد وزارة الماليّة تقول انّو مجموع المؤسسات الي تخلّص في ضرائبها بإحدى طرق النّظام التّقديري، هو حوالي 400 الف مؤسسة شنيّة نتيجة هذا النّظام... 90% من هذه المؤسسات، تصرّح برقم معاملات اقلّ من 10 الاف دينار، يعني يخلصو سنويّا في 75 دينار اذا خارج مناطق بلديّة و 150 اذا داخلها... و في 2016، مجموع الضّرائب الي دخلو لقباضة الشعب التّونسي من عند هالـ 400 الف مؤسّسة هو 28 مليون دينار... يعني معدّل خلاص النّاس هذي هو 70 دينار في العام (يعني فيهم الي ما يصرّحش أصلا بمداخيلو... الوضع الجديد بطريقة مبسطة : أي و شنوّا جاب قانون الماليّة الجديد؟ النظام التقديري انتهى، و في بقعتو، نظام جديد اسمو نظام المؤسسات الصّغيرة، و يدخلو فيه النّاس الي يصرحو برقم معاملات اقل من 150 الف دينار في الخدمات و 200 الف دينار في الأنشطة الأخرى.. و دفع الضّرائب على الأرباح للنّاس هذي، باش يصبح بتفس الطريقة الي يدفعو بيها باقي المواطنين ضرائبهم، يعني نسب تصاعديّة كلّ ما زاد الرّبح، كيما الشهّار نفس النسب التصاعديّة كلّ ما زادت الشّهرية... السؤال هوني، كيفاش النّاس هذي باش تحدّد أرباحها، و هي لا محاسبة لا والو؟ اوّلا، باش نقعدو في مستوى التّصريح برقم المعاملات، يعني رقم المعاملات الي يقولو عليه انّهم عملوه في عام معيّنة، هذاكا هو الي نحسبو عليه الرّبح الصّافي الي حددو القانون الجديد... أي و كيفاه؟ بالنسبة لتجّار المواد الغذائيّة، ربحهم الصّافي باش يكون 7% من رقم المعاملات السنوي الي يصرحو بيه، و هاك ال7% هي الي نطبقو عليها نسب الضرائب بتقريبا بين 15 و 20%... بالنسبة لتجّار المواد الاخرى، ربحهم الصّافي باش يكون 8% من رقم المعاملات السنوي الي يصرحو بيه، و هاك ال8% هي الي نطبقو عليها نسب الضرائب بتقريبا بين 15 و 20%.. بالنسبة لمحلّات الاشغال و التحويل، ربحهم الصّافي باش يكون 10% من رقم المعاملات السنوي الي يصرحو بيه، و هاك ال10% هي الي نطبقو عليها نسب الضرائب بتقريبا بين 15 و 20%... بالنسبة لمحلّات الخدمات، ربحهم الصّافي باش يكون 15% من رقم المعاملات السنوي الي يصرحو بيه، و هاك ال15% هي الي نطبقو عليها نسب الضرائب بتقريبا بين 15 و 20%... بالنسبة لمحلّات الاستهلاك على عين المكان (قهاوي و مطاعم)، ربحهم الصّافي باش يكون 20% من رقم المعاملات السنوي الي يصرحو بيه، و هاك ال20% هي الي نطبقو عليها نسب الضرائب بتقريبا بين 15 و 20%... ؟؟؟؟ اش عملنا و جاء مليح مادام باقي هوما يصرحو كيما يحبّو؟ يعني ممكن كالعادة يصرحو حاجة تافهة و ما نقبضو منهم شي كالعادة... هوني يجي دور الإظافة الثّانية من قانون الماليّة، و الي هي ال minimum d’impôt... يعني يصرّح الي يحبّ، عندو مبلغ ادنى لازمو يخلصو ... و المبلغ هذا، يتحسب حسب طبيعة النشاط و المنطقة الي فيها المؤسسة، و المبلغ الأدنى هذا يتراوح بين 100 دينار في العام لبائع المواد الغذائية في المنطقة 4 (اقل المناطق ضرائب) الى 2500 دينار لأصحاب المقاهي و المطاعم في المنطقة 1 (اعلى منطقة ضرائب)... المفيد، لو ال400 الف مؤسسة بكلهم يصرحو بارقام معاملات تافهة، و لو بكلهم يخلصو الحد الأدنى فقط من الضّرائب، و لو 200 الف برك منهم يصرحو، فإنّو مجموع ضرائبهم تنجّم توصل اكثر ببارشا من 100 مليون دينار عام 2018 (هذا رقم تقديري بحساباتي انا ) بعد ما كانت 28 مليون دينار في 2016. ممكن يظهرلكم إجراء غير كافي، لكن صدقوني، راهو الشي مهول، بالكاش و كل شي من غادي لغادي، ديجا كي يبداو يشدوهم بالضريبة الدنيا نتسماو قدمنا و ان شاء الله في الأعوام الجاية يلقاو حلول افضل... ليلتكم زينة يا توانسة
13 الف و 900 مليون دينار هو عجز ميزانية 2020 يعني مصاريفنا اكثر من مداخيلنا ب 13 الف و 900 مليون دينار... 13 الف و 900 مليار من مليارات صندوق دليلك ملك متاع سامي الفهري... هو الفرق بين موارد الميزانية و مداخيلها عام 2020... المأساة موش في الاشهر الي تعداو من 2020، المأساة في الي جاي... احنا بين سبتمبر و ديسمبر 2020 عندنا مداخيل متوقعة (يعني تقديرات لا غير) جايتنا من الضرائب و غيرهم... حوالي 11 الف و 100 مليون دينار و عندنا زادا بين سبتمبر و ديسمبر 2020 مصاريف مؤكدة (مؤكدة و موش متوقعة او مقدرة)، اجور موظفين و دعم و نفقات تسيير الادارات و دعم للصناديق الاجتماعية باش تكمل تخلص تقاعد الناس... حوالي 21 الف مليون دينار (منهم 7 الاف مليون دينار اجور موظفين و 8 الاف مليون دينار مساعدات اجتماعية بين دعم و تقاعد و مساعدات كورونا و غيرهم من التدخلات الاجتماعية) المأساة هي انو العجز في الفترة هذي برك، يعني من سبتمبر لديسمبر 2020 يبلغ 9 الاف و 900 مليون دينار... ما عندناش، هذي فلوس مازال ما عندناش و لازم نتسلفوهم و ما نعرفوش شكون باش يقبل يسلفهملنا و لا منين نجيبوهم، و ما نعرفوش اذا نتسلفوهم من داخل تونس شنوا باش يكون الاثر على الاقتصاد التونسي و على التضخم... و ما نعرفوش اذا ما نلقاوش منين نجيبوهم، شنوا باش يصير في الشهاري و التقاعد و الدعم و المساعدات الاجتماعية .... و عباد تتعارك في المجلس على مرسوم الاعلام و على المحكمة الدستورية و على رئاسة لجان و كتل و عباد مسكرة نواقع الانتاج و عباد تحب تخدم في الوظيفة العمومية و عباد تحب زيادة في الشهرية و مافيات تتهرب من الضرائب و مافيات تهريب و خدنة في النوار و ... شكارتين ملح و برميل نفط و بغلة عثرت في العراق... الحاصل خلونا في عمانا، اللطخة المرة هذي مرعبة... L'hiver vient على راي Ned Stark
مازال الخير في البلاد هذي... على ذمة الصفحة الرسمية لوزير الصحة السابق عبد اللطيف المكي: في قلب الازمة العالمية و الوطنية لجائحة كورونا، الدكتورة نصاف بن علية ترفض عرضا من احد الدول بمرتب 10 اضعاف اجرها من وزارة الصحة التونسية. شكرا دكتورة.
القرار بإقالة والي القصرين و معتمد سبيطلة هو مجرد تدمير إضافي لتونس و لكل ما يعنيه هذا الوطن الي يعيش في لحظاتو الاخيرة بسبب قرارات شعبوية... ما وقع في سبيطلة مأساة انسانية ضربت عائلة بسبب حادث، نعم هو حادث غير مقصود، عواقبه مأساة لعائلة فقدت أحد افرادها لكنه مجرد حادث للاسف كغيره من الحوادث الي تصير بغير قصد... الكشك غير قانوني و هدمه واجب على كل مسؤول عندو ذرة احترام للموقع الي هو فيه و يخلص على جالو... عون البلدية الله يرحمو و يصبّر عائلتو، عمل كشك غير قانوني، يعرف انو البلدية الي تخاص فيه على خدمتو، خذات قرار بهدمه، و رغم هذا عمل كشك غير قانوني وبات فيه... الوالي او المعتمد او المجلس البلدي الي خذا قرار الهدم هو مسؤول بستحق الاحترام و التشجيع موش الاقالة و الاهانة. و قرار الهدم ليلا و الا فجرا هو قرار ممتاز مادام الهدف منو تفادي فوضى الزواليزم و ما قد ينجر عنها من عنف، و في سبيطلة الناس الكل تعرفانو فما قرار هدم للاكشاك الفوضوية تخذا و التنفيذ باش يصير قريبا جدا (رئيس البلدية بيدو اليوم صرح قال انو الناس في بالها الهدم باش يصير نصف الليل)... عمر منصور، افضل مسؤول في تونس بعد الثورة، عمل نفس الشيء و دمر كل مظاهر الفوضى و التعدي على القانون ليلا في البحيرة، و تونس كاملة صفقتلو... المرة هذي صار حادث مأساوي، و موش الي خذاو قرار الهدم مسؤولين عليه... فمّا تقصير مأساوي من المسؤول المباشر على عملية التنفيذ، المسؤول على العملية على الارض و الي معاه في عملية الهدم، هوما المسؤولين على التثبت من خلو المكان، موش الوالي و موش المعتمد و لا رئيس البلدية... الي قامو بعملية الهدم بإهمال يبلغ درجة الاجرام مع عدم التثبت من خلو المكان، هوما الي لازم يتحاسبو على اهمالهم... تبقى احنا للاسف، عندنا سياسيين و قوّاد رأي عام يتاجرو بالزواليزم، يتاجرو بآلام عائلة تعيش في مأساة، يتبلانجاو و يصبو جام غضبهم على مسؤول احترم موقعو و طبق القانون... رئاسة الحكومة بإقالة المسؤولين على قرار الهدم، ارسلت رسالة قذرة لكل مسؤول في اي مكان: اذا تقوم بواجبك و تحاول تفرض تطبيق القانون ضد الفوضى، نحطوك كبش فداء و نضحيو بيك انت، و هكا حكومة المشيشي تكون خذات قرار شعبوي جديد و قَوّات تيّار الهمجية و اللّا قانون، و دقت مسمار آخر في نعش الفوضى و الخراب الي ماشيتلو بلادنا بسبب سياسيين بلا شجاعة...
التصويرة هذي خرجت عندها شهر تقريب و الا اكثر حول شنوا عملنا بتبرعات صندوق 1818... بصراحة وقتها كي شفتها ضحكت... موش خاطر فما مشكل في المصداقية او الدقة... ضحكت على كيفاه "نشر طلب العروض" ، "فرز"، "اذون تزود"... و المضحك وقتها انو موش الادارة غالطة... المضحك انو فعلا هذيكا هي الاجراءات و القوانين العمياء الي تسير الادارة، اقصى ما كانوا ينجمو يعملوه الموظفين هو انهم يسرعوا في معالجة الملفات الي قدامهم... و الله اعلم يا ترى اسرعوا فعلا و الا خلاو الامور تمشي كيفها طي اي طلب عروض متاع رمل او شرشور... المأساة الي عايشينها اليوم في التسونامي الثانية متاع كورونا، تخلي الضحك على الورقة هذي يتحول لبكاء... يعني حتى في قمة ورطة تعصف بأرواح ناس و بأرزاق الالاف، دولتنا (بإدارتها، بسياسييها، بنقاباتها، بقضاتها بفايسبوكها) عاجزين على الاسراع في صرف اموال ممكن تنقذ ارواح الالاف... في هاو طلب عروض، هاو لجنة صفقات، هاو مراقب عمومي، هاو اذون تزود، هاو سيقع صرف ندرا شنوا... تي برا برك، توا وقت نموتو يوصلو التجهيزات و نخلصو شباب الاطباء الداخلين و المقيمين الي في فم المدفع... و ما غير ما نرميوها في رقبة الي يحكمو و لا الادارة وحدهم، اي واحد فيهم تجرأ او يتجرّأ يعمل حل انقاذ فرضه الخطر الداهم و الوضع الاستثنائي لوباء كورونا، لكن فيه بُعد صنتيمتر واحد على اللوائح و الاجراءات، يتم سحله سياسيا و اعلاميا و قضائيا... اي مشروع قانون استعجالي، يليه استعراض اعلامي للسياسيين من مقاولي مقاومة الفساد... ما نقولش الي لازمنا نسيبو الماء عالبطيخ، و لا انو كل الي ينبهو للفساد غالطين (فما اكيد شكون صادق لكن فما اغلبية سياسيين و اعلاميين و نقابيين عاملين اللوبانة هذي ماعون صنعة و تفليم و للاسف الناس تصدق)... نقول فقط اننا وصلنا لوضع بلوكاج مزري و تحجر اجرائي و خوف من اي اجتهاد، خلانا نغزرو لموتنا و نغزرو لاليات انقاذنا، و ما نعملو شي.... الله يحسن عاقبة هالبلاد
اجابة على الناس الكل الي سألت على الموضوع الtaux fixe متاع القروض للافراد، و الي كل مرة يرجع نفس السؤال لما نحكيو على الtmm... الفقرة السادسة من الفصل 35 ثالثا من منشور البنك المركزي عدد 87-47 بتاريخ 23 ديسمبر 1987 (و النصوص المنقحة ليه)، يفرض (و موش يقترح، يفرض) على البنوك انها تحدد taux fixe على اي قرض سكني مدة التسديد متاعو تفوت 15 سنة، يعني لو فترة التسديد 15 سنة و يوم واحد، البنك ملزم انو يحسب taux fixe... المشرّع شاف هوني، انو المواطن غير مؤهّل باش يقدّر شنوا باش يكون الtmm بعد 15 سنة، هذاكا علاه فرض على البنوك يحطو نسبة قارة (موش tmm+ حاجة كيما القروض الي اقل من 15 سنة) بالنسبة للقروض اكثر من 15 سنة و هاوكا المواطن عينو ميزانو اذا يحب ياخذ قرض ياخذ و اذا النسبة ما تعجبوش ما ياخوش...
نهار الجمعة الي فات (موش البارح، الي قبلو)، البنك المركزي خفّض في نسبة الفائدة التوجيهية، le taux directeur de la BCT.... نهار الجمعة كان %6,75 و نهار الاثنين الي فات صبح 6,25%. لازمكم تعرفو انو النسبة الرئيسية هذي هي اهم عامل يأثر على تغيّر نسبة الTMM إلي هي النسبة الي تمثل اساس الانتيريس على القروض البنكية الي على اقل من 15 سنة، و إلي تأثر على قيمة القصاصات الشهرية متاع قروضات المواطنين... شنية العلاقة بيناتهم؟ البنوك المركزيّة في العالم اجمع، مهمّتها الاولى، هي السياسة النّقديّة متاع البلاد، وتتمثّل أساسا في التحكّم في زوز حاجات هي: قدّاش حجم فلوس الي تدور في البلاد وقدّاش نسبة الانتيريس في البلاد... حجم الفلوس الي تدور في البلاد، يتحكّم فيه أساسا عبر المبلغ الي يسلفو هو للبنوك... أي نعم... خاطر البنوك لمّا تستحق، تنجّم تتسلّف من البنك المركزي على نهار او على جمعة او اكثر.. و نسبة الانتيريس في البلاد يتحكّم فيها عبر نسبة الفائدة التوجيهية متاعو او الtaux directeur الي نحكيو عليه... شنوّا الtaux directeur بالضبط؟ الترجمة الأقرب بالعربيّة هي النّسبة التّوجيهيّة الي يحدّدها البنك المركزي لإقتصاد البلاد، و النسبة هذي ما تتغيّرش يوميّا او حتّى شهريّا حسب تطوّر السّوق، و انّما تتغيّر بقرار من مجلس إدارة البنك المركزي، مرّة كلّ بعض اشهر في اغلب الأحيان، و ساعات تقعد أعوام ما تتبدّلش (كيما بين 2003 و 2006، و بين 2006 و 2009)، و التغيير غالبا ما يكون مربوط بنسبة التضخم، و الهدف هو انو نسبة الانتيريس تكون ديما اقوى من نسبة التضخم بشوية... و المقصود بالنّسبة التّوجيهيّة، هو النسبة الي توجّه باقي النّسب، يعني طلوع الtaux directeur و هبوطو، يليه مباشرة تغيير في باقي النسب النّقديّة في البلاد، و الي المواطن ما يعرف منها الّا الTMM... شنوّا الـTMM؟ في العالم اجمع، البنوك العاديّة تتسلّف من بعضها على نهار، لاسباب تتعلّق بتوازناتها الماليّة كلّ يوم، و طبعا السلف يتمّ بالانتيريس... لمّا البنوك تتسلّف من بعضها على نهار، فإنّو نسبة الانتيريس الي يطبقوها على بعضهم تتسمّى نسبة الفائدة في السّوق النّقديّة، و معدّل النّسبة هذي على 30 يوم، يتسمّى الـ TMM او معدّل نسبة الفائدة في السّوق النّقديّة على شهر (مثلا TMM المطبّق في سبتمبر 2020 هي 6,8%)... يعني الTMM هو نسبة الانتيريس الي تدفعها البانكا لمّا تتسلّف من بانكا أخرى على نهار... و الTMMهذا، هو الي يعرفوه المواطنين الي خذاو قروضات… خاطر البانكا لمّا تعطيهم قرض على 15 سنة او اقل، ما تقلهمش راهو الانتيريس كذا في الميا، و انّما تقلهم الانتيريس هو TMM + هامش ( نقطة او 2 او اكثر حسب البنك و نوع القرض) ... آي و شنيّة علاقة الTMM بالtaux directeur؟ باهي، قلنا البنوك تتسلّف من بعضها يوميّا على نهار.... فرضا توّا، بنك ما يلقاش بنك آخر يسلفو على نهار؟ شنوّا يعمل؟.... وقتها يمشي للبنك المركزي يتسلّف من عندو، و كيف كيف بالطبيعة، البنك المركزي زادا ما يسلّف كان بالانتيريس... و هوني يدخل دور الtaux directeur متاع البنك المركزي... البنك المركزي يقول للبنوك: الي ما لقاش شكون يسلفو على نهار، مرحبا بيه، يجيني انا نسلفو، بشرط ناخذ عليه نسبة انتيريس تساوي الtaux directeur + 1%... يعني نهار الجمغة الي فاتت، اذا بانكا مشات للبنك المركزي باش تتسلّف على نهار، تدفع 7,25%انتيريس: هي الـ 6,25% متاع الtaux directeur + الـ 1%... نعاود و نحوصل، من جهة عندنا بنوك تسلّف لبعضها على نهار بنسبة انتيريس هي TMM الي تتغيّر كلّ يوم حسب العرض و الطّلب بين البنوك...، و من جهة ثانية، أي بنك ما تعجبوش نسبة الTMM المتداولة بين البنوك، عندو حل انّو يتسلّف مباشرة من البنك المركزي على نهار، و بنسبة انتيريس معروفة مسبقا تساوي الtaux directeur+1%... باهييي، نتصوّرو توّا انا بانكا عندي فائض سيولة نحبّ نسلّفهم على نهار للبنوك الأخرى... ما انّجّمش نطلب عليهم نسبة انتيريس اكثر من الtaux directeur + 1%، خاطر بكلّ بساطة، وقتها يبعثوني نقضي، و يمشيو يتسلفو من البنك المركزي بنسبة تساوي الtaux directeur + 1%... الوضعيّة هذي، تخلّي الTMM ديما اقلّ من الtaux directeur + 1% خاطر البنوك كي تجي تسلّف بعضها على نهار، ما تنجمش تفوت النسبة إلي يعرضها البنك المركزي على البنوك إلي تحب تتسلف من عندو... و هكّا، البنك المركزي، اذا يطلّع في الtaux directeur متاعو، فإنّو آليّا يفتح الباب باش الTMM يطلع، و اذا يهبّط في الtaux directeur متاعو، فإنّو آليّا يخلّي الTMM يهبط... و العملية هذي تنجمو تشوفوها في التصويرة الي هبطناها هوني: https://m.facebook.com/story.php?story_fbid=1706995496058391&id=133076093450347 و فيها تطور الTMM و الTaux directeur من 2011 الخلاصة من هذا الكلّ، عمليّة التّخفيض في الtaux directeur متاع البنك المركزي الي صارت اليوم، ستؤدّي لتخفيض نسبة الـ TMM، و الي بدورها باش تأدّي للتّخفيض في نسبة الفائدة الي يدفعوها المواطنين و الشّركات على القروضات الي ياخذوها من عند البنوك... و عموما، الtmm باش يمشي من 6,8% حاليا نحو 6,3% بداية من اول نوفمبر القادم... يعني القصاص ينقص كان بداية من قاص نوفمبر القادم، خاطر الاثر يصير على tmm اكتوبر (الي يخدمو بيه في نوفمبر) و بالتالي قصاص نوفمبر (الي يتخدم بtmm اكتوبر) هو الي باش ينقص فعليا. علاش البنك المركزي يطلّع في الtaux directeur ؟ هذا موضوع فسرناه في مقالات سابقة إلي يحب يلوّج في الصفحة يلقاوه، المهم انو البنك المركزي يقوم بهذه العملية لمواجهة انخرامات في مجالات اخرى،و الامر مرتبط خاصة بحجم السيولة في البلاد و بنسبة التضخّم... علاش المرة خفض في الtaux directeur؟ العادة لنفس الاسباب، و المرة هذي التضخم هبط شوية منذ اوت الماضي، لكنو هبوط جاي من توقف الاقتصاد تقريبا، و مصيرو يرجع التضخم... لكن المرة هذي، الهدف بسيط و واضح، الهدف قدام الخراب الاقتصادي القادم، هو تخفيض عبء الانتيريس على الشركات الي باش تحبس تماما بسبب ازمة كورونا.... و لو انها نصف نقطة ما عندهاش اثر كبير... لكن منّا تكوي و منّا تشوي، اذا يتبلانجا و ينقص اكثر، نرجعو لتضخم في ارتفاع بسرعة، و ترسيلو فيسع يرجع يطلع، و هذا يفقد البنك المركزي مصداقيتو في عينين المتعاملين الاقتصاديين، و هذا لو يصير، ندخلو في فوضى اكبر صدقوني... ليلتكم زينة يا توانسة
على ذمة موقع tunisie-télégraphe تنسيقية الكامور تريد ان تكون هي المتصرف في ال80 مليون دينار الي سترصدها الحكومة من اموال المواطن التونسي الي يدفع في الضرائب من بنزرت لبرج الخضراء، لتنمية جهة تطاوين... يعني لا بلديات منتخبة لا ولاية لا مندوبيات جهوية لا لجان استثمار تعطي الفلوس للمشاريع الافضل و الاكثر مردودية، لا دراسة مشاريع اصلا... الجماعة يحبو يتصرفو في ال80 مليار وحدهم... و طبعا بعد ولاية تطاوين اولا، باش نتتقلو للذهيبة اولا او غمراسن اولا او تطاوين المدينة اولا ثم ولد عمي اولا و بعدها خويا اولا... لو صح كلام الموقع، ة يبدو انو فعلا صحيح خاطر حتى موزاييك نقلت على لسان واحد منهم قوله انو يلزم التنسيقية تتصرف في الصندوق تحت شعار "المسؤولية المجتمعية المرنة" يعني هات فلوس التوانسة برك و خلينا نتصرفو😂😂😂😂😂، .... هذا هو الي يتفهم من موقعي موزاييك و Tunisie télégraphe.. لو هالكلام غالط، ماذا بينا شكون يخرج في الاعلام و يكذبو... لكن لو صحيح، هالتنسيقية و الي فيها تكون تحولت رسميا الى عصابة مجرمة طماعة، و وقتها اي سلطة حكومية توافقهم، تصبح متواطئة في جريمة خيانة بلاد كاملة
كورونا... المنستير...والدولة الي تجمعنا و الي وجودها خلانا وطن.. الدولة الي قاعدين نهدمو فيها يوميا بمعاول الانانية... لو كنت مكان من يحكم... و كنت شاهدا على تفاقم ظاهرة الجهوية القذرة و الاستقواء على الدولة و تغليب الجهة و المدينة و العرش في جميع المجالات و الي وصلو لأبشع حالاتهم في بلادنا خلال جائحة كورونا وصلت لرفض مداواة جربية في مستشفى مدنين و رفض دفن الاموات من قرى مجاورة في مجاز الباب و رفض قبول ايواء محجورين في حمام الشط و سليمان و بيان نقابة مستشفى ترفض استقبال المرضى من جهة اخرى في زغوان ... لو كنت مكان من يحكم و كنت ايضا شاهدا على ما قدمته مدينة المنستير لهذا الوطن في قلب هستيريا الخوف من كورونا في مارس الماضي، المنستير الي في الحجر الصحي احتضنت الجربي و التطاويني و الجندوبي و القبلاوي و البنزرتي و القابسي و القصريني و الباجي و القفصي و السلياني و التوزري و كل تونسي اي كان موطنه، احتضنتهم في نزلها و مبيتاتها (مع الاشارة انو كل ولاية في تونس اليوم فيها نزل و مبيتات تكفي لاحتضان كل المحجورين صحيا من تونس كاملة)، المنستير احتضنتهم و سهرو على راحتهم مساترية من العامل البسيط للطباخ للطبيب لكل الالة اللوجستية وراء الحضر الاجباري... اهالي مدينة المنستير و منظمات مجتمعها المدني، الي ضحّاو مع كل التوانسة و قبلوهم دون اي تبرم او جهوية قذرة، و قدمو درس عظيم في فهمهم انو تونس دولة واحدة تجمعنا من بنزرت لبرج الخضراء.. لو كنت مكان من يحكم و كنت شاهدا على التصرفين، و نشوف توا الوباء ينتشر بسرعة مرعبة في هذه الولاية، لوجّهت كل طاقات الدولة لحماية المنستير و مساعدة مستشفياتها لمواجهة الجائحة، ليس فقط توجيه الطاقات الي الدولة توجههم بطبيعتها في كل منطقة موبوءة... لا لا، نضحي بالف حاجة و حاجة و نقدم الف في الميا من طاقة الدولة لمساعدة المنستير... فقط باش نثبت لكل مستيري انو فكرة تونس كوطن، الي هوما ضحّاو على جالها خلافا لغيرهم، هي فكرة صحيحة و نبيلة، و نثبت لكل الجهات الاخرى، انو الصحيح هو الي عملوه المساترية في مساعدتهم لبلاد كاملة.. الهدف موش مجرد مساعدة واجبة، الهدف هو دعم فكرة في لا وعي الناس... فكرة تونس كدولة و وطن يجمعنا... تحية الى كل المنستير، تحية الى رجال و نساء تونس في المنستير، تحية ليهم الي ما خلاوهاش بحتى جهة من جهات بلادهم وقت استحقوهم... تحية للجهة الي وقفت لتونس كاملة وقت حكّت الركب... ملاحظة للناس الي الجهوية في قلوبها تقلقت من مجرد كلمة حق: لا علاقة لي بالمنستير غير الانتماء لوطن واحد.
لحظات قبل الكارثة: رسالة الى السياسيين بكل اطيافهم و الحكام في كل مواقعهم و المنظمات النقابية و المهنية ايا كانت، و المؤسسات الاعلامية بأطيافها و المحللين و الاعلاميين بأطيافهم: نحن على بعد ثوان من الانهيار العظيم، لذا، يا سياسيين رئيسا و حكومة و برلمان و احزاب حكم و معارضة، توقفوا عن تسجيل الاهداف السياسية و البحث على الشعبية او السيطرة على المواقع... يا نقابات يا متظمات مهنية يا تجمعات جهوية، توقفوا عن معركة كسب الامتيازات،... يا اعلاميين يا محللين، توقفوا عن تسطيح العقول بالbuzz... توقفوا جميعا و ركزوا في توحيد الجهود لمحاولة الابتعاد عن الخراب الداهم، لا تفعلوا ذلك بدافع الوطنية او المشاعر النبيلة، بل توقفوا لان الانهيار العظيم سيعني شيئا واحدا: اندثاركم نهائيا بعد اندثار تونس. انقذوا انفسكم.
سؤال بسيط للتفاعل في موضوع المطالبة بإيقاف العجلة الاقتصادية بحجر صحي شامل مرة اخرى: الناس الي شهاريها مسمار في حيط و تطالب بالحجر الصحي الشامل مرة اخرى دون اي اعتبار لأكثر زوز ملاين مواطن يسترزقو و يعيشو في عائلاتهم بنظام غير التأجير او اجورهم تاقف لما ياقفو مشغّليهم عن العمل، هل تقبلون بقطع اجوركم في الفترة الي انتوما راقدين فيها في الدار؟ يعني المنطق يقول انو مادام ما فماش انتاج و مدخول للدولة او للمؤسسة، اذا ما نحبوهمش يبركو نهائيا، لازم على الاقل نعفيوهم من دفع اجور مقابل لا شيء، طبعا الامر موش بالبساطة هذي، و الناس لازمها تلقى باش تعيش الي شهريتو مسمار في حيط كيما الي عايش بنظام غير التأجير او الي اجرتو تاقف لما تاقف المؤسسة متاعو. لذا نعاود سؤالي مرة اخرى فقط للناس الي شهاريها مضمونة مسمار في حيط و الي تطالب بوقف حال البلاد مرة اخرى: هل تقبلون بوقف اجوركم خلال فترة بقاءكم في بيوتكم؟
بالضبط، لهذا لا اثق في اي حزب تونسي، لهذا الاحزاب في تونس مصداقيتها صفر
سلام عليكم إستقلاليّة البنك المركزي، اعادة لمقال هبط نهار 19 ديسمبر 2019: مقال نوعدكم بحاجة برك، يفهّم الي يحبّ يفهم، لكن الي يحبّ يفهم لازمو يقبل المجهود متاع القراءة كيما انا قبلت مجهود الكتابة و يعلم ربي طويل خاطر نحبّ نفهّمكم، رجائي خاصّة للصّحافيين و النّوّاب، يقراو يفهمو، باش هوما بيدهم يحكيو للنّاس... شفنا النهارين الآخرين بداية نقاش حول استقلاليّة البنك المركزي، و شفنا سياسيّين يطالبو بإلغاء القانون الأساسي للبنك المركزي الي تعمل في 2016... و العودة لقانون 1958... كالعادة باش نحاولو مع بعضنا، نطرحو جملة من الأسئلة، و نجاوبو عليهم، باش نفهمو هالموضوع... أوّلا السّاعة، شنوّا البنك المركزي؟ (المصدر 1) هو مؤسّسة عموميّة تونسيّة رأس مالها على ملك الدّولة التّونسيّة، يسيرو محافظ يعيّنه رئيس الدّولة بإقتراح من رئيس الحكومة و بعد موافق مجلس النّوّاب، و معاه مجلس إدارة فيه كوادر من بعض الوزارات و المؤسسات العموميّة يعيّنون بصفتهم هذي، و4 خبراء يعيّنهم رئيس الحكومة بإقتراح من المحافظ... و أهمّ مهمّاتو هي :الحفاظ على استقرار الأسعار، و مساعدة الدّولة على تحقيق سياستها الاقتصاديّة في النموّ و التّشغيل (ركزوا مليح على هذي و تذكروها خاطرعا مذكورة حرفيّا في الفصل 7 من قانون 2016)، و إصدار العملة التّونسيّة (ورق و قصع نقديّة)، و مراقبة نشاط البنوك، و القيام بدور بنك الدولة (يعني كيما المواطن حسابو محلول في أي بنك او في البوسطة، الدولة حسابها محلول عند البنك المركزي)... طبعا كلّ مهمّة من المهامّ هذي، عندها آليّاتها و تقنيّاتها الي موش هذا مجال الحديث عليها... آش معناها استقلاليّة البنك المركزي؟ الإستقلاليّة متاع البنوك المركزيّة، هي اوّلا حاجة ما نلقاوها الّا في الدّول الدّيمقراطيّة، و مستحيل دكتاتوريّة تلقى فيها بنك مركزي مستقلّ)، تهمّ أساسا مجلس إدارتو، معناها بكلّ بساطة، انّو المحافظ أساسا، و أعضاء مجلس الإدارة، موش تحت رحمة رئيس او أحزاب سياسيّة في تعيينهم و طردهم وقت ما يساعدهم... قبل، كانوا بكلهم يتعينو و يتم اعفاءهم بجرّة قلم رئاسيّة، توّا المحافظ يعينو رئيس الدّولة بإقتراح من رئيس الحكومة و بعد موافقة اغلبية مجلس النّوّاب، و الإعفاء يتمّ بنفس الطّريقة (فصل 78 من الدّستور التّونسي)... يعني التّعيين يتمّ من طرف السّلط المنتخبة، لكنّ موش الي يبات رقبتو معوجة عالمخدّة يقوم الصباح يطرّد المحافظ و المجلس... الطّريقة هذي مخلية البنك المركزي يحكمو فيه كفاءات ماليّة و اقتصاديّة، و مخليتهم خاصّة غير خاضعين لضغوطات الأحزاب و السّياسيّين (الّي ما فمّا حتّى شي يفرض عليهم يكون عندهم كفاءة ماليّة و إقتصاديّة باش يعملو السياسة)... هذا اهمّ جانب في الإستقلاليّة... و الإستقلاليّة هذي مهمّة علاش، خاطرها تسمح بنوع من الاستقرار في مسيري المؤسّسة، و خاطر البنك المركزي مسؤول عن السياسة النّقديّة للبلاد، و السياسة النّقديّة هذي تعني بااارشا حوايج الي تحريكها يمسّ الاقتصاد التّونسي و يمسّ عيش التوانسة اليومي، و المثال الّي تعرفوه الكلّ هو نسبة الفائدة، لكنّ فمّا زادا عمليّات تمسّ سعر الدّينار، و عمليّات تمسّ كمّية الفلوس الي تدور في البلاد، و عمليّات تمسّ توجيه القروض البنكيّة نحو مجال اقتصادي او مجال آخر، و عمليّات تهمّ مساعدة الدّولة في مفاوضاتها مع المؤسّسات الماليّة العالميّة... و هذي عمليّات الكلها يا توانسة (كيفها كيف سعر الفائدة) تمسّ حياتكم اليوميّة بشكل مباااشر دوب ما تخرجو من دياركم... لازمكم تعرفو أيضا، انو السياسة النّقديّة و الإقتصاديّة، مبنيّة أساسا على بسيكولوجيا البشر و توقّعاتو، و انّو المتعاملين الإقتصاديّين سواء مواطنين او شركات، يتأثرو مباشرة بأي حاجة يسمعوها او يتوقعوها (تذكروا هاك العام شنوّا صار للدّينار التّونسي بمجرّد تصريح لوزيرة الماليّة)... علاش نقولكم في الكلام هذا؟ خاطر استقرار اهمّ مؤسّسة مسؤولة على السّياسة النّقديّة في البلاد، امر هامّ جدّا باش النّاس تعطي ثقتها في الدّينار في المستقبل أصلا و خاصّة في جدّية و مسؤوليّة البنك المركزي... غياب هالإستقرار معناه انعدام الثّقة في السّير المستقبلي للقواعد الإقتصاديّة، و غياب الثّقة معناها غياب الاستثمار و غياب الاستهلاك و النّتيجة ركود تامّ و هروب أصلا من التعامل بالدّينار التّونسي و فقدان نهائي لسيادتنا... لاحظوا أخيرا، انّو هالإستقلاليّة هذي، ما عندها حتّى علاقة بموضوع منع البنك المركزي من إقراض الدّولة مباشرة، هذا موضوع آخر، مذكور في فصول أخرى لا علاقة بالإستقلاليّة... باهيييي، شنوّا النّقد او اللّوم الموجّه للبنك المركزي التّونسي من طرف السّياسيّين الي يطالبو بإلغاء قانون البنك المركزي متاع 2016؟ في مشروع القانون الي تقدّم لإلغاء قانون 2016 و العودة "لقانون 1958 و كلّ التنقيحات المدخلة عليه" (هكّا مكتوبة حرفيّا و هذي بحدّ ذاتها شبعة ضحك و توّا تفهموني علاش)... و اللّوم المكتوب في مشروع القانون هذا و الّي سمعناه في وسائل الإعلام يتمحور أساسا حول : قانون 2016 خلّى البنك المركزي ممنوع يسلّف الدّولة و يسلّف البنوك الي تمشي تسلّف الدّولة مبعد قانون 2016 خلّى هالبنك المركزي ينجّم يتسلف وحدو من الخارج و حدّ ما يحكم فيه، هذي قالها واحد من النواب الي قدمو المشروع البارح في اكسبراس اف ام قانون 2016 خلّى هالبنك المركزي ما يحكم فيه حدّ و لا شكون يراقبو بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس هالبنك المركزي طلّع في الانتيريس لمقاومة التضخّم بينما التضخّم مستورد و جاي من انهيار سعر الدّينار مقارنة بالاورو و الدّولار هيّا نبداو الأولى السّاعة: كيفاش قانون 2016 خلّى البنك المركزي ممنوع يسلّف الدّولة و يسلّف البنوك الي تمشي تسلّف الدّولة مبعد، و كيفاش خاصّة حسب النّاس الي تقدمو بمشروع الغاء قانون 2016 و "العودة لقانون 1958 و كلّ التنقيحات المدخلة عليه"، باش توقّف الحكاية هذي؟ (المصدر 2) المأساة الكبرى حسب رايي أنّو الي قدمو المشروع ما عملوش مجهود بحث قبل ما يرميوه في المجلس و يجريو للإعلام شوفونا آش عملنا... لذا نحبّ نقلهم انّو منع البنك المركزي من إقراض الدّولة، موش باش يتنحّى اذا ترجعونا "لقانون 1958 و كلّ التنقيحات المدخلة عليه"، بكلّ بساطة يا سادة، لأنّو لو تمعّنتو مليح في قانون 1958، تلقاوه تنقّح برشا مرّات، و آخر تنقيح تعمل في 2006 جاب الفصل 47 مكرّر الي كرّس مبدأ منع تسليف البنك المركزي للدّولة، و الي ألغى الفصول 48 و 49 و 50 متاع قانون 1958، يعني يا سادتي الكرام، حكاية المنع هذي موجودة عندها 10 سنين قبل ما يجي قانون 2016، يعني عندنا 10 سنين قبل قانون 2016، و الدولة تتسلّف من البنوك موش من البنك المركزي..فقط كان ثبّتّو اموركم شويّة قبل ما.... باهي توّا علاش أصلا تعملت الحكاية هذي؟ فاش قام الدّولة تخلّي السلف من البنك المركزي بأنتيريس ضعيف و تمشي للبنوك؟ بكلّ بساطة، خاطر الفرق بين المركزي و البنوك، هو انّو البنوك تجمع ودائع من عند النّاس و تضمنهالهم و تضمنلهم انّهم يجبدوها في كلّ وقت، و في نفس الوقت، تستعمل جزء منها باش تسلّف الي يحبّ يتسلّف سواء مواطنين او شركات او دولة... الطريقة هذي، تخلّي البلاد تحافظ تقريبا (موش 100%) على كمّية فلوس تدور في اقتصادها مقابلة لكمّية السّلع و المنتجات، و هكّا يتمّ السّيطرة على التّضخّم... بينما البنك المركزي لمّا يسلّف مباشرة الدّولة، فإنّو يعمل مجرّد قيد في دفاترو انّو الدّولة تصبّولها فلوس، و الحكومة من غدوا تبدا تصرف، و الطريقة هذي، هي طريق الخراب التضخّمي على قاعدة، اذا الحكومة تحبّ ترضّي الإتّحاد و تحبّ تشيّخ النّاس وقت الي هي موجودة و يتقيدلها انتصار سياسي يضمن إعادة انتخاب حزبها، و تكون هي تحكم في البنك المركزي، تنزل عليه ديما يسلّفها من الحيط، كمّية الأموال في البلاد ترتفع بشكل كبير و تتصرف في زيادات أجور و غيرهم، و كلامي هذا موش من لا شيء، في 2012 و 2013 و 2014، سعر الفائدة التّوجيهي متاع البنك المركزي كان ضعيف، و رغم هذا مصاريف الدّولة مشات في الحكايات الفارغة و موش في التّنمية، و النّموّ الاقتصادي قعد تافه، و الاتعس انّو العمليّة هذي كانت سبب في التضخّم الي نعانيو فيه توّا، خاطر الطريقة هذي عملها رئيس الزّائير سابقا و طاح يطبع في الفلوس على بعضو و يفرّق، و النتيجة كانت انهيار عملة الزائير وقتها و برويطة فلوس ما تشريش خبزة... شنوّا الحلّ مالا؟ الحلّ هو انّو نفرضو على الحكومات تتصرّف كأي متعامل اقتصادي، ووضعيّة الدّولة تظهرلنا على حقيقتها، وتقترض بسعر السّوق الحقيقي، هكّا، أي تخلويض اقتصادي والا في صرفان الميزانيّات يدمّر تونس و مستقبلها، يظهر للعيان على بكري، والحلّ الوحيد، هو اجبارها تتسلّف من البنوك بالسّعر الحقيقي... يقول القايل، البنك المركزي هاو يسلّف في البنوك من الحيط مالا؟ شبيك هذي موافق عليها؟ لسبب بسيط، البنك المركزي، يسلّف على جمعة كان خلات، يعني خلق فلوس من الحيط عند نسليف البنوك، ثمّ تدميرها بعدها بجمعة عند خلاصها، و هذا ظهر في حجم ديون البنوك لدى البنك المركزي الي ينجّم يطلع و يهبط بسهولة في فترة قصيرة حسب قرارات البنك، بينما السلف للدّولة يصير على سنوات طويلة، و كلّ عام زيد سلّف من الحيط حتّى نوصلو للخراب التضخّمي متاع موبوتو... باقي موش نورمال، انتيريس البنوك للحكومة اغلى من انتيريس البنك المركزي على البنوك، و هاو قالو البنوك تحقق في أرباح خياليّة من الدّولة...، أوّلا، البنك المركزي يسلّف على جمعة، و البنوك نسلّف الدّولة على سنوات، و أي حدّ يفهم شويّة في الماليّة يعرف انّو كلّ ما ارتفعت مدّة التّسديد كلّ مازاد الانتيريس خاطر الرّيسك اكبر.... مازال... عام 2016 حصّة الانتيريس الي جاي من الدّولة في جملة مداخيل البنوك تبلغ حوالي 7,6% و عام 2018، الحصّة هذي هبطت لـ 6,3% (المصدر 3)... لكنّ الحكاية موش هكّا برك، الدّولة عام 2018 مثلا، دفعت انتيريس على دينها الدّاخلي (من عند البنوك و المؤسسات المالية التّونسية) بقيمة حوالي 1519 مليون دينار (المصدر 4)، و.... البنك المركزي عمل مداخيل بقيمة 1021 مليون دينار من تسليفو للبنوك (المصدر 5)... و تذكرو يا توانسة، انّو البنك المركزي مؤسسة عموميّة 100% و عام 2018، تصبّت لميزانيّة الدّولة التّونسية 676 مليون دينار جاتها من الأرباح الصّافية للبنك المركزي... يعني بالنّهاية، علميّا الي تدفع الدّولة زايد للبنوك، تقبضو من الجهة الأخرى في شكل أرباح من البنك المركزي... مازال الأهمّ، البنك المركزي لمّا يسلّف البنوك، يفرض عليهم انّو 60% على الأقل من المبلغ الي سلّفهولهم يمشي لتمويل القطاعات المنتجة... و بعد هذا و دونو، النقطة هذي بالذات موش مربوطة حتميا بالاستقلالية، علاش بعض السياسيين شادين في الغاء الاستقلالية؟ تحبو اخر معاقل الكفاءات يصبحو تحت رحمتكم زادا؟ أخيرا، كليمتين على باقي اللّوم الي عاملينو للبنك المركزي: قانون 2016 خلّى هالبنك المركزي ينجّم يتسلف وحدو من الخارج و حدّ ما يحكم فيه : هذا دليل آخر على عدم البحث قبل التجلطيم، خاطر حتّى اذا نرجعو لقانون 1958 و كلّ التنقيحات المدخلة عليه، باقي يقعد من حقّو يتسلّف من الخارج خاطر الحكاية هذي موجودة في القانون القديم في الفصل 40 و من عام 1958 (المصدر 2 و 6) قانون 2016 خلّى هالبنك المركزي ما يحكم فيه حدّ و لا شكون يراقبو: كيف كيف، كلام فارغ، فمّا باب كامل في قانون 2016، فصول 80 الى 84 يحكيو على سلطة النّواب و حقهم في مساءلة البنك المركزي بعد قانون 2016، هالبنك المركزي موش مطاوع الحكومات المتعاقبة، هوما يحبّو يطورو الاقتصاد و هو يطلّع في الانتيريس: التعاون مع الدولة لخلق النمو و مواطن الشغل موجود حرفيا في قانون البنك المركزي 2016 فصل 7، و كل قراراتو الي ما تشوفهمش يا توانسة، هي قرارات متناغمة مع السياسات القطاعية للحكومات المتعاقبة و اخرها منشور التعامل مع ديون معاصر زيت الزيتون لانقاذ الموسم، لكن اول مهامو هي مقاومة التضخم، و رغم هذا، الحكومات المتعاقبة عمرها ما قوّات ميزانيّات التنمية، يكفي كيما قلتلكم، تتذكروا سنوات 2012 الى 2015 لمّا كان سعر الفائدة ضعيف و ماصار حتّى نموّ يذكر، و كلّ مجهود الحكومات كان لدفع مصاريف الأجور و التصرّف، و هذا ادّى للتّضخّم، وجود الأموال هذي في البلاد شجّع على استهلاك السلع الاجنبيّة و المحلّية، و ترفيع الانتيريس بدأ شيئ فشيئا يقضي على الطّلب على السّلع الاجنبيّة و بدينا يصبح عندنا ميزان تجاري فائض في السّلع الاستهلاكيّة، و لو ماجاش البنك المركزي، راكم شفتو الخراب الي في حقّو، و الي متقلّق من التضخّم المستورد، يمشي يفرض حمائيّة اقتصاديّة (و يتحمّل عواقبها الكارثية على الاف مواطن الشّغل في شركاتنا المصدّرة الي باش تتفرض عليها حمائيّة في إطار المعاملة بالمثل)، و هذا موش من مهام البنك المركزي... منذ 2006 و البنك المركزي ممنوع من تسليف الدولة، و بعد 2011، الحكومات غرقت البلاد في الديون على اساس قابلين العجز و التداين باش يعملو تنمية، و في الواقع الفلوس مشات ترضيات و شراء للسلم الاجتماعية و التنمية يجيبها ربي.. توا اخر طلعة، قالك البنك المركزي هو الي معطلنا خاطر مستقل... و نحبو نزيدونخربوها بالتداين و نخربوها بالتضخم في الاعوام القادمة... امشيو قدمو حلول باش الشركات ترجع تخدم، قاومو السوق الموازية، راقبو مسالك التوزيع، اعملو رقمنة، حيو البيروقراطية من الادارات، شجعو الاستثمار، اقضيو على التهرب الجبائي، رجعو ثقة المواطن و الشركات فيكم كسياسيين قاومو الفساد و الرشوة... هذي هي والله، ناس تفشل في مهامها، ترمي بلاها بجهل على غيرها... على خير يا توانسة المصدر 1: قانون عدد 35 لسنة 2016 مؤرخ في 25 أفريل 2016 يتعلق بضبط النظام الأساسي للبنك المركزي التونسي https://www.bct.gov.tn/bct/siteprod/page.jsp?id=227 المصدر 2: LOI N° 58-90 DU 19 SEPTEMBRE 1958 PORTANT CREATION ET ORGANISATION DE LA BANQUE CENTRALE DE TUNISIE https://www.bct.gov.tn/bct/siteprod/documents/loi58-90n.pdf المصدر 3: هوني عمل الصّفحة، الدّخول للقوائم الماليّة للعشرة اهمّ بنوك المدرجة في البورصة في موقع هيئة السّوق الماليّة : https://www.cmf.tn/?q=consultation-des-tats-financier-des-soci-t-s-faisant-ape و بعدها البحث عن المعلومة متاع كلّ بنك في الإيضاحات، و جمعها، و قسمة مجموع الانتيريس الي خذاتو البنوك على سندات الدّولة، و قسمتها على مجموع مداخيل البنك عامتها... هذي عمليّة ينجم يقوم بيها خبراء الأحزاب الي مقدمة المشروع، و يثبتو علينا و يفضحونا اذا غلطنا... المصدر 4 (صفحة 6 في الوثيقة): http://www.finances.gov.tn/sites/default/files/2019-10/R%C3%A9sultatsSeptembre2019.pdf المصدر 5 (صفحة 218 من التقرير السنوي للبنك المركزي 2018، السطر الاوّل في الجدول): https://www.bct.gov.tn/bct/siteprod/documents/RA_2018_fr.pdf المصدر 6 (حلّو قانون البنك المركزي، يخرجلكم الثّالث من لوطة، و امشيو للصّفحة 916، الفصل 40، مطّة 3) http://www.iort.gov.tn/WD120AWP/WD120Awp.exe/CTX_11988-42-sONLXosmRY/RechercheTexte/SYNC_1204364377
على هامش جدل التطبيع، هذي بعض ارقام التجارة الخارجية لاسرائيل مع اهم الدول العربية و الاسلامية الي تتعامل معاها، خلال سنة 2018. هذيكا هي اهم الدول ااي تتعامل مع اسرائيل عام 2018، اي دولة عربية او اسلامية موش موجودة يعني، اما صفر معاملات او اقل من 100 الف دولار. المبدئية استحقاق. المصدر: موقع الامم المتحدة لاحصائيات التجارة الدولية: https://comtrade.un.org/data
جوهر بن مبارك المستشار في الحكومة السابقة على ميدي شو الا: حسب تجربتي، فانو الشباب المعتصم في الحوض المنجمي و تطاوين لا يبحث عن العمل، بل فقط عن اجر شهري... الاعتصامات اصبحت منظومة فساد، فيها شكون يقود و شكون يدخل و شكون يخرج محددين، و عندها حمايات سياسية و امتية، و عندها ممولين
+ 225 حالة كورونا محلية جديدة اليوم... الوضع هذا يدل انو الوباء خرج نهائيا عن السيطرة في تونس، خاطر احنا دولة ما عندهاش امكانيات للقيام بعملية يومية لحصر و تحليل مئات البشر الي خالطو كل واحد من هاك ال225 الي اكتشفوهم اليوم و الا للعشرات الي يتم اكتشافهم يوميا منذ اكثر من 10 ايام... يا توانسة، خافوا، يا توانسة لا حل لنا الا التباعد و الحذر، يا توانسة مهما كانت نسبة الوفايات مقارنة بعدد المرضى تافهة، راهي نعاود و نكرر، وصول عدد كبير من المرضى يكبر عدد الي يستحقو الرعاية الصحية و بعدها الانعاش... و العدد اذا يكبر فجأة، تعجز كل المنظومة الصحية على استيعابو و تنهار المنظومة... يا توانسة لا حل الا الحذر و الكمامة و التباعد الاجتماعي و غسل اليدين... يا توانسة وعّيو الي دايرين بيكم... يا توانسة رانا اذا نطيحو، نطيحو وحدنا... يا توانسا الحذر خير من الخطر، ... ربي يحمي تونس
مافيا صناعة الرأي العام : هاذم مشطرة صغيرة من الناس الي حاطّين😡 تحت خطاب رئيس الجمهورية اليوم... يعني الاخوة في الصين و بنغلاداش و سريلانكا و الهند متقلقين من خطاب رئيس الجمهورية.... على قريب 19 الف تفاعل مع الخطاب، فما حوالي 7000 متغششين، تدخل تلقى اغلبهم كيما الي في الكابتير الي عملتهالكم... و طبعا النتيجة انو الي يشوف ما غير ما يثبت يخرج بانطباع انو الخطاب الرئاسي اغضب الاف التوانسة.... و باش تفهمو خطورة العقول المدبرة وراء عملية اختراق الراي العام، شوفو توا تلقاو البعض من نفس المشطرة حاطين جام... الي عملو تعليق هوني بالفكرة هذي (متاع فما زادا 👍 اصطناعية)، نقلهم ميسالش، من فضلكم انساو ولاءكم لقيادة حزبكم شوية، و خممو في تونس... لازمكم تقارنوا العدد متاع ال😡 الاصطناعية و ال👍 الاصطناعية باش تفهمو... الهدف من الكعبات الي حطو جام، هو اضفاء المصداقية على العملية في نظر اي واحد ما يثبتش... خاطر عدد ال👍 الاصطناعية تافه جدا مقارنة بال😡.. و هذا تكتيك كيما قلتلكم لاضفاء المصداقية على عملية التوجيه على مستوى واسع... نعاود مرة اخرى، ما فما حتى بلاد اقتصادها يمشي و فيها مناخ متاع راي عام متناقض و غير متفق على ابجديات العقد الوطني الي يخلي الهدف الاسمى هو البلاد... بعيدا عن السياسة، و عن صحة مواقف الرئيس و النواب و رئيس الحكومة، هذي مواقف سياسية لا تُناقش في هذه الصفحة... لكن لما تكون آلة توجيه جبّارة كيما هذي على فايسبوك الي فيه اكثر من 5 ملاين تونسي، مستحيل يظهر الحق للرأي العام الوطني، مستحيل راي المجموعة يمشي في الاتجاه الصحيح... نحن للاسف وطن مخترق... يا ليت الوكالة الوطنية للسلامة المعلوماتية و جهاز الامن الوطني يحققو في الحكاية و يتصلو بفايسبوك و يفتحو تحقيق باش نفهمو شكون الي قاعد يحط في امكانيات مهولة لتوجيه الراي العام الوطني... ملاحظة: اول تعليق هوني تلقاو فيه ليان للpublication الي فيها التفاعلات الي عملتلهم capture
هذا اروع خبر في مجال تسويق التبغ في المدن على الاقل... المساحات التجارية الكبرى هي مساحات خاضعة للقانون و الرقابة بحكم حجمها و sa visibilité، ما تنجم تبيع الا بالسعر القانوني، المساحات الكبرىموش فقط géant و carrefour الي في تونس، بل كل المغازات الكبرى و الصغرى و المتوسطة متاع carrefour و monoprix و magasin général و aziza... اكيد الاتفاقية فيها حد اقصى للشخص الواحد، و اكيد المساحات هذي باش تبيع الدخان في الكاسة تفاديا للسرقة (تفريغ الباكو و ترك الشقف في الrayon).. و نتمنى تكون الاتفاقية تعطيهم الاولويةفي التزوّد في كل مكان موجودين فيه... شيئا فشيئا، السرّاق الي يبيعو بالتفصيل بسعر اجرامي و الي يخبّيو الدخان و يعطيو فيه للي يدفع اكثر، و الي يسمسرولهم، مصيرهم الحيط باذن الله... اللهم شماتة في كل سارق استغل الناس... اللهم شماتة في كل سارق اصبح الهامش الاجرامي الي يبيع بيه في الدخان اهم مورد رزق ليه... عبّيت بابا؟ ما شبعتش؟؟؟ هيا مضمض توا...
تونس اوت 2020: - اختلاف اسماء المرشح لوزارة التجهيز بين قائمة رئيس الحكومة و قائمة الي بعثها رئيس الدولة للبرلمان - وزير ثقافة مرشّح، اما يتعزز شاهي و ينكّس، رئيس الحكومة البارح يقلو شد دارك مادام تتعزز، رئيس الدولة يقلو اليوم لعشية انا ادعم و اثمن ترشيحك - احزاب رافضة الحكومة المستقلة، و تعلن انها لن تدعمها سياسيا، اما باش تصوتلها باش ما تتعاودش الانتخابات و اتطير كراسي البرلمان، و - رئيس حكومة تصريف اعمال خارجة بعد جمعة، يقيل رئيس هيئة مكافحة الفساد... - رئيس هيئة مكافحة الفساد يقلو مانيش خارج و اضربلي عالطيارة... الاقتصاد و مؤشراتو؟... تي برا العب بعيد بلا اقتصاد بلا طبّالة...
اليوم الرقم مرعب بكل المقاييس +171 حالة جديدة و الاكثر رعبا هو كلام الطبيب هذا... و ركزولي على كلامو على الاطباء الداخلين، الشباب جنود المشاة الي هازين الصحة العمومية على اكتافهم..
تفرجت توا في الفيديو متاع اليوتيبار الي يدور من بلاد لبلاد و يحكي على مستوى خطوط الطيران، فيديو يحكي فيه على رحلتو في تونيسار من تونس لباريس: السيد قاصص في درجة الاعمال، يعني نظريا، يدفع اكثر فلوس برشا من الدرجة الاقتصادية مقابل خدمات افضل، و مقابل قاعة انتظار افضل... التسجيل تعدى باهي... يدخل لقاعة الانتظار يلقاها فارغة و امّسخة تعمل العار بقهاوي فاضلة و بونتات دخان فوق الطاولة... يطلع لدرجة الاعمال في الطيارة، يلقاها امّسخة و شبابك خامجين موش منظفين... تعليمات السلامة بالفرنسية و العربية فقط في طائرة تابعة شركة طيران دولية، المفروض الانغليزية تكون في كل مكان فيها... يجيبولو فطور في درجة الاعمال، كعبة cake في ساشي بلاستيك الي نشريو فيهم بميتين فرنك من العطار... و جبن.. اما ما فماش خبز... في الطيارة، استقبال المضيفين باهي... تونيسار تخرّج بلاغ... قلقها فضاء استقبال درجة الاعمال مسكّر و تعتذر او تعلن انو حالة استثنائية شاذة؟ لا لا... قلقها الخمج في الصالة و شبابك الطيارة و تعتذر او تعلن انو حالة استثنائية شاذة؟ لا لا... قلقها فطور فيه جبن ماغير خبز في درجة الاعمال و تعتذر او تعلن انو حالة استثنائية شاذة؟ لا لا هذا الكل لا: فحوى بلاغ تونيسار هو: - الاحمق هذا، جاي للمطار الاربعة و طيارتو السبعة (على اساس ما عندناش عامين نسمعو في بلاغات حول ضرورة القدوم للمطار ثلاثة ساعات قبل موعد الطائرة.. الاتعس انو تونيسار تكذب و السيد هبط توضيح كذّبهم و ظهر انو دخل للقاعة الخمسة و 19 دقيقة و فما منقالة في الفيديو تأكد كلامو) - الاحمق هذا دخل لفضاء استقبال درجة الاعمال ما لقى حد خاطر... حضر صحي... و احنا ما نحلوها كان ساعتين قبل موعد الطيارة، يعني ما استناش انو نجيو انظفوها و نحلوها... (قهوة الريغا في حومة الشط في جرجيس تسكر ماضي ساعتين متاع الليل و تحل الفجر، و ما يروحو الا ما ينظفوها و يسيقوها... اما نورمال، اش جاب قهوة شعبية في الجنوب التونسي لفضاء درجة الاعمال متاع تونيسار في مطار تونس قرطاج الدولي...) - الاحمق هذا يحب الخبز مع الجبن في درجة الاعمال؟ يا سيدي احنا قررنا انّحّيو الخبز من فطور الصباح .. (انا نقوللكم علاش، الخبز الصباح معناها تحضير الوجبة عالفجورات و تنسيق مع كوشة، و ترسي في لازم شكون يخدم و ينسق الوجبات... بينما اسهل حاجة كل شي emballé في الليل، و قهوة في تارموز، و طاح الكف على ظلو... بانقص مرج، ولّيناش باش نرضيو حرفاء درجة الاعمال زادة!!! يعجبكشي!!! هوكا قدامو... عجبو عجبو ما عجبوش يشرب من ماء البحر) - الاحمق هذا، ما احترمش القانون و يدور في الطيارة و ما شدش بلاصتو برك، (على اساس الناس تجمد في بقايعها في الطيارة من لحظة تطلع حتى تهبط) - الاحمق هذا ما احترمش القانون و حالل تلفونو في الطيارة.. (على اساس يعني التلفونات مافيهمش mode avion.. يسمح بالتصوير مع احترام القانون) الخلاصة: للاسف، تونيسار ما تعرفش انو السيد هذاكا خدمتو يتاستي في مختلف شركات الطيران و يتابعو فيه على يوتوب اكثر من 300 الف من الناس الي تسافر برشا اساسا، يعني des clients ou clients potentiels ... و تونيسار ما تعرفش انو الفيديو عليها تفرجو فيه... 383 الف بشر... للاسف تونيسار ما تعرفش او ما يهمهاش انو شركات طيران العالم تتقاتل لارضاء الحرفاء haut de gamme خاطر فعليا، الربح متاع الفلوس في هذوكم... للاسف تونيسار ما حكاتش في بلاغها على الوسخ متاع الطيارة وز شبابكها... وسخ و خمج يا بوقلب في شركة en sur effectif على الارض، يعني عندها عمال بزايد يتمتعو بأحسن اجور و افضل امتيازات، و رغم هذا، اضعف الايمان، الي ما يستحقش خبرات و لا كفاءة، التنظيييف يا بو قلب تنظيف الوسخ ما فماش... و لا على المجلات المحطوطة يمسوهم مسافرين مختلفين في الطيارة في وقت كورونا... للاسف تونيسار مستحيل تقوملها قايمة بتفكير كيما هذا في ادارتها... شركات طيران العالم تتناحر حرفيا لجلب الحرفاء و ارضاءهم بالحرص على ارقى الخدمات في ادق التفاصيل، خاطر يعرفو انو الربح و الخسارة مربوطة بالحرفاء و رضاءهم و خاااصة حرفاء الدرجات العليا الي ينجمو ياخذو عليهم برشا فلوس على كل تسكرة، و يعرفو خاصة ان الخسائر طريق للافلاس... اما احنا، موش مشكل، تخسر و تزيد تخسر و تزيد تخسر من فوق.. توا دافع الضرائب التونسي ينحّي من لحمو و يصبلها فلوس باش الناقلة الوطنية العزيزة المكسب الوطني العظيم تواصل تخسر و تواصل تنهش لحم دافع الضرائب التونسي، و اتحاد نقابات القطاع العام يقلك هذيكا مكسب وطني... يا ربي يا كريم يا لطيف يا رحيم، رانا زواولة، يااا ربي ترحمنا و تبقي سترك علينا و تحمينا من فسفس جوية... يااا رب. انتهى
😲😲😲اقالة رئيس الهيئة الوطنية لمكافحة الفساد... حالنا اصبح محزن... حتى و لو فرضنا يستحق الاقالة... ما يجيش توا... تراكم الاحداث السلبية بجميع انواعها في ذهن كل المتعاملين الاقتصاديين سواء مستهلكين سواء مستثمرين سواء شركات، يدمّر اي امل في اي انتعاش اقتصادي من اي نوع... و تونس بصراحة باااااارشا كثر عليها الشي... باااااارشا... و فوق طاقة احتمال اقتصاد تاعب اصلا... ما فهمتش شنية آخرتها... آلله يحسن العاقبة..
من بين الاسماء الي في الحكومة المقترحة البعض قريت معاهم (يعني معرفتي تخليني انجم نعطي حكم شخصي خااااص بيا انا، على كفاءتهم).. لو كلهم من نفس الcalibre.. فهذي تعتبر حكومة فيها افضل كفاءات الادارة التونسية (نأكد اني نحكي حصريا على الإطارات العليا متاع الادارة، و الي توا سنين مكبلين بالشطحات السياسية)... طبعا هذا حكم انطباعي مبدئي، ننتظر العمل لنحكم، و ننتظر خاااصة تصرف الاحزاب المسيطرة على مجلسالنواب مع هذه الحكومة، مساعدتها او تحطيمها) على ذكر الموضوع هذا، نتذكر لما تسمات الحكومة متاع مهدي جمعة، سألت شيخ متقاعد من الاطارات الكبيرة الي خدمت في تونس (موش في مواقع سياسية)، قتلو اش قولك، هذي ناس كفاءتها كبيرة في عديد المواقع الهامة في العالم و ديبلوماتها كبيرة برشا.... قالي حرفيا "ماهمش باش يفهمو تونس، الادارة باش تكور بيهم خاطر ما يعرفوش les rouages متاع البلاد"
اليوم سجلنا رقم مفزع جديد ب78 اصابة جديدة منهم 71 محلية، و رغم هالارقام المفزعة مازال ما شفناش اي ظاهرة احتياط او رغبة في الوقاية بين الناس... في بالي مباشرة بعد نهاية الصيف و الخلاعة و الحفلات و القهاوي و المطاعم، وقت تجي العودة المدرسة و الجامعية و توفى الكونجيات و الséance unique، وقتها عاد باش يهبط علينا وعي التكركير، و نتذكرو فجأة خطر كورونا و ضرورة التباعد الاجتماعي و ملازمة الحذر الشديييد، و تخرجلنا ابواق الكسل و الجشع الفئوي بفتوى ضرورة البقاء في البيت و الراحة و عدم الذهاب للعمل او الدراسة، و يصبح الكسل و النوم في العسل حق مشروع و التعدي عليه استهتار بحياة التوانسة المساكين..
ملخص الوضع في الكامور حسب وزارة الطاقة: بيان حول آخر تطوّرات ملفّ الكامور، والزيارة الحكومية إلى تطاوين تونس في 14 أوت 2020 انتظمت زيارة حكومية إلى جهة تطاوين يوم الخميس 13 أوت 2020، بحضور كلّ من وزير الطّاقة والمناجم والانتقال الطاقي، السّيّد منجي مرزوق ووزير التكوين المهني والتشغيل، السّيّد فتحي بلحاج، والتي التقوا فيها ثلّة من إطارات وتمثيليّات الجهة، قبل أن يعقدوا جلسة حوار مع عدد من أعضاء تنسيقيّة الكامور ومن ممثّلي المجتمع المدني بالجهة. ملف الكامور جدير بالتّذكير أنّ اتفاق الكامور الذي أبرم في جوان 2017 نصّ على ثلاثة نقاط أساسية: - انتداب 3000 شخص في شركات البيئة - انتداب 1500 في شركات النفط وخدماتها العاملة بالصّحراء - تخصيص تمويل بـ 80 مليون دينار للمشاريع التنمويّة بالجهة منذ بضعة أشهر، وبالرّغم من تحقيق جزء هامّ من بنود الاتّفاق، عاد الاحتقان إلى الجهة، مع خطوات تصعيديّة لا تتناسب ومستوى التقدّم في الانجاز. ويهمّ وزارة الطّاقة والمناجم والانتقال الطاقي، باعتبارها الجهة المتضرّرة من هذه التّحرّكات، والطّرف المتابع لتقدّم انجاز بنود الاتّفاق، أن توضّح ما يلي: - سبق وأن وقع انتداب 2500 شخص في شركة البيئة والبستنة بالجهة، تكفّلت المؤسسة التّونسيّة للأنشطة البترولية بالنّصيب الأكبر من أعبائها والتي ناهزت 40 مليون دينار سنوياً، على امتداد الفترة السابقة. - بالرّغم من كون قطاع النّفط قطاعاً ذا قدرة تشغيليّة ضعيفة، فقد وقع انتداب أكثر من 3000 من أبناء الجهة، منهم في حدود 300 في مواطن شغل قارّة بالشركات المنتجة أو شركات الخدمات، بينما كان النّصيب الأكبر (في حدود 2700) في مواطن شغل عرضيّة في المشاريع التي أنجزت مؤخّراً بالجهة، من أشغال بحث واستكشاف وحفر وانشاءات (مثل بناء محطة وانبوب نوارة التي انتهت منذ أشهر). للأسف، تسبّب الاحتقان الاجتماعي المتواصل منذ سنوات، في ضرب فرص الاستثمار في الجهة، وجعل الشّركات تتردّد وتتراجع عن المضيّ في مشاريع أو خطط استكشاف وحفر جديدة، ما عطّل بدوره فرص التشغيل بالجهة. - تحت عنوان صندوق الاستثمار لفائدة الجهة، تم وضع خطوط تمويل وبرامج تنمية واسعة لفائدة الجهة، إلا أن تمويل المشاريع الخاصّة عرف مصاعب وتعطيلات كثيرة، حالت دون إتمام أغلبها، ما تسبّب في احباط العديد من الشّبان من باعثي المشاريع. ولئن أدركت الوزارة منذ احداثها في مارس الماضي أنّ ملفّ الكامور، شأنه شأن باقي الملفّات الاجتماعية والجهويّة الحارقة، هو على درجة عالية من الأهمّيّة ويحتاج إلى متابعة استباقية قبل تطوّر الأوضاع، فإنّها اصطدمت مباشرة بالأزمة المضاعفة الذي عرفها قطاع النفط مع تبعات جارحة كورونا، وما رافقها من هبوط كبير في أسعار المحروقات في العالم، الشيء الذي تسبّب في خسارة القطاع لمعدّل 30% من طاقته التشغيلية في العالم. في تونس، بذلت الوزارة جهداً كبيراً للضّغط على الشّركات كي تحافظ على مواطن الشّغل الموجودة، والذي يعتبر انجازاً في حدّ ذاته، لكن تذبذب الأسعار أدى إلى التّقليص في برامج المشاريع المبرمجة من حفر واستكشاف ومعها فرص التشغيل. للأسف، ومباشرة بعد الانجلاء النسبي الذي عرفته البلاد في صراعها مع جائحة الكورونا، عاد الاحتقان في الجهة، وبنسق تصاعدي ومتسارع، وصولاً إلى حدّ غلق أنبوب تجميع انتاج النفط (الفانة) من الحقول الصحراويّة، بداية شهر جويلية الماضي. وقد تفاعلت الحكومة مع هاته المسألة وأولتها عناية خاصّة، وانتظم في شأنها أكثر من مجلس وزاريّ، وكان من المنتظر عقد جلسة حكوميّة ممتازة على عين المكان، لولا أنّ الأحداث السياسيّة المعلومة منعتها من إتمام ما برمج من خطوات. الزيارة الحكومية وبالرّغم من كونها حكومة مستقيلة، وادراكاً منها لحساسيّة الوضع بالجنوب التونسي، وما أصبح يمثّله من تهديد حقيقي لديمومة القطاع النفطي بالجهة، في وقت على غاية من الحساسيّة وأزمة اقتصاديّة تجعل البلاد في حاجة إلى كلّ مواردها، فإن الزيارة الحكومية التي انتظمت بالأمس الخميس 13 أوت، كانت خطوة ضرورية يحرّكها الشعور بالمسؤولية وبحساسية الوضع، تهدف إلى نزع فتيل الاحتقان بالجهة، بالإضافة الى محاولة انقاذ قطاع النفط الحيويّ قبل أن يصل مرحلة العطالة الفنّيّة وما يعنيه ذلك من خسائر مالية وتقنية كبرى. وقد بدأ الاجتماع بتوضيح حقيقة أن تأخّر المسألة التنموية بالجهة هو أصل المشكل وأن الدولة بحاجة إلى جهد كبير وعمل طويل لتلافي ما تخلّفت عن إنجازه في حقّ الجهة طوال عقود، كما شدّدوا على أنّ الدولة تحترم تعهّداتها في حدود المنطق والممكن، وعلى هذا الأساس، أعلنوا أنّه قد تقرّر اعادة هيكلة شركة البيئة والبستنة والغراسة بتطاوين عبر خلق شركات/فروع مختصّة في قطاعات منتجة، مع إقرار انتداب 500 عون لفائدة شركة محدثة ستعنى بالتّنمية الفلاحيّة بالجهة، تطبيقاً للجزء المتبقّي في اتّفاق الكامور. كذلك، اعتمد الوزيران الشفافية والصدق، مع تجنّب الوعود غير المدروسة، إذ وضّحا أنّ قطاع النفط غير قادر لوحده على تحمّل أعباء التشغيل بالمنطقة، وأنّ على شباب الجهة تفهّم محدوديّة قدراته التشغيلية، والمساهمة في إحلال السّلم الاجتماعي كمناخ يشجّع على الاستثمار ويخلق فرصاً جديدة للتشغيل. كذلك، وقع التركيز على أن الحلّ الحقيقي يتطلّب أساساً استغلال الشباب للإمكانيات المتاحة بالجهة، ببعث مشاريعهم الخاصّة والمنتجة، على أن يكون ذلك بدعم الدّولة وبآلياتها. ولكن للأسف، عرف الاجتماع بعض توتّراً خلال بسط هاته الفكرة، ثم تصاعد التوتر فجأة عندما قدم الوفد الحكومي للحاضرين ما يمكن توفيره كوعود ثابتة من فرص تشغيل بالشركات البترولية بالجهة في الفترة المقبلة (سنوات 2020-2022 وتتمّةً لما سبق وأنجز في الغرض، والتي هي في حدود 250 موطن شغل قار و700 موطن عرضيّ في مشاريع الحفر والانشاء)، عمد آنذاك أعضاء التنسيقيّة إلى مقاطعة الجلسة ومغادرة القاعة في عرض متشنّج، ولم يسمحوا للوفد الحكومي حتّى أن يكمل عرض ما استقدموه من مشاريع تنموية لفائدة الجهة، ومن حلول لتفعيل العشرات من المشاريع الاستثمارية العالقة، والتي يفترض أن يتمتّع بها شباب الجهة، وما تم وضعه من آليات لضمان سلاسة أكبر في التعاطي مع طلبات تمويل المشاريع في المستقبل. مواصلة التعاون والتشاور مع أبناء الجهة من الضروري أن نوضح هنا، أننا، وبقدر ادراكنا لحساسية واستعجالية المطالب التنموية بالجهة، نصرّ على أن تكون الحلول المقترحة واقعية ومستدامة، ولذلك عملنا على تفادي مواطن الشغل الوهميّة، التي تضرب قيمة العمل وتغرق المؤسسات دافعة إياها نحو الافلاس، مع المراهنة على خطط تخلق الثروة وتساهم في تحريك حقيقي لعجلة الاقتصاد والتشغيل بالجهة، كالتشجيع على الاستثمار في الخدمات التّقنية والتكنولوجيا، أو في الثروات المحلية كالفلاحة وتربية الماشية، والمواد الانشائية من جبس ورخام. نحن نعتقد أنّ الوضع الذي يعيشه قطاع النفط والغاز في تونس منذ سنوات قد بلغ منعرجاً خطيراً مع تواصل إيقاف الإنتاج الحالي، الشيء الذي قد يهدّد استمراريّته من أساسها، بما يعني ذلك من خسائر في الموارد الوطنيّة، ومواطن شغل وحركيّة اقتصادية بالجهة. لا زلنا نؤمن أن باب التفاوض مع أهالينا في تطاوين سيبقى مفتوحاً، وأننا محكومون بالتوصل إلى حلّ للأزمة من أجل المصلحة الوطنيّة التي تبقى فوق الجميع، ونحن نعوّل على حكمة العقلاء من أبناء الجهة للاضطلاع بدورهم والتّدخّل لإنقاذ الوضع.
اليوم: +63 إصابة محلية جديدة
الى نساء تونس: كل عام و انتنّ حرّات شامخات كل عام و انتنّ كاملات الاستقلالية غير خاضعات لارادة غير ارادتكنٌ كل عام و انتنّ منارة تضيئ طريق نساء العرب نحو حقوقهن و حرياتهن
عدد الاصابات المحلية الجديدة اليوم: 38. رقم قياسي ما وصلنالوش قبل جملة... الله يقدر الخير
الصحافي المبدع طارق الغديري يلخص عركتنا مع كورونا. دمت يا صديقي
راي، هو راي سياسي مدفوع بهدف اقتصادي بحت للبلاد.. لماذا انا، المواطن البسيط، البعيد كل البعد عن اي موقع سلطة او حزب، نتمنى لبلادي اليوم حكومة كفاءات مستقلة عن الاحزاب؟ من 2011 لليوم في تونس، الي يعارض، يزايد على الي يحكم في كل شي من فساد لارهاب لاي حاجة، و يجيّش ضدو اي شخص او جهة او تجمع عندها مشاكل و غير راضية على الحكومة، و تزامن هذا مع جبن و تخاذل مرعب للاحزاب عن نقد التصرفات الانانية الشعبوية المقززة لعديد المجموعات سواء المهنية او الجهوية... يخافو باش يخرجو بلاغ تنديد بالفوضى، او يفضلوا الصمت بمنطق خلي تجي في راس الي يحكم... بعد مدة، الي يعارض يولي يحكم، و الي كان يحكم ينتقم بنفس الطريقة، و الي كان يعارض و يزايد بسبب او بدونه، و اصبح هو يحكم، يفقد مصداقيتو قدام الي صدقوه... في الاثناء ضاعت البوصلة متاع تونس و وصلنا لاتعس درجات انحطاط الاقتصاد و المالية العمومية، خاطر المبدأ هو كسر من يحكم سواء صحيح او غالط، سواء عمل الي ينجم يعملو في وضع ظروف معينة او لا... الهدف الوحيد و الاوحد هو تكسير من يحكم، موش معارضتو في قضايا جوهرية، لا لا، تكسيرو تماما، و المعارضة ما تكونش بنقد الفكرة بل اساسا بمهاجمة المصداقية و النظافة و الوطنية متاع الي يحكم... النتيجة، التونسي عدى عشرة سنين يسمع في اغلب السياسيين يشيطنو في بعضهم و يشككوا في مصداقية و نظافة و وطنية بعضهم، و هذا ادى نهائيا الى انعدام الثقة في السياسيسن و في الدولة، الثقة الي بدونها، تنتهي فكرة الدولة، و ينتفي معها امل في دوران العجلة الاقتصادية و تنفنيف احوال الناس... الفترة الوحيدة الي شفنا فيها هدوء و توقف التذابح السياسي بين الاحزاب هي فترة الحكومة متاع المستقلين متاع مهدي جمعة، وقتها الاحزاب ما كانش هدفها البحث عن اي زلة للحكومة لتدميرها، خاطر وقتها الاحزاب مطمئنة انو نجاح هذه الحكومة لا يعني تحقيق أهداف سياسية و انتخابية لاي حزب حاكم، انتهى التدمير الالي لمن يحكم من طرف السياسيين، و شفنا فترة هدوء رجعت فيها الماكينة الاقتصادية تخدم و حققنا نمو اقتصادي و لو صغير لكنو نمو حقيقي (موش جاي من ترفيع اجور الموظفين بل من خلق حقيقي للثروة) خاطر غياب التناحر في مجلس النواب و بين اجهزة الدولة ادى لتوفر نوع من الاطمئنان بين الناس و المستثمرين، و الاقتصاد راهو اساسا امور انسانية بحتة، نفسية بحتة، هو بكل بساطة نتيجة لتصرف الناس في كل المواقع، سواء مستهلك او عامل او مستثمر او مسؤول في ادارة، هاذم مستحيل يتصرفو صح و يستهلكو عادي او يخدمو عادي او يستثمرو عادي اذا كل يوم يسمعو و يتفرجو في السلطة مشتتة و متناحر حولها في البلاد، و هذا ما يعبر عليه بvisibilité او وضوح الرؤية المستقبلية في الاقتصاد، و المفهوم هذا هو عماد اي نمو اقتصادي... رايي بالله ركزوا اني قلت رايي فقط، و هو خطأ يحتمل الصواب، و رايكم صواب يحتمل الخطأ (عكس القولة مقصود)، يعني من فضلكم نتناقشو دون اي تقدير لسوء النية... رايي هو انو خيار المشيشي هو أفضل خيار لتونس اليوم، و ما فيه حتى انقلاب على حتى شي، البرلمان هو الوحيد الي يصادق على القوانين الي تمشي بيهم البلاد، يعني سلطته كاااملة لا نقصان فيها، و عندهم اضافة للقوانين الي باش تعرضهم عليهم الحكومة (و الي يبقاو فيها اصحاب القرار الاوحد)، عشرات القوانين الكبرى كالمحكمة الدستورية و قانون الانتخابات و قوانين الوضع الاعلامي و تنقيح القوانين القديمة المناقضة للدستور... و حسب رايي ديما السبب الوحيد الي يخلي اي حزب متشبث بالوجود في الحكومة في ظل وضعنا اليوم، هو الرغبة المحمومة في الكرسي... ميسالش اقتصادنا و بلادنا محتاجة ترتاح عام و الا عامين من التناحر السياسي، على امل ترجع العجلة الاقتصادية اتدور و ناقفو على ساقينا... انتهى
كنت حدثتكم على قيام العراق بتكوين لجنة لجرد المواد الخطرة بعد فاجعة بيروت. و تمنيت بوضوح نكونو كيفهم و ما نكابروش... علمت (لست مخولا لذكر المصدر هذه المرة، آسف) انو حتى في تونس، بعد فاجعة بيروت صارت تحركات امنية في كل مدن الجمهورية و مداهمة باذن القضاء، لعديد المواقع و المخازن الي فيها مواد خطرة، و صارت محاضر في المخالفات، و العمل متواصل في هذا المجال... هذي معلومة مؤكدة اسعدتني، شاركتها معاكم لا غير.
9 سنوات على المبدأ و مازلنا هوني بإذن الله. شكرا لثقتكم
نصيحة الى السيد المشّيشي رئيس الحكومة، طبّق هذا البرنامج، قدّم فيه قد ما تقدر و خاصة خاااصة النقطة عدد 2 و النقطة عدد 3- اولا.... نأكدلك انك باش تلقى شكون يقاومك بعنف و شكون باش يلوجلك على اقل غلطة باش يطيحك كيما عملو للسيد الفخفاخ قبلك، آما ما يهمش، انت من اطارات الادارة لما كانت ادارة، ما تضعفش، و قدم قد ما تقدر قبل ما يطيحوك و يجيو غيرك، لكن الي تقدمو في البرنامج هذا ربح لتونس راهو... هذا ستاتي كتبناه نهار 25 جوان الي فات اهم النقاط الاقتصادية في حديث السيد الفخفاخ رئيس الحكومة: 1 - البنية التحتية: 5500 مليون دينار استثمارت مقسمين بين 3000 عمومي و 2500 شراكة عام/خاص الاستثمارات هذي، عندها زوز فوائد: اولا تحسين البنية التحتية من كياسات و قناطر و موانئ و تجهيزات ثقيلة، ثانيا و الاهم: هذي فلوس سيقع ضخها في الاقتصاد، يعني الشركات الكبرى الي باش تنفذ المشاريع هذي باش تخدم عشرات الشركات و الشركات هذي تخدم الاف العمال، و تخلق ثروة... 2 - القضاء على الاقتصاد الريعي (اساسا الشركات و الناس الي توجدت بحكم القانون او بحكم التلاعب، في وضعية بدون منافسة، تنتج و تبيع بالسوم الي تحب عليه، و ما عندها حتى ريسك): التقليص من الرخص و خاصة خاااصة : دعم المجلس الاعلى للمنافسة و تنفيذ قراراته (هذا مجلس يوقف الشركات الي تستحوذ على اغلبية السوق و تصبح تعمل الي تحب في الحريف، و يعاقب الشركات الي ما يخضعوش لقانون التنافس و يتفاهمو على تسعيرة معينة بيناتهم يفرضوها على الحريف، ...) 3 - دفع الاستثمار الخاص: 3 اصلاحات كبرى: اولا، تحسين عمل برط رادس، ثانيا، مراجعة مجلة الصرف (ممكن امكانية اعطاء الحق للتوانسة المقيمين في تونس في مسك و تحويل العملة الصعبة في حدود معينة)، ثالثا، رقمنة الادارة لتحفيف التعطيلات، و منها تسهيل عملية التصريح بالوجود (تولي بالانترنات، من دارك، بعنوان دارك، تصرح الي انت مبادر خاص و عندك مشروع) لو يتم تنفيذ البرنامج هذا، حسب رايي، و هذا راي لا يلزم غيري، حال البلاد يتغيّر 180 درجة نحو الاحسن. و نتمنى مجلس النواب يركزو في مناقشة البرنامج هذا و ينقدوه و يحسنوه و يدعموه.
والله بصحتهم، لا عملو سينما احنا دولة منظمة و ما ناقصنا شي لا حشمو من اي تنبير... هذاكا الواقع متاع اغلب دول العالم الثالث، مأساة بيروت فيقتهم انو حتى الموجود لازم مراجعتو.
اكبر حاجة للبنان الان هو جسر جوي من المواد الغذائية من كل البلدان الصديقة لها، في انتظار اصلاح الميناء... ميناء بيروت هو مدخل 60% من واردات البلاد و هو ايضا من اهم مصادر تموين سوريا. و اعتقد ان البلدين سيواجهان مشكل تموين كبير في الاسابيع القادمة... ربي يعاونهم على همهم.. و ربي يحفظ تونس.
سلام يا بيروت. رئيس الدولة يأذن بارسال طائرتين عسكريتين محملة بالمواد الطبية و مواد الاغاثة، و ارسال مجموعة من الاطارات الطبية لمآزرة زملاءهم في بيروت، و العودة ب100 جريح لبناني لمعالجتهم في المستشفى العسكري و المستشفيات التونسية الاخرى. ربي يعاون الشعب اللبناني في محنته يا رب تحفظ تونس
على هامش فاجعة بيروت... ما حصل في لبنان، ليس الا عيّنة صغيرة ممّا قد يحصل في اي بلد من بلدان système D... صحيح هي تحصل ايضا في الدول المتقدمة، لكنها نادرة هناك، و هي خاصة حين تحدث على هول حجمها، لا تحصد ارواحا مثلما يحصل عندنا... المخزن الي بدات بيه الحكاية، مخزن العاب نارية، و الي شاف الفيديو الاول للحادث، يشوف بوضوح انها انفجارات متتالية لالعاب نارية في وسط كومة خان اسود... ثم.. وصلت النيران الى مخزن فيه 2750 طن (زوز ملاين و 750 الف كغ) من مادة...الامونيتر (هاك المادة الي يستعملو فيها جرذان الدم عندنا لتلغيم الشعانبي)... و حصلت الفاجعة... المأساة، انو المادة مخزنة غادي عندها... 6 سنين بعد حجزها من طرف الديوانة... 6 سنوات و بيروت ترقد بجانب قنبلة مرعبة الى ان حصل المحضور... لدى شعوب تحترم ارواح افرادها، اجراءات السلامة وصلت لمستويات و لتفاصيل يعجز العقل البسيط عن فهم ضرورتها... مكان التخزين، طريقة التخزين، مخطط التخزين، طريقة الدخول، الخروج، المواد الي يمكن او لا، تقرب من بعضها، توقيت التفقد اليومي، مكان مرور المتفقد، الحركات الي لازم يقوم بيها، من يدخل و من يخرج في كل لحظة، تجهيزان الانذار عن اي تفصيل... درجة حرارة الطقس، بعد المباني عن المخزن، اليات الهروب، توقيت تدخل فرق الانقاذ، مخطط تدخل فرق الانقاذ... هذي بكلها اجراءات عقلنا الكسول يرفض الاعتراف بيها، الاتعس و الامرّ من هذا، هو اننا نبلغو درجة من الغباء تخلينا نعتبرو انفسنا اذكى من العقل الغربي واضع هذه الاجراءات، بل نعتبروه "يزيد فيه و يتقونن"... و هكا، نكون نحن وقودا لنار غبائنا و جهلنا القاتل... و تونس للاسف ليست بمنأى عن مثل هذه الكوارث... شكون فينا ما شافش واحد يتكيف في كيوسك؟ شكون فينا ما شافش الة اطفاء محطوطة زينة و هي ما تخدمش؟ شكون فينا ما شافش كميون قرط و الا ياجور يجري في الطريق و هو كارثة في انتظار الوقوع؟ شكون فيكم ينسى كارثة السوق الي منتصب تحت بوتو ضغط عالي في ولاية القصرين و الي كي طيحو كميون عمل كارثة و عباد تحرقت؟ شكون فيكم ينسى مهزلة باخرة فسفس و كيفاش الاستهتار باجراءات السلامة هزنا لخسائر بمليارات؟ ... احنا شعوب "برّا اكّاكة"، لهذا نذبح انفسنا باستهتارنا... شكون يضمنلنا انو العمال و الموظفين في مؤسسات مرعبة كيما ستير بنزرت و المجمع الكيميائي قابس و سياب صفاقس و الخطوط الجوية التونسية، ملتزمين باعلى درجات السلامة و يطبقو في الاجراءات بمهنية و دون استهتار.... نتمنى سلطاتنا تستخلص الدرس، و تعمل عملية تدقيق سلامة لكل المنشآت الحساسة، ثبتو في كل طلبات عروض السلامة المؤجلة سواء الدراسات او التجهيزات، استعجلو في تنفيذها القاو موارد من السماء، نتمنى ينحّيو الفلوس من اي بقعة اخرى و يستغلو الم الفاجعة هذي لفرض اجراءات السلامة.. يا رب تحفظ تونس و تعاون لبنان الحبيبة على تجاوز جراحها
من تونس سلام الى لبنان الجريحة... قلوبنا معكم، و متأكد ان تونس ستساعد غدا بما تستطيع... سلام لكل لبنانية و لبناني، تتالت عليكم المصائب و ستصمدون كعادة هذا الشعب العظيم، سلام يا ارض فيروز.. قلوبنا في بيروت الحبيبة. ملاحظة :التصويرة مفبركة، لكنها معبرة.
اسف عالمهزلة الي فاتت، الحكاية متاع الغلط في مكان النشر تعاودت برشا مرات و يبدو انها ممكن تتعاود في لحظة سهو ... نعمّل على تسامحكم
السلام عليكم سامحوني في الطلب، لكن خطر كورونا على الشعب التونسي عاد بعنف... اليوم 16 حالة اصابة محلية، رقم للاسف كنا سجلناه في اقوى فترات الوباء و بعدها نسيناه... الخطر عاد بعنف، لسنا محصنين باي شكل لا جينيا (الجزائر نفس الشعب و نفس الجينات) و لا بالBCG لسنا الوحيدين الملقحين... للاسف، فما واقع مرير موش حابين يغزرولو الناس الي تنادي بعزل البلاد و ايقافها مرة اخرى، نحن لا نملك حظ اغلاق حدودنا و ايقاف الاقتصاد مجددا، احنا فعلا فقراء و اذا اغلقنا حدودنا مرة اخرى سنموت جوعا و ستكون العواقب كارثية، لا حل لنا الا في عودة الخوف بين الناس (و هو خوف مبرر و حقيقي) لا حل لنا الا عودة لبس الكمامات و التباعد الاجتماعي... كل واحد فينا لازمو يوعّي من حوله، كل واحد فينا لازمو يعمل اضعف الايمان حوله.. التوعية، الكمامات، التباعد الاجتماعي... ربي يحفظ بلادنا..
إن شاء الله عيدكم مبروك و الي يقلكم سايسوا ع اللحم غدوة ارجموه😁، نحبو يخرج من وذنيكم من غير ما نوصي😁
طبعا نشر موضوع الباخرة فسفس (الي كان عليه اكثر طلب في خياركم) موش معناها سيقع تجاهل موضوع الاقتصاد التضامني و لا موضوع انواع قروض الدولة... هي فقط مسألة وقت، و ظروف، توا نشرنا قضية فسفس، بعد كونجي العيد ان شاء الله نرجعو للزوز مواضيع الاخرى... تصبحو على خير
حادثة الباخرة فسفس السّلام عليكم الحادث: نهار 07 أكتوبر 2018، الساعة السابعة و زوز دقائق صباحا، الباخرة التّونسيّة (Ulysse)، مبحرة من جنوا في إتّجاه رادس، تصدم بعنف من الجانب الباخرة القبرصّيّة (CSL VIRGINIA)، متوقّفة في عرض جزيرة كورسيكا الفرنسيّة. من قوّة الإصطدام، الزّوز بواخر قعدو لاصقين في بعضهم لحدود نهار 11 ماي التسعة و نصف متاع اللّيل، و العمليّة نتج عليها تسرّب 520 الف لتر من محروقات الباخرة القبرصّية وصلت الى الشّواطئ الجنوبيّة الغربيّة الفرنسيّة. الباخرة (Ulysse) على متنها 38 شخص منهم 8 كوجينيّة و 6 مراقبي حسابات (موجودين أيّامات على الباخرة إطار عمليّة الجرد السّنوي الي تعملها الCTN). قائد الباخرة (capitaine) عمرو 41 سنة، شدّ الباخرة هذي في 24 سبتمبر 2018. مساعد القائد (officier du quart)، و المسؤول على سياقة الباخرة (من جملة برشا مسؤوليّات أخرى) هو ملازم (في بقية الستاتي نسميوه "ملازم") عمرو 29 سنة، منتدب بعقد وقتي في الCTN منذ سنة 2015، و يتمّ التّجديد في عقدو كلّ مرّة، يخدم على ulysse من نهار 17 ماي 2018 (أربعة شهور و 3 جمعات على بعضهم)، طلب النّزول من الباخرة للرّاحة نهار 07 سبتمبر 2018...و الCTN ما جاوبتّوش حول تاريخ نزولو الى حدود الحادث.... االقواعد العالمية في لنوع هذا من الاطارات البحرية، انهم يبقاو يخدمو 4 شهور على بعضهم كحد اقصى، و لما يكون غير مترسم، 6 اشهر على الاقصى... فما وظيفة اسمها (le matelot) او بحّار (في بقية الستاتي نسميوه "بحّار")، هو العون الي يشارك في مختلف العمليّات على الباخرة، مسؤول على عمليّات الصّيانة الصغيرة، و مسؤول على مراقبة و تنفيذ عمليّات الشّحن، و سؤول زادا على اليقظة بالعين المجرّدة، و إذا عندو شهادة، ينجّم يشدّ الدّمان متاع الباخرة أحيانا يولّي timonier وقتها.. في الباخرة ulysse، السيّد هذا، بحّار بالخبرة، مبعد دخل يخدم في الCTN عام 2009، عمرو 38 سنة، دخل لطاقم ulysse نهار 28 جوان 2018، و لمدّة شهر حتى لتاريخ الحادث، يخدم كلّ يوم من 04 متاع الصباح لل08 متاع الصباح، و من 04 متاع لعشيّة لل08 متاع اللّيل. و في الباخرة ulysse، السيّد هذا يشدّ في الدّمان أحيانا. التّحقيق: بإتّفاق سلطات تونس و قبرص، تمّ إعطاء التّحقيق لجهة ثالثة هي مكتب التّحقيقات في الأحداث البحريّة الفرنسي. نتائج التّحقيق صدرت في جويلية 2019: عمليّة الصّدم صارت بشكل عمودي، يعني باخرة واقفة في البحر بالعرض، والأخرى جات سطعت في وسطها تقريبا و بشكل مباشر وعمودي نهار 7 أكتوبر بعد ما خرجت الباخرة ulysse من ميناء جنوا، مع الساعتين و 55 دقيقة متاع اللّيل، الملازم رجع لبيتو، و مع ال4 و درج متاع الصباح، رجع للكابينة باش يشد البوسطة متاعو.. في البوسطة هذيكا الي تبدا الأربعة متاع الصباح، فمّا زادا البحّار، خلط على الملازم مع ال4 و درجين.. من الي بدات البوسطة متاعهم، و الملازم يدور في الكابينة بتلفونو يلوّج على ريزو.. ال05 و 54 دقيقة، فمّا رادار أعلن على موقع الباخرة القبرصيّة... في الباخرة ulysse فمّا زوز رادارات، radar s عن بعد، و هذا الي اعلن على الباخرة القبرصيّة و radar x عن قرب، هذا للأسف فاسد ما يخدمش ال06 و 25 دقيقة، البحّار خرج من الكابينة يعمل في دورة تفقّد متاعو في الباخرة، و بموافقة الملازم، الي كي شاورو، ما جاوبوش، بل عملّو إشارة موافقة بيدّو، خاطرو وقتها قاعد في فوتاي مقابل الرّادار الي ما يخدمش و لاهي يحكي في البورتابل متاعو و يتشاتي (مكتوبة حرفيّا في التّقرير)... التّحقيق يقول انّو على بواخر أخرى، الدّورة متاع البحّار تصير وقت تبديل البوسطة، و هكّا ما يجي حتّى وقت يكون فيه شخص وحدو في القيادة... ال06 و 45 دقيقة، فمّا آلة أخرى على الباخرة اسمها ECDIS، هذا كيما الرّادار، يعطي اتّجاه و سرعة السّفن القريبة من الباخرة... ال06 و 45 دقيقة، أعلمت الملازم بوجود الباخرة القبرصيّة، هو شاف أنّها في إتّجاه الغرب، و لكن ما انتبهش انّو سرعتها "صفر"... الفوتاي الي قاعد فيه الملازم، واطي بشا و ما يسمحش برؤية كاملة قدّام الباخرة، و مايسمحش برؤية الradar s الي اعلن اوّل مرّة عن وجود الباخرة القبرصيّة... الjumelles متاع الرّؤية فاسدين، و الملازم قال في التّحقيق انّو ما في بالوش بهم فاسدين، و هذا حسب مكتب التّحقيق دليل انّو اليقظة بالرّؤية غير مستعملة تقريبا على متن الباخرة ulysse... البحّار الي مفروض يكون واقف من جهة و الملازم من جهة، خرج من الكابينة بموافقة الملازم كيما حكينا... هاك radar s فيه alarme بالصّوت... تبقّى على الباخرة ulysse، هالalarme بالصّوت مطفيينها (بأنقص مرج... هذي من عندي آنا موش في التّحقيق) ال06 و 53 دقيقة، الرّادار يكتب "تحذير تصادم" ال06 و 55 دقيقة، الملازم يقوم يمشي لبيت مسكّرة و ريدوات على بلّارها ما تورّي شي لبرّا، هذي بيت أخرى في وسط الكابينة، باش يعمّر دفتر الباخرة يحطّ فيه الPOSITION مرّة كلّ ساعة، البيت هذي... مكتب التّحقيق يقول حرفيّا انّو الباخرة القبرصيّة كانت اضواءها شاعلة، و مستحيل واحد ياقف يغزر قدّامو ما يشوفهاش السّبعة و 02 دقائق و 46 ثانية... جوّنا فسفس التّحقيق يقول انّو تسجيل آلات الباخرة يقول انّو ما صارت حتى محاولة تغيير وجهة او امر على الآلات لتفادي الإصطدام، و هذا حسب التّحقيق دليل انّ الملازم ما فاق بالكارثة كان كي صارت اللّطخة.. التّحقيق يقول انّو بالرّؤية الممتازة نهارتها، و توفّر آلات الإبحار، الملازم كان عندو كلّ المعطيات لتفادي الإصطدام طبعا المعلومات هذي الكلّ جايّة من اقوال المعنيّين لمّا تمّ سماعهم من طرف مكتب التّحقيق.. لكن التّقرير يقول حرفيّا أنو من غير المستبعد، يكون الملازم راقد وقت الإصطدام، و التّقرير يذكر في السّياق هذا، انّو في الباخرة ulysse، فمّا رادار خاصّ بالحالات هذي، يصوني لمّا المسؤول عن القيادة يغيب برشا أو ما يتحرّكش او لا قدّر اللّه يموت في بلاصتو و ما يفيق بيه حدّ... الرّادار هذا مطفيينو على الباخرة ulysse... التّحقيق يختم انّو المعلومات هذي الكلّ دليل انّو الشركة بمكاتبها على الأرض و باخرتها، عندهم ثقافة سلامة غير ملائمة... التقرير يقول انو الباخرة القبرصيّة واقفة بشكل قانوني (حرفيا) عندها 13 يوم، و مشعلة اضواءها، لكنها واقفة في وسط طريق سفن، و كان ممكن تبعد 30 ميل تلقى روحها في موقع وقوف ممتاز، في الأيام الفايتة مرّو برشا بواخر قريب ليها على بعد 0,3 و 0,4 ميل بحري أحيانا، و رغم هذا لم يتمّ تدعيم سبل اليقظة على متنها... التقرير في مقدمة يقول انو اي استعمال لهذا التقرير بهدف تحديد مسؤوليات مدنية او جزائية يمكن ينجر عليه فهم خاطئ للوضعية. انتهى المصدر: http://www.bea-mer.developpement-durable.gouv.fr/IMG/pdf/beamer-fr_csl_virginia_-_ulysse__fr-en__2018.pdf
صباح الخير هيئة السوق المالية تواصل اظهار حالة ضعف محزنة... لليوم بعد مرور 4 أيام على اخر اجل لنشر المؤشرات المالية الثلاثية للشركات المدرجة في البورصة، فما 5 بنوك ما خرجت حتى رقم و هي : الBIAT و الBNA و الSTB و الBH و الATTIJARI BANK... هذي بنوك تمثل اكثر من 50% من القطاع البنكي التونسي... تجاوزت اجال نشر مؤشراتها بأربعة ايام كاملة و ما فما حتى معلومة على وضعيتها في الثلاثي الثاني... و هيئة السوق المالية لا حياة لمن تنادي... ممكن يظهرلكم الامر بسيط، لكن صدقوني، لما هيئة السوق المالية توصل حالة ضعف بالشكل هذا، دليل انو وصلنا لدرجة بؤس غير مسبوقة في بلادنا... ربي يقدر الخير
للي يحب يفهم حكاية النظام التقديري الي يحب ينحيها وزير المالية و يغيرها بضريبة حسب مكان تواجد المحل و حسب النشاط .... هذي اعادة: الستاتي هذا هبطناه في اكتوبر 2017 لما حكومة يوسف الشاهد حاولت تعمل نفس الشي عبر قانون مالية 2018 و الفصل هذا طيحوه النواب وقتها و ما تعداش في المجلس: السلام عليكم، اسف ستاتي طويل، لكن هذاكا الحل باش تبقى اقتصاد بالفلاقي، الي عندو رواري باش يتبعني، يتفضل، و بإذن الله ما يندمش :) الليلة باش نحكيو على جديد قانون الماليّة في ما يتعلّق بالنّظام التّقديري، يعني التجّار و أصحاب الورشات و أصحاب المطاعم و المقاهي و الّي عاملين تصاريح ما يفوتش فيها رقم معاملاتهم 100 الف دينار، و بعض الشروط الأخرى، كيما عدم امتلاك اكثر من سيّارة موجّهة للعمل و ما تستوردش و ما تصنعش حاجة فيها الكحول... الوضع الحالي بطريقة مبسطة: النّاس هذي كانت تعمل تصريح انّو رقم معاملاتها ما يفوتش 100 الف دينار سنويّا، و تخلّص ضرائب كما يلي: اذا صرّحو انّو رقم معاملاتهم في عام معيّن اقلّ من 10 الاف دينار، فإنّهم يخلصو ضرائب كما يلي : 75 دينار سنويّا بالنّسبة للناس الي محلّاتهم خارج المناطق البلديّة 150 دينار سنويّا بالنّسبة للناس الي محلّاتهم داخل المناطق البلديّة و اذا صرحو انهم حققوا رقم معاملات بين 10 الاف و 100 الف دينار، فإنهم يزيدو يخلصو ضرائب 3% من رقم معاملاتهم الي بين ال10 الاف و ال100 الف دينار... يعني مثلا الي في منطقة بلدية و صرح برقم معاملات بـ 90 الف دينار، يخلّص 2550 دينار ضرائب، الي هي تساوي ، 150 + (3%*80 الف دينار) و جماعة النظام التقديري (الي يصرحو برقم معاملات اقل من 150 الف دينار) عندهم زادا امكانيّة تحديد ارباحهم (الي باش تتحسب عليها الضّرائب) على أساس مجرّد دفتر ممضي عند القباضة، و يقيدو فيه وحدهم الي يظهرلهم باش يقيدو انّهم قبضوه و الي يظهرلهم باش يقيدو انهم صرفوه، المفيد يكون عندهم فاتورات... المفيد وزارة الماليّة تقول انّو مجموع المؤسسات الي تخلّص في ضرائبها بإحدى طرق النّظام التّقديري، هو حوالي 400 الف مؤسسة شنيّة نتيجة هذا النّظام... 90% من هذه المؤسسات، تصرّح برقم معاملات اقلّ من 10 الاف دينار، يعني يخلصو سنويّا في 75 دينار اذا خارج مناطق بلديّة و 150 اذا داخلها... و في 2016، مجموع الضّرائب الي دخلو لقباضة الشعب التّونسي من عند هالـ 400 الف مؤسّسة هو 28 مليون دينار... يعني معدّل خلاص النّاس هذي هو 70 دينار في العام (يعني فيهم الي ما يصرّحش أصلا بمداخيلو... الوضع الجديد بطريقة مبسطة : أي و شنوّا جاب قانون الماليّة الجديد؟ النظام التقديري انتهى، و في بقعتو، نظام جديد اسمو نظام المؤسسات الصّغيرة، و يدخلو فيه النّاس الي يصرحو برقم معاملات اقل من 150 الف دينار في الخدمات و 200 الف دينار في الأنشطة الأخرى.. و دفع الضّرائب على الأرباح للنّاس هذي، باش يصبح بتفس الطريقة الي يدفعو بيها باقي المواطنين ضرائبهم، يعني نسب تصاعديّة كلّ ما زاد الرّبح، كيما الشهّار نفس النسب التصاعديّة كلّ ما زادت الشّهرية... السؤال هوني، كيفاش النّاس هذي باش تحدّد أرباحها، و هي لا محاسبة لا والو؟ اوّلا، باش نقعدو في مستوى التّصريح برقم المعاملات، يعني رقم المعاملات الي يقولو عليه انّهم عملوه في عام معيّنة، هذاكا هو الي نحسبو عليه الرّبح الصّافي الي حددو القانون الجديد... أي و كيفاه؟ بالنسبة لتجّار المواد الغذائيّة، ربحهم الصّافي باش يكون 7% من رقم المعاملات السنوي الي يصرحو بيه، و هاك ال7% هي الي نطبقو عليها نسب الضرائب بتقريبا بين 15 و 20%... بالنسبة لتجّار المواد الاخرى، ربحهم الصّافي باش يكون 8% من رقم المعاملات السنوي الي يصرحو بيه، و هاك ال8% هي الي نطبقو عليها نسب الضرائب بتقريبا بين 15 و 20%.. بالنسبة لمحلّات الاشغال و التحويل، ربحهم الصّافي باش يكون 10% من رقم المعاملات السنوي الي يصرحو بيه، و هاك ال10% هي الي نطبقو عليها نسب الضرائب بتقريبا بين 15 و 20%... بالنسبة لمحلّات الخدمات، ربحهم الصّافي باش يكون 15% من رقم المعاملات السنوي الي يصرحو بيه، و هاك ال15% هي الي نطبقو عليها نسب الضرائب بتقريبا بين 15 و 20%... بالنسبة لمحلّات الاستهلاك على عين المكان (قهاوي و مطاعم)، ربحهم الصّافي باش يكون 20% من رقم المعاملات السنوي الي يصرحو بيه، و هاك ال20% هي الي نطبقو عليها نسب الضرائب بتقريبا بين 15 و 20%... ؟؟؟؟ اش عملنا و جاء مليح مادام باقي هوما يصرحو كيما يحبّو؟ يعني ممكن كالعادة يصرحو حاجة تافهة و ما نقبضو منهم شي كالعادة... هوني يجي دور الإظافة الثّانية من قانون الماليّة، و الي هي ال minimum d’impôt... يعني يصرّح الي يحبّ، عندو مبلغ ادنى لازمو يخلصو ... و المبلغ هذا، يتحسب حسب طبيعة النشاط و المنطقة الي فيها المؤسسة، و المبلغ الأدنى هذا يتراوح بين 100 دينار في العام لبائع المواد الغذائية في المنطقة 4 (اقل المناطق ضرائب) الى 2500 دينار لأصحاب المقاهي و المطاعم في المنطقة 1 (اعلى منطقة ضرائب)... المفيد، لو ال400 الف مؤسسة بكلهم يصرحو بارقام معاملات تافهة، و لو بكلهم يخلصو الحد الأدنى فقط من الضّرائب، و لو 200 الف برك منهم يصرحو، فإنّو مجموع ضرائبهم تنجّم توصل اكثر ببارشا من 100 مليون دينار عام 2018 (هذا رقم تقديري بحساباتي انا ) بعد ما كانت 28 مليون دينار في 2016. ممكن يظهرلكم إجراء غير كافي، لكن صدقوني، راهو الشي مهول، بالكاش و كل شي من غادي لغادي، ديجا كي يبداو يشدوهم بالضريبة الدنيا نتسماو قدمنا و ان شاء الله في الأعوام الجاية يلقاو حلول افضل... ليلتكم زينة يا توانسة
هيئة السوق المالية، شاهد ما شافشي حاجة.... في الاقتصاد، مؤشرات البنوك مهمة جدا لتحليل وضعية اليلاد، موش هاو قداش ربحو و قداش انتيريس غالي الي يشوفوها الناس، و انما خاصة لفهم تطور حجم القروض للاقتصاد و حجم الودائع في البلاد (الي هي اساس تمويل الاقتصاد)... بالقانون، كل الشركات المدرجة بالبورصة، لازمها نهار 20 افريل و 20 جويلية و 20 اكتوبر و 20 جانفي على اقصى تقدير، تخرّج ارقامها خلال الثلاثية السابقة... و المسؤول الاول على احترام هذه الاجال هو هيئة السوق المالية الي من اهم مهامها الحرص على نشر الارقام لضمان الشفافية.... المفروض نهار 20 جويلية هو اخر اجل للشركات المدرجة في البورصة باش تخرج تطور ارقامها في الثلاثية الثانية 2020.... اليوم 23 جويلية، فما اربعة من البنوك الكبرى فقط احترمت الاجال القانونية و خرجت ارقامها، هي الUIB و الATB و الBT و الUBCI... لكن فما خاصة 6 بنوك اخرى لليوم ما خرجت حتى رقم و هي : الBIAT و الAMEN BANK و الBNA و الSTB و الBH و الATTIJARI BANK... هذي بنوك تمثل اكثر من 60% من القطاع البنكي التونسي... تجاوزت اجال نشر مؤشراتها و ما فما حتى معلومة على وضعيتها في الثلاثي الثاني... و هيئة السوق المالية لا حياة من تنادي....
صباح النور فوز ساحق لموضوع نتائج التحقيق في حادث باخرة فسفس. ان شاء الله منّا لقبل العيد نهبطوه. (ما فهمتش الزوز الي متغششين و حطو 😡، على شنوا متغششين الحق🤣) طبعا بعدها موضوع قانون الإقتصاد التضامني و موضوع انواع القروض هوما ةلي باش يهبطو قبل غيرهم بإذن الله.. في الاثناء، الليلة مع السبعة متاع لعشية بإذن الله. باش تهبط اعادة نفهمو بيها بالتفصيل شنية الحكاية الي ذكرها وزير المالية في اخر ندوة صحفية: اش معناها انتهاء النظام التقديري في الضرائب، و شكونهم المعنيين و شنوا هو اصلا كنظام؛ و كيفاش باش يوفى. نهاركم زين
باهي كان لاحظتو الفترة الماضية قلّت منشورات الصفحة، ما عدى بعض المنشورات الاكيدة لما تاكل بعضها بالpolémique على حكاية في الراي العام... الله غالب غصرة كبيرة في الخدمة (و مازالت متواصلة)؛ اسف على الغياب، و مازال باش يتواصل، خاطر حتى في العيد باش نكمل بعدو كونجي جمعتين بحذا الوالد و الوالدة... المفيد، في الايامات الي قبل العيد عندي امكانية التركيز مع مقال واحد فقط (اسف مرة اخرى)... لذا نحب نشاوركم على واحد من ثلاثة مواضيع عندي وثائقهم حاضرة، و لو تتكرمو انتوما تختارو (طبعا يا ليت تختارو بالréaction باش فايسبوك يحسبلي وحدو و ما نقعدش نعد في خياراتكم وحدي): 1- تقرير اللجنة الدولية حول نتائج التحقيق في حادثة الباخرة فسفس: الي يحب الموضوع هذا، ينزل على réaction : 😀 (الحقيقة ماذا بيا تختارو هذا خاطرني حتى انا متشوق نحل الوثيقة و نقراها🤣) 2- قانون الاقتصاد الاجتماعي و التضامني: الي يحب الموضوع هذا، ينزل على réaction : ❤ 3- انواع القروض الي تاخذهم الدولة و طريقة صرفهم : الي يحب الموضوع هذا، ينزل على 👍
يالله، اش نعملو مادامهم لزّونا: بعض انصار النهضة (مرحبا بالجميع من كل الاحزاب في الصفحة، متابعتكم اي كان توجهكم هو تشريف لينا) يتعاملو مع الصفحة هذي à la carte: - ننشر تقرير محكمة الحسابات الي يقول انو قضية مليار الهبة الصينية، و نذكرو ان التقرير قال حرفيا انو المليار ما تصبش في حساب رفيق عبد السلام بل في حساب وزارة الخارجية في STB و انو الوزير وقتها قام بتحويل المليار كاملا في نفس السنة من حساب وزارة الخارجية في اSTB الى الحساب العام للخزينة... اذن بالنسبة ليهم الصفحة موضوعية و غير مسيسة و ممتازة، و j'aime و partage في كل صفحاتهم - ننشر ستاتي حول تفاهة خرافة ثروة الغنوشي ب8 مليار دينار اذن بالنسبة ليهم الصفحة موضوعية و غير مسيسة و ممتازة، و j'aime و partage في كل صفحاتهم - نكونو من اول من ينشر صفقة شركة الفخفاح مع الدولة و اول من يقول بوضوح وجود تضارب مصالح اذن بالنسبة ليهم الصفحة موضوعية و غير مسيسة و ممتازة، و j'aime و partage في كل صفحاتهم - في وقت ما خرجت خرافة اخرى: اختفاء 873 مليون دينار(ما بقي من اموال بيع جزء من رأس مال اتصالات تونس) من حساب الميزانية في عهد حكومة الترويكا، و السبب في خروج الحكاية هو انو برشا وسائل اعلام و صفحات فايسبوكية فهمت بالغالط كلام خرج في تقرير محكمة الحسابات حول غلق ميزانية 2013، نفسرو التقرير و نقدمو الوثائق الي تثبت انو الحكاية حولة و غالطة و ما فماش منها، و الفلوس موجودة ما تمستش... اذن بالنسبة ليهم الصفحة موضوعية و غير مسيسة و ممتازة، و j'aime و partage في كل صفحاتهم - ننشر تصريح السيد رئيس الجمهورية التونسية قيس سعيّد حول قضية سيارة وزارة النقل و كيفاش تم تزوير محضر المعاينة لتبرئة ابنة الوزير، و كيفاش اختفى محضر المعاينة من المحكمة... و هوني نأكد ان السيد رئيس الجمهورية التونسية قيس سعيد، عمرو ما قال ان ملف القضية اختفى او القضية اغلفت، هو تحدث فقط عن اختفاء محضر المعاينة، و يا ليت السيد الناطق باسم المحكمة المعنية يطمّنّا و يقلنا بوضوح انو محضر المعاينة ما اختفاش، و موش "راهي القضية قاعدة تمشي" خاطر رئيس الجمهورية ما قالش ملف القضية اختفى... ما علينا مجرد اعادتنا لكلام السيد رئيس الجمهورية، اصبحت الصفحة مسيسة و غير ذات مصداقية بالنسبة ليهم... الحاصل نداء بكل لطف لانصار كل الاحزاب السياسية، طلب و رجاء، تعلق عالموضوع، تنقد الفكرة، حقك، اما قبل مة تتهم، حاول اغزر لمنشورات الصفحة، اذا لقيتها كذبت على حد او تراخت في الدفاع على اي سياسي مشوه كذبا (مهما كان توجهو) وقتها اتهمنا بالي تحب....
قضية حادث سيارة وزير النقل Q5 التي قيل انذاك ان ابنته من كانت تقود وتسببت بالحادث، و تم التكذيب من طرف الوزارة و انصار الوزير و التأكيد على ان السائق هو من قام بالحادث مع الاستشهاد بمحضر الشرطة... و يبدو ان هياكل الدولة ممثلة في وزارة الوظيفة العمومية و الحوكمة لم تكتفي بالتحقيق الاداري لوزارة النقل و شكّت في صحة المحضر، و قامت بتمرير القضية الى المحكمة الابتدائية بتونس.. اليوم رئيس الجمهورية التونسية السيد قيس سعيد، يعلن صراحة ان المحضر تم بالفعل تزويره، كما يعلن انه تم بعد ذلك سرقة المحضر من المحكمة لينتفي اي دليل على اي شي. (هذي من محاسن رئيس ريح الانتخابات بإكسبراس و باكو كريسطال😁، حد ما عامل عليه مزية، ما يمكمك مع حد، و يقول الحق دون اي حساب).... نتمنى رئيس الدولة يواصل متابعة الملف الى حين عقوبة كل المتورطين، و خاصة الى حين القضاء على الاخطبوط الي داخل المحكمة وصل يتحكم في القضايا و يسرق في المحاضر... المبدئية ضد اي شبهة فساد، هي الي المفروض تخلي الناس الي هاجمت الفخفاخ بهذه الشبهة، تاخذ من وزير النقل نفس الموقف. والله لو بكلنا نكونو مبدئيين في ادانة الفساد و مقاومتو، ممكن نخلصو اقتصادنا منو... تصريح رئيس الجمهورية في اول تعليق
السلام عليكم قضيّة الفخفاخ و Valis و وكالة التصرّف في النّفايات... محاولة لتلخيص 70 صفحة خاطر صراحة، التّقرير مملّ و ضايع في التّفاصيل، و قراءتو للّي بالحق يحب يكوّن رأي موضوعي، و موش فقط ييختار جمل و فقرات يعمل بيهم الBuzz، هي قراءة مزعجة و مملّة جدّا (مع اعتذاري الصّادق من أصحاب التّقرير و تقديري للجهد الرّعيب الي بذلوه في ظرف قصير)... على كلّ الي عندو جواجي و قلب و يحب يعمل رأي وحدو و ما يكذب عليه حد، يتبّعني... أوّلا الحيثيّات: 20 جانفي 2020، رئيس الجمهوريّة التّونسيّة قيس سعيّد يكلّف الفخفاخ بتكوين الحكومة 27 فيفري 2020، الفخفاخ يؤدّي اليمين لرئاسة الحكومة 23 جوان 2020، تخرج للرّأي العام قضيّة صفقة شركة valis مع وكالة التصرّف في النّفايات 25 جوان 2020، وزير الوظيفة العموميّة و الحوكمة محمّد عبّو يكلّف هيئة الرقابة العامة للمصالح العمومية بمهمّة تحقيق في صفقات وكالة التصرّف في النّفايات 17/07/2020، وزارة الوظيفة العموميّة والحوكمة تنشر تقرير الرّقابة للرّأي العام، و هو موضوع الستاتي متاعنا ثانيا، الشركات الي الفخفاخ شريك فيها: الفخفاخ شريك بنسب مختلفة في أربعة شركات صغرى، وحدة مازال ما تكونتش، وحدة تصنع في الورق، و اثنين في مجال الاشتشارات، و الي تهمنا في هالشركات هذي، هي شركة VIVAN: شركة VIVAN: شركة استشارات ودراسات، رأس مالها 120 الف دينار، الفخفاخ مساهم فيه بالثّلثين 67%. هذي تقريبا هي الشّركة الوحيدة الي انّجمو نقولو انها متاعو، بإعتبار أنّو امتلاك أكثر من 66% من راس مال شركة معيّنة، يخلّيك الفاتق النّاطق الوحيد في كلّ قراراتها... شركة VIVAN هذي، داخلة شْرِيكة بنسبة 34% في رأس مال شركة أخرى اسمها Valis، و Valis هذي هي الي تهمنا، و هي شركة تكونت نهار 13 ديسمبر 2018، و نشاطها يتمثّل في رفع الفضلات ومعالجتها وجمع ونقل النفايات... الفخفاخ يملك 67% في شركة VIVAN، و شركة VIVAN تملك 34% في شركة Valis... يعني بحسبة بسيطة و الفخفاخ يملك 22,8% في شركة Valis (22,8%=67%*34%).. و هوني نفهمو ال22% الي حكى عليها الفخفاخ لما تحدّث على شركاتو، ذكر الشركة الي عندها علاقة بالدّولة، الي هي شركة Valis، و ذكر قداش تطلع نسبة مساهمتو الفعليّة فيها ثالثا علاقة شركة Valis بصفقات الوكالة الوطنيّة للتصرّف في النّفايات: كلّ طلب من طلبات عروض الوكالة الوطنيّة للتصرّف في النّفايات، يحتوي ديما على عدّة أقساط، و تنجّم في طلب عروض واحد، يفوزو بيه عدّة شركات كل شركة قسط.. من سنة 2012 الى 2020، الوكالة الوطنيّة للتصرّف في النّفايات، عملت 42 طلب عروض، Valis شاركت (وحدها او في إطار مجمع مع شركات أخرى)، في 6 عروض، ربحت في 3 منهم: قسط من أقساط طلب عروض 05/2017، هذا طلب عروض صار في 2017، ربحو مجمع فيه زوز شركات اخرين لا علاقة بالفخفاخ في البداية (و في 26 جويلية 2017، تاريخ امضاء اتفاقية المجمع بين هالزوز شركات الي ربحو، فما فصل يقول انهم باش يكونو بيناتهم شركة اسمها Valis)، و بدا تنفيذ القسط الي ربحو هالمجمع نهار 01 جويلية 2017، و الزوز شركات هاذم الي يكونو المجمع الي ربح القسط هذا، كونو فعلا نهار 13 ديسمبر 2018شركة إسمها Valis و دخلو معاهم فيها شريك ثالث، هو شركة الفخفاخ VIVAN، الي دخلت بنسبة 34% من رأس مال Valis... ونهار 28 جوان 2019، تمّ إمضاء ملحق للصّفقة مع الوكالة الوطنيّة للتصرّف في النّفايات، و الملحق يقول انّو شركة Valis هي الي باش تنفّذ الصفقة في بقعة المجمع الي ربح. زوز أقساط في طلب العروض 32-2019، و هاذم هوما صفقة الـ 44 مليون دينار الي صاير عليها الحديث و أخيرا طلب عروض صار نهار 18 ديسمبر 2018، و تمّ فتح العروض نهار 11 فيفري 2019، و إجراءات الموافقة على النتائج قدمت برشا بين عديد اللجان حتلا وصلنا الى 29 افريل 2020 الي وافقت فيه الهيئة العامّة للشراكة بين القطاعين العام والخاص على تقرير التقييم المتعلق بالانتقاء الاولي، و الي فيه قبول 3 عروض من بينها عرض فيه شركة Valis، و هذا ما يهمناش خاطر أصلا مازال فمّا عمليّة اختيار أخرى لواحد فقط بين ال3 عروض المقبولة. التقرير متاع الرقابة حكى على زوز حوايج: تنفيذ شركة Valis للقسط متاع طلب العروض عدد 05/2017 و حصول شركة Valis على زوز أقساط في طلب العروض عدد 32-2019... نجيو توّا للإخلالات: أوّلا في تنفيذ طلب العروض 05-2017 السّاعة، أصلا، فمّا برشا خروقات إداريّة قامت بيهم الوكالة الوطنيّة للتصرّف في طلب العروض 05-2017 و منهجيّة ترتيب الفائزين و عمليّة قبول دخول Valis و حلولها محلّ المجمع الي فاز اصليّا بالصّفقة... الخروقات الإداريّة هذي صارت في الفترة 2017-2018-2019، يعني قبل حتّى تعيين الفخفاخ لتكوين الحكومة، و الهيئة لامت على الوكالة في عديد النّقاط حول صياغات كرّاس الشّروط و الآجال و منهجيّة الفرز و المراسلات مع العارضين و مع اللجان العموميّة للصّفقات... الإخلالات التنقنية برشا سواء من جهة الةكالة سواء من جهة المجمع، بسبب تأخير إجراءات طلب العروض، مصب النّفايات تعبّى قبل أصلا ما يدخل المجمع الفائز في تنفيذ اشغالو، تأخير في تسمية المسؤول من جهة المجمع، تأخير في التتّجهيزات، مشاكل صيانة... فوضلى علرمة من الجهتين الحاصل، و ديما نحكيو على فترة قبل تعيين الفخفاخ لتكوين الحكومة... مجموع الخطايا الي طلبتهم الوالة بلغ 384 الف دينار خلال الفترة 2017-2020، و صارت فيه تشكّيات و مراسلات من الجهتين و في الأخير الوكالة وافقت على التّخفيض فيهم شويّة بعد اجتماع صلح في وزارة البيئة بتاريخ 08 جانفي 2019.. وباقي محضر الصّلح ترفض نهار 10 ديسمبر 2019 من اللجنة الإستشارية لفض النزاعات بالحسنى برئاسة الحكومة، و نهار 20 ماي 2020، قام محامي valis بمراسلة رئيس الحكومة (الي يملك 22,8% من رأس مال valis) و طلب أنّو اللجنة الإستشارية لفض النزاعات بالحسنى برئاسة الحكومة، تعاود تنظر في محضر الصّلح مرّة أخرى... و يبدو انّو الفخفاخ ما جاوبش على المراسلة متاع المحامي... في الأثناء، ممثل الوكالة الوطنيّة للتصرّف في النّفايات بالجنوب الشّرقي، قصّ الخطايا قبل ما يخلّص valis في فاتورة جوان 2019. ثانيا، في إعطاء زوز أقساط مجمع SOTEME/VALIS/SERPOL (يعني 3 شركات اجتمعو و قررو يشارك مع بعضهم في طلب عروض، و يساهمو بالإمكانيّات في نسب معينة بيناتهم، و يقبض المداخيل بنفس النّسب، و هو مجمع تقوده شركة SOTEME). قلنا المجمع الي فيه VALIS ربح زوز أقساط من طلب العروض عدد 32-2019، و هذي هي صقفة ال44 مليون دينار باللّه نعطي رأيي هوني بعد إذنكم، توّا VALIS هذي وراها مشاكل و عرك و صلح في طلب العروض عدد 05-2017، فاش قام يقبلو أنها تشارك أصلا في طلب عروض جديد؟؟ ما علينا، هاو التّسلسل الزّني لطلب العروض: 30 أكتوبر 2019: إعلان طلب العروض و الوكالة قالت أنّو آخر أجل لتقديم هو 28 نوفمبر 2019، و مبعد تمّ التّمديد و اصبح آخر أجل هو 25 ديسمبر... الى حدّ الآن الفخفاخ مازال ما تعيّنش لتكوين حكومة تقرير لجنة تقييم العروض من طرف الوكالة، و الي خرجت فيه valis فائزة بزوز أقساط بقيمة 44 مليون دينار، تمّ اصدارو نهار 10 فيفري 2020 (يعني 20 يوم بعد ما رئيس الجمهوريّة عيّن الفخفاخ لتكوين الحكومة)، و التقرير مشى لوزارة البيئة بتاريخ 17 فيفري 2020. نهار 28 فيفري 2020 (يوم بعد ما أصبح الفخفاخ رسميّا رئيس حكومة) وزارة البيئة توافق على التّقرير و تطلب من الوكالة انها تعدّيه للمرحلة الموالية، أي للهيئة العليا لمراقبة وتدقيق الصفقات العمومية، و الوكالة قامت بالإحالة نهار 02 مارس 2020 نهار 17 افريل 2020، وصل تقرير فرز العروض الى الهيئة العليا للطلب العمومي، الي أعطت موافقة استثناائيّة على التّقرير (لجنة التّحقيق ما فسرتش علاش الموافقة استثنائيّة) لجنة الرقابة الي ، صراحة تحدّثت في مئات التّفاصيل حول الاخلالات الإداريّة في كرّاس الشّروط و في يا ترى هالنّوع هذا من الصفقات لازمو طلب عروض و الا لزمة، و علاش الوكالة تستعمل في طلب عروض، و رجعت تفسر في القوانين و الاجتماعات من 2013 لليوم، و تلوم عليها في منهجيّة العرض متاع كرّاس الشّروط... الحاصل كثرت من التّفاصيل الي تهمّ حكايات صارت قبل مجرّد ظهور اسم الفخفاخ كمرشّح لتكوين الحكومة، بدرجة تخلي الي يقرا يضيع... و يحس خاااصّة انّو يضيّع في وقتو... نتعدّاو للي بيه الفائدة، اخلالات مجمع SOTEME/VALIS/SERPOL: في ملف المجمع هذا، ما فمّا حتّى وثيقة تثبت انّو واحدة من الشّركات هذي عندها خبرة في استغلال مصبّ نفايات و لو لفترة قصيرة خلال ال10 سنوات الأخيرة، و الوكالة، راسلت المجمع بتاريخ 08 جانفي 2020 قالتلهم اعطيوني هاوثائق لكل شركة، جاوبوها بوثيقة تهم شركة SERPOL فقط عديد الوثائق في الملفّ، المفروض إداريّا تمضي و تأشر عليهم كلّ الشركات المكونة للمجمع، تلقاهم ممضية عليهم شركة برك من بين الثلاثة لجنة التقييم لقات انّو الملف متاع المجمع ناقص القوائم الماليّة للشركات الثلاثة و ناقص المرجع الفنّي، بعثت مراسلة للمجمع، و المجمع جاوبها و جاب الوثائق النّاقصة.. العارضين مطلوب منهم يصبّو وثيقة اسمها "جدول الأثمان التّفصيلي" عبر الانترنات في منظومة عموميّة اسمها TUNEPS... لكن المجمع الي فيه VALIS صبّ الوثيقة هذي مباشرة في مكتب ضبط الوكالة، و كي سألوه علاش؟ قال راني صبّيتو حتّى بإنترنات، تبقى خايف ما يتعدّاش، زدت صبّيتو في مكتب ضبط الوكالة... هوني لجنة الفرز بعثت مراسلة نهار 07 جانفي 2020، للهيئة العليا للطلب العمومي، تسأل فيها يا ترى المجمع حطّ هالوثيقة على انترنات في الآجال و الا لا؟... لكن الهيئة العليا للطلب العمومي ما جاوبتش... في الأخير، لجنة الفرز قبلت عرض المجمع الي فيه valis، رغم انّو اللّجنة هي بيدها بنفس الاشخاص، رفضت قبول عرض آخر في إطار طلب عروض آخر، خاطرو ما صبّش كلّ وثائقو عبر الانترنات في منظومة tuneps طلب العروض فيه 6 أقساط، و باش واحد من العرضين يشارك في الأقساط ال6، لازمو يقدم ما يثبت قدرتو على استغلال مصبّات بطاقة جمليّة بـ 170 الف طن نفايات، المجمع الي فيه valis قدّم مؤيّدات تثبت انّو قادر على استغلال مصبّات بطاقة 156 الف طنّ فقط، و رغم هذا تمّ اعتبارو معني بالأقساط ال6، و هكّا كثرت حظوظ انّو يفوز بأحد الأقساط او بقسطين... الشركات او المجامع الي تشارك في صفقات مع الدّولة، تقدّم ضمان بنكي باش كان ما نجمتش روحها، الدّولة تخلص في خطيّتها مباشرة، المفروض حسب هيئة الرّقابة انّو كل شركة من شركات المجمع تقدّم الضّمان البنكي متاعها، لكنّ في حالنا، الضمان قدماتو شركة valis فقط شركة SOTEME الي هي تقود المجمع الي فيه valis، ماعندها حتى علاقة بموضوع التصرّف في النّفايات... المفيد، بعد كلّ هذه الإخلالات، حسب هيئة الرّقابة، لجنة الفرز كان لازم عليها تقوم بإقصاء عرض المجمع الي في valis، و موش تعطيه زوز أقساط من بين 6. تعدّى مبعد الدّوسي الى اللجنة العليا لمراقبة وتدقيق الصفقات العمومية، الي نظرت فيه بناريخ 03 افريل 2020 (وقتها الفخفاخ رئيس حكومة منذ 35 يوم)، و وافقت هذه اللجنة "بصفة استثنائية"، على مقترح الوكالة حول اسناد الأقساط. علاش بصفة استثنائيّة؟ الله اعلم... و حتّى في التّنفيذ مبعد، الي محاضر بدايتو هي 01 ماي 2020، باقي فمّا مشاكل، و قوائم مسؤولين موش جاهزة و وثائق مخطّطات استغلال ما تبعثتش للوكالة الى حدود 07 جويلية... و صارت مشاكل في المصبّين متاع نابل و زغوان موضوع الصّفقة بسبب عدم توفير بعض الوسائل كيما المكاتب و onduleur و غيرهم، و صار اضراب غير قانوني ب15 يوم لعمال valis دخّل الدّنيا بعضها... الخلاصة: الاخلالات موجودة بكثرة، و فرز العروض و الموافقة عليها صار و الفخفاخ رئيس حكومة... تبقّى اللّجنة ما قالتلناش شنيّة الاخلالات في العروض الأخرى الي فازت بأقساط، و العمل بالطّريقة هذي، غير موضوعي، خاطر يترك الباب مفتوح على مصراعيه... خاطر هالإخلالات في فرز العروض اذا صار في عرض valis فقط، وقتها تفتح باب الشكّ في وجود تدخّات او حتى في رغبة "قفّة" من لجنة الفرز، لكن اذا الفوضى عارمة، و نفس المشاكل موجودة في كلّ العروض، هذا دليل فقط انّو المشكل في فوضى تسيير الصّفقات العموميّة داخل الوكالة الوطنيّة للتصرّف في النّفايات (و هذا صراحة ما يتم استنتاجو من التقرير)... وقتها، في بقعة الرّأي العام يركّز في الخراب الي ممكن يكون جاي من مختلف المتدخّلين في التصرّف في الصّفقات العموميّة، يكتفي بالفرجة على شركة الفخفاخ، و كيفاش تشدّ بالكمشة... انتهى
نتمنى على الاقل، الحكومة الجاية تحافظ على زوز وزراء: المالية و التعاون الدولي، يعيش و العزابي زوز كفاءات عندهم مصداقية كبيرة داخليا و خارجيا، و نجحو في مفاوضات عسيرة مع ممولينا في اصعب فترات كورونا... ما بني لتوفير الموارد و ما تم تخطيطه لانعاش الاقتصاد، حرام نطيحوه في الماء، حرام للمرة الالف نخسرو الوقت في فسخ و عاود من جديد. ملاحظة للي كالعادة يبنيو مواقفهم على السياسة: اقسم بالله لا نعرفهم شخصيا الاثنين و لا عندي بيهم اي علاقة. حكمي موضوعي مبني حصريا على افعالهم و برامجهم. و حكمي الي ممكن يكون غالط (لا احد يملك الحقيقة)، مبني حصريا على محبتي لهالبلاد حتى في خرابها الاخير
الي صاير في تونس، ينجم يصير في اي ديمقراطية. المأساة بالنسبة لينا هي انو وضعنا الاقتصادي و وضع ميزانية دولتنا مأساويين و ظروف كورونا عقدت وضعنا بشكل مخيف، يعني نحن في حاجة غير مسبوقة للدعم الخارجي سواء بالتداين او بإعادة جدولة بعض الديون الثنائية (يعني الي من عند دول)، و خاصة في حاجة غير مسبوقة انو اسواقنا الخارجية تواصل الثقة في قدرتنا على تزويدها و ثقة مزودينا من المواد الاولية(نفط غذاء دواء تجهيزات...) في قدرتنا على خلاصهم... بالفلاقي، نحن في حاجة غير مسبوقة انو العالم يشوف انو سلطتنا عندها مصداقية... و بالي صار سياسيا في الجمعة هذي، تحولنا الى دولة فاشلة لا ثقة فيها... ربي يستر
الكلام قلناه من عام 2014 و مازلنا نعاودو فيه كل سنة و لليوم، ان شاء الله الطبقة السياسية تفهم الشي هذا.
يلزمنا ننتبهوا لحاجة مهمة.. ماهمش أهلنا في تطاوين المسؤولين على تصرفات خارجة على القانون من أفراد مهما كان عددهم... وما همش أهلنا في تطاوين الي مشاو يحرضوا على الجيش ويضربوا فيه بالزجاجات الحارقة.. المسألة أعقد من التبسيط المهين الي قاعدين نشوفوا فيه.. تونس وحدة من الشمال للجنوب وشعبها واحد وحتى شيء ما ينجم يفرقوا.. كل المناطق عندها مشاكل وعندها مطالب مشروعة من الدولة ومن السلطة.. لا نقبلوا إهانة أهل تطاوين ولا الاستنقاص من وطنيتهم وحبهم لبلادهم.. وهوما في المقابل ما عليهم كان يوقفوا كل من يتجاوز القانون بإسمهم عند حدو... وتحية ليهم الكل.. للناس الي فاهمين شنوة قاعد يتدبر لتونس كيما صار للسودان و ليبيا و سوريا، و مصر لفترة معينة.. تحية لكل للناس الي فاهمين شنوة قاعد يتدبر لتونس. وواقفين لحمايتها.. ملاحظة: اي تعليق جهوي قذر فيه تمجيد لجهة على حساب اخرى او سب لجهة، سيقع طرد صاحبه من الصفحة.
ملاحظة ذكرها السيد محمد عبو اليوم في موزاييك: "فما ناس تخدم فقط ادمينات صفحات فايسيوك لتوجيه الراي العام نحو اتجاهات من يدفع لها. و انا طلبت تغيير السياسة الجزائية باش الدولة تحقق مع الناس هذي، موش بسبب منشوراتها (اذا هي اراء الادمينات هوما احرار)، بل لمعرفة مصدر دخلها، هذا يورّينا بسهولة اذا فما لوبيات تشري في ناس لتوجيه الراي العام. و اذا نعرفو الناس هذي، نعرفو علاش تعمل هكا و شنية اهدافها و نفيقو ببرشا خور في البلاد.، للاسف باقي اعضاء الحومة ما وافقوش على المقترح متاعي، بحجة انو سيقع مباشرة اتهام الحكومة بتلجيم الافواه و قمع حرية التعبير" انتهت فكرة السيد محمد عبو حسب ما فهمتها انا من كلامو. و رايي شخصيا، انو الحكومة ضيعت فرصة كبيرة لما رفضت الفكرة هذي، الشي الي صاير في فايسيوك، و فضيحة الشركات الي تخدم ضد تونس في فايسبوك بكلنا نعرفوها. و حكاية شراء و بيع الصفحات موجودة و الا ما تكونش مثلا صفحة تحكي على المزود، و بين عشية و ضحاها تصبح صفحة جانب سياسي. و صفحات تعمل في سبونصورينغ بفلوس زرقاء، الي يحلل الشي الي صاير في فايسبوك، مستحيل تغيب عليه انو فما خور كبير متاع كذب و توجيه و تشويه و تلفيق حكايات (نحكي على الصفحات و موش على بروفيلات الناس)، و لما نعرفو انو فايسبوك تحول بقوة الواقع الى مصدر كبير لمعلومات التوانسة، يصبح السكوت على الموضوع كارثة. الامر حسب رايي لا علاقة بتاتا بحرية التعبير، لكن لما تكون على راس وسيلة تأثر في الراي العام لبلاد، و ما تكون مفروض عليك شي من الأخلاقيات المهنية للصحافة و من الصدق (انت وضميرك يعني)، وقتها نكونو حالّين الباب على مصراعيه للفساد الاعلامي الفايسبوكي، و نحلو الباب لادمينات صفحات كبيرة انها تسترزق من لوبيات فساد مالي و سياسي. لذا اضعف الايمان هو انو الدولة تسأل "من اين لك هذا". ملاحظة بالمسبق: الي باش يقلي ابدا بروحك، نقلو : * اولا وسع بالك مع منشورات الصفحة القديمة، و شوف كيفاش تم نقد كل التوجهات السياسية، و الدفاع عن المشوهين باطلا من كل التوجهات السياسية، و كيفاش تم نشر كل تقارير محكمة الحسابات الي تحكي على الفساد اي كانت الحكومة الي صار في عهدها، و كيفاش خاصة منشورات الصفحة بكلها مذكور فيها المصادر الي عندها مستوى مصداقية كبير و خاصة الي يمكن لاي قارئ التثبت منها. و في 9 سنين من وجود الصفحة، عملت منشور واحد sponsorisé عام 2015 (كان صدقني ربي، موش متأكد) بكارطة خويا يعيش لبرّا (و صدقوني عملتها لسبب واحد: التجربة، باش نكون في بالي و نعرف حاجة كيفاش تخدم) * و ثانيا في ستاتيات الراي، انا منذ صدور القانون مشيت و صرحت بأملاكي رغم اني غير معني بتاتا بأي اجبارية تصريح. الخلاصة: راهي الديمقراطية ما تنجح الا اذا الشعب يسمع الحقيقة المجردة، و يحكم وحدو، لكن بالطريقة الي ماشيين بيها احنا توا، الي ما فيها حتى رقابة على تطور ثروة اصحاب الصفحات المؤثرة في فايسيوك، مستحيل الناس توصلها المعلومة الصحيحة فقط، و التزييف باش يتواصل، و التغرير باش يتواصل، و الكذب باش يتواصل، و مستحيل نوصلو لنتيجة انتخابات تعبر على ارادة شعب واعي. هذا رايي طبعا، وهو خطأ يحتمل الصواب كما راي غيري صواب يحتمل الخطأ، الموضوع خطير و يستحق النقاش
باش نحكي شوية سياسة: طول عمري حاطط خط احمر لتصرفاتي و آرائي، هو ما يبدو لي مصلحة تونس حسب فهمي، و خاصة، الحديث مع اي اجنبي، ينحصر حصريا في تزيين و شكر و ابراز كل ما يتعلق بتونس، حضرت في اجتماعات مع مؤسسات مالية دولية و مع وكالات تحاليل اقتصادية و مالية عالمية، و الوضع في تونس اتعس من اليوم بالف مرة، و مهما كان رايي في من يحكم في اي وقت، يلقاوني مدافع شرس على كل ما يحصل في تونس، و مفاوض بالمنطق و بالحجة لاثبات ان كل وضع سيء عندو اسباب موضوعية لو توجدت في اي بلاد، تكون النتائج اتعس، و انو الحكومات المتعاقبة قاعدة تقوم بالممكن في ظل ظروف معينة... الخلاصة: قدام الاجنبي، تونس و كل ما يمس تونس امر مقدس بالنسبة ليا، ممكن تفكيري غالط، ممكن شوفينية، لكن هذا رايي الي مقتنع بيه، تونسي او تونس، انا معاه ضد اي تجريح اجنبي... علاش نقول في الكلام هذا؟ لسبب بسيط، في الفترة الاخيرة في فايسبوك، لاحظت هجمة شرسة ضد رئيس تونس، من جزء من التوانسة (و هذا حقهم اذا دون تجريح في الشخص)، لكن الادهى و الامر، انو الهجمة هذي متزامنة مع تحرك مكثف و مشبوه من لليبيين و مصريين و غزّاويين، و بكلهم بتعليقاتهم في كل مكان، فجأة مسيبين حقد غريب على رئيس الجمهورية التونسية، و تحتهم تلقى بعض توانسة يساندو فيهم و يعطيو فيهم في الحق... يعني بصراحة ما فهمتش هالتحالف الغريب فوق الدولي، لمهاجمة رئيس تونس الكترونيا و تشويهه و الكذب عليه، كيفاش تبنى؟ و كيفاش تونسي يسمح لروحو بمساندة او حتى مجرد السكوت على اجنبي، يسب و يهاجم في رئيس تونس المنتخب ديمقراطيا؟؟؟؟ كيفاش يقبلوها على ارواحهم؟؟؟ الناس القدم في الصفحة يعرفو ان الصفحة نقدت بعض تصرفات و تصريحات السيد رئيس الجمهورية، و تعرف انو في انتخابات الدور الثاني دعونا للتصويت الابيض اصلا، لكن لما يوصل الامر ببعض التوانسة للتحالف مع اجانب و مساندتهم في هجمة الكترونية قذرة ضد رمز تونس و ممثلها الاول، يصبح السكوت من طرف من يملك الرد بنفس الطريقة (الكترونيا يعني) يصبح خيانة لهذا الوطن... اخيرا، زايد باش نحكي على التونسي الي عدى عمرو ساكت ما يتجرأش يحلش فمو قدام عمدة في عهد بن علي، و لما جاه رئيس يخاطب فيه و يناقش فيه بلطف في الشارع في باريس، حكى معاه بطريقة فيها قلة تربية و عدم احترام لدرجة مقززة.... الحاصل، رغم تفاهة رأيي و عدم تأثيرو على شيء، نأكد هوني على احترامي و مساندتي اللامشروطة للسيد رئيس الجمهورية التونسية قيس سعيّد قدام هالهجمة الالكترونية المنظمة دوليا. انت رئيس تونس المنتخب ديمقراطيا، انت رمز وحدة بلادي. احتراماتي سيدي الرئيس.
اهم النقاط الاقتصادية في حديث رئيس الحكومة: - البنية التحتية: 5500 مليون دينار استثمارت مقسمين بين 3000 عمومي و 2500 شراكة عام/خاص الاستثمارات هذي، عندها زوز فوائد: اولا تحسين البنية التحتية من كياسات و قناطر و موانئ و تجهيزات ثقيلة، ثانيا و الاهم: هذي فلوس سيقع ضخها في الاقتصاد، يعني الشركات الكبرى الي باش تنفذ المشاريع هذي باش تخدم عشرات الشركات و الشركات هذي تخدم الاف العمال، و تخلق ثروة... - القضاء على الاقتصاد الريعي (اساسا الشركات و الناس الي توجدت بحكم القانون او بحكم التلاعب، في وضعية بدون منافسة، تنتج و تبيع بالسوم الي تحب عليه، و ما عندها حتى ريسك): التقليص من الرخص و خاصة خاااصة : دعم المجلس الاعلى للمنافسة و تنفيذ قراراته (هذا مجلس يوقف الشركات الي تستحوذ على اغلبية السوق و تصبح تعمل الي تحب في الحريف، و يعاقب الشركات الي ما يخضعوش لقانون التنافس و يتفاهمو على تسعيرة معينة بيناتهم يفرضوها على الحريف، ...) - دفع الاستثمار الخاص: 3 اصلاحات كبرى: اولا، تحسين عمل برط رادس، ثانيا، مراجعة مجلة الصرف (ممكن امكانية اعطاء الحق للتوانسة المقيمين في تونس في مسك و تحويل العملة الصعبة في حدود معينة)، ثالثا، رقمنة الادارة لتحفيف التعطيلات، و منها تسهيل عملية التصريح بالوجود (تولي بالانترنات، من دارك، بعنوان دارك، تصرح الي انت مبادر خاص و عندك مشروع) لو يتم تنفيذ البرنامج هذا، حسب رايي، و هذا راي لا يلزم غيري، حال البلاد يتغيّر 180 درجة نحو الاحسن. و نتمنى مجلس النواب يركزو في مناقشة البرنامج هذا و ينقدوه و يحسنوه و يدعموه. ملاحظة رجاءا: موضوع تضارب المصالح حكينا فيه ديجا في زوز ستاتيات سابقة و انتهى في الصفحة، توا نستناو تقارير هيئات الرقابة، والي يحب يحكي فيه، يمشيلهم، هوني ستاتي حول اهم نقاط خطة الحكومة الاقتصادية في الفترة الحاية
تحية للجيش الوطني التونسي في الذكرى 64 لتأسيسه
وزير املاك الدولة يتحدث عن حقيقة تطبيق اتفاق الكامور من طرف الدولة: على ذمة وزير املاك الدولة غا ي الشواشي الليلة على قناة التاسعة، الاتفاق فيه ثلاثة عناصر تم منه تنفيذ فعليا ما يلي: اولا: تشغيل 3000 من شباب تطاوين في شركات البستنة، تم فعليا تشغيل 2500 شاب في هذه الشركات ثانيا، تشغيل 1500 من شباب تطاوين في شركات البترول و الشركات الي تقدم في خدمات لشركات البترول، تم فعليا تشغيل فقط 236 شاب من تطاوين في هذه الشركات كمواطن شغل قارة، لكن تم ايضا تشغيل 2770 شاب من تطاوين في شركات بترولية و خدمات لكن مواطن شغل موش قارة ثالثا، رصد 80 مليون دينار لصندوق تنمية و دفع الاستثمار بولاية تطاوين، تم فعليا ضخ المبلغ، لكن دراسات المشاريع و المشاكل العقارية و الادارية ادت الى تأخير في تنفيذ مختلف المشاريع.
السلام عليكم صفقة شركة VALIS مع الدولة المعروف و المنشور للعموم، فقط المعروف و المنشور للعموم في موقع الصفقات العمومية للجمهورية التونسية: - صحيح، فما طلب عروض عدد 32-2019 عملاتو الوكالة الوطنية للتصرف في النفايات، الطلب يتعلق بالتصرف في مصبات نفايات مراقبة في 10 ولايات. الولايات هذي مقسومة على ستة اجزاء في طلب العروض، يعني تنجم شركة تقدم عروض للفوز بكل الاجزاء او بعضها - صحيح شركة VALIS فازت بزوز اجزاء هي الجزء 1 الي فيه ولايات نابل و زغوان، و الجزء 4 الي فيه ولايات القيروان و مدنين و توزر، و قيمة هالزوز صفقات الي فازت بيهم تبلغ 44,087 مليون دينار.... والاربع أجزاء الاخرى، فازو بيهم زوز شركات اخرين (واحدة ربحت زوز اجزاء بقيمة صفقات 32,211 مليون دينار، و الاخرى فازت ايضا بزوز اجزاء بقيمة صفقات 28,382 مليون دينار) يعني شركة VALIS فازت ب43% من قيمة صفقة طلب العروض عدد 32-2019، و الزوز شركات الاخرى اقتسموا ال57% الباقيين المعلومات السابقة تلقاوها في المصدر 1 - حسب موقع الصفقات العمومية الحكومي، طلب العروض هذا صار في 2019 و اخر اجل لايداع العروض حسب الموقع هو 28 نوفمبر 2019، فما معلومات تقول انو تم التمديد في الاجل الى 25 ديسمبر 2019، اما انا ما عندي حتى معلومة رسمية على الموضوع هذا، مجرد كلام قريتو قلتهولكم، و يبقى بالنسبة لينا، تاريخ 28 نوفمبر 2019 هو آخر اجل لتقديم عروض هذه الصفقة كيما يقول الموقع الرسمي للصفقات العمومية.. - ديما حسب الموقع الحكومي للصفقات العمومية، فتح العروض وقع في نفس يوم آخر أجل لايداعها، اي 28 نوفمبر 2019... (المصدر 2) ندخلو توا في تخمينات الصفحة، يعني هوني ماعادش معلومات، و انما تخمينات حسب فهم الادمين، و انتوما عينكم ميزانكم: - عملية فتح العروض، تعني آليا اعلان النتائج في حالة واحدة، لو انو العرض هو عرض شراء و فيه سعر فقط، وقتها تتحل العروض بحضور المشاركين و الي يربح مبروك عليه في نهارها، لو شركة VALIS في الوضع هذا، وقتها ما فماش تضارب مصالح خاطر بداية بروز اسم الياس الفخفاخ كرئيس حكومة، تطرح في الثلث الثاني من جانفي 2020 على ما نتذكّر. - لكن لما يكون العرض فيه جانب تقني و جانب مالي، عملية فتح العروض لا تعني بتاتا اعلان عن النتائج او انتهاء المناقصة و معرفة الفائز، و انما فقط فتح العروض و التثبت من الوثائق و تمريرها الى لجنة الفرز الي عندها فرز تقني و فرز مالي و مبعد تقول شكون ربح الصفقة، و هذي عملية تاخو اشهر في الادارات العمومية.... و انا نرجح انو طلب العروض 32-2019، المتعلق باستغلال مصبات و مراكز تجميع نفايات، ماهواش مجرد طلب عرض شراء فيه فقط تقديم سعر المشارك، و انما اكيد طلب عروض فيه جانب تقني على طريقة استغلال المصبات و التصرف فيها (معايير تقنية و غيرو)، و فيه جانب مالي حول السعر الي مقدمينو المشاركين.... و الي يخليني نرجح الحكاية، هذي (و هوني نقدم معلومة منشورة في الموقع الحكومي للصفقات العمومية، المصدر 1)، هو انو تاريخ اعلان نتائج طلب العروض صار نهار 17 افريل 2020 (التاريخ تلقاووه اول حاجة في الصفحة، بعد العنوان بالضبط، و نردو بالنا، في الموقع كاتبين حرفيا:"تاريخ النتيجة"، يعني موش مجرد تاريخ نشر على الموقع، بل هو التاريخ الفعلي لاعلان النتائج او هذا ما يُفهم من المكتوب على الاقل).. و في الحالة هذي، تصبح كل الاحتمالات جائزة و يتحل باب الشبهات خاطر سواء VALIS فازت عن جدارة او لا، وجود السيد الياس الفخفاخ على رأس الحكومة في فترة فرز العروض من طرف ادارة عمومية، هو تضارب مصالح لا جدال فيه حسب التعريف العلمي لتضارب المصالح كيما قرّاوهولنا... المصدر 1 http://www.marchespublics.gov.tn/onmp/appeldoffre/viewresultatappeldoffrefront.php?lang=fr&ID_appeldoffre=62236& المصدر 2 http://www.marchespublics.gov.tn/onmp/appeldoffre/viewdetailappeldoffre.php?lang=fr&ID_appeldoffre=62236&
متقاعدينا، بناة تونس، نتمنى يسمعوهم: الى السيد رئيس الجمهورية الى السيد رئيس الحكومة الى السيد وزير الوظيفة العمومية والاصلاح الاداري الى السيد وزير الشؤون الاجتماعية الى السيد الرئيس المدير العام للصندوق الوطني للضمان الاجتماعي الى السيد الرئيس المدير العام للصندوق الوطني للتقاعد والحيطة الاجتماعية الموضوع : حول الكف عن الاقتطاع من الجرايات على اثر اقتطاع مبالغ مالية من جرايات التقاعد نحن الممضون اسفله نطلب منكم اولا: توضيح النقاط التالية: 1- بأي حق وحسب أي نص قانوني تم الاقتطاع من. جراية التقاعد ؟ 2- كيف تم اعتبار جراية التقاعد اجرا ولا وجود لأي علاقة شغلية؟ 3- وهل المتقاعدين من منخرطي اتحاد الشغل حتى يطبق عليهم مبادرته التي قدمها؟ 4- كيف تتم استباحة جرايات التقاعد وما هي في الحقيقة الا مستحقات المتقاعدين مما ادخروا لمدة تفوق في أغلب الاحيان الثلاثين سنة؟ ثانيا: استرجاع المبالغ المقتطعة ثالثا: الكف عن الاعتداء الى مستحقات التقاعدين واستضعافهم واعتبار الجرايات خط احمر... رابعا: ان تكونو جميعا في مستوى تصريحاتكم من "الشعب يريد" و"حد ماهو فوق القانون" و"دولة قوية وعادلة" ووو... وخامسا: انهاء الخصم 1 % المقرر فقط لسنة 2019 والذي تواصل هذه السنة. سادسا : الاعتذار لنا نحن المتقاعدون باعتبارنا البناة الحقيقيون للدولة التي ترأسون... والسلام... الإمضاء: محمد مرعي جمال المعزون نعيم الله العيني توفيق مزيو عبد الجليل العيني حاتم الغطاس نصيرة الجزيري جلول الغربي ليليا قابودي كنزار فتحي عمارة.... ..عبد المجيد المجرزي.. الاخضر الجبالي - وناس الميساوي - حمودة ميساوي محمد الناصر شمام محمد الڤرفي عبد الكريم قابوس Neila Jrad عفيف الفهري فوزي العيادي يوسف بن يوسف محمود السعداوي احمد كحلون عبد العزيز هميلة المنصف بن عبد الجليل صفيّة قم، بن عبد الجليل آمال مختار عياري علي العياري محمد ثامر إدريس rassaa fatm محمد علي فارح .Taoufik Haouet. Naima Belhaj Hmida Taieb Guetari Zine El Abidine HOUKI كمال بوحوالة بوجمعة بالعيفة سمير التريكي ماهر مظفر مصدق الشريف يونس بن دعمر أحمد السماوي محمد نجيب عبدالمولى عبدالله عطية /متفقد عام متقاعد صلاح الدين مسلم : استاذ /مدير متقاعد (خال الادمين 😊، ربي يفضلو) اذا كنت متقاعدا يوافق هذه العريصة، خذ نسخة من هذا النص ثم الصقه على صفحتك مع إضافة اسمك في الاسفل. انتهت رسالتهم: صراحة ماعندي ما نقول غير عندهم الف حق. المقال القادم باذن الله: قانون الإقتصاد التضامني
تأكيد خطية ب50 مليون اورو ضد google اليوم مجلس الدولة الفرنسي رفض طعن google في حكم بخطية ب50 مليون اورو كانت اصدراتو هيئة حماية المعطيات الشخصية الفرنسية ضد الشركة الأمريكية العملاقة. خطأ google حسب الهيئة الفرنسية، موش في الاستعمال الرهيب لادق المعطيات الشخصية لمستعملي الهواتف المزودة بنظام Android ( لوجيسيال متاع google )، و انما في عدم الاعلام الواضح للمواطنين بدرجة استعمال أدق تفاصيل معطياتهم الشخصية، سواء تنقلاتهم، سواء المواقع الي يزوروها، سواء شراءاتهم، سواء محادثاتهم، تقريبا كل نفس ليهم الحاصل، google تعرفهم و تستعملهم في بيع طرق اشهار لمختلف الشركات في العالم... ملاحظة صغرونة هوني: والله شبعت ضحك على الناس الي في تونس قالك استعمال تطبيقة تحديد مواقع الناس لمواجهة وباء كورونا، هو اعتداء من الحكومة على المعطيات الشخصية🤣🤣🤣... احنا مصارنّا من داخل عند كل شركات العالم، و هو متقلق من application عملتها الحكومة لمقاومة كورونا... قداشنا عالحيط الحاصل...
السلام عليكم... اليوم في برنامج ميدي شو، سمعت تصريح لواحد من أعضاء المكتب التّنفيذي لإتّحاد الشّغل، يقول ما معناه: "يا توانسة، المؤسّسات العموميّة تسال الدّولة 6 آلاف مليون دينار و الدّولة تسالهم 3 آلاف مليون دينار ، آي دخلو هذا في هذا، توّا يبقاو 3 الاف مليون دينار للمؤسّسات العموميّة، يتنفنفو و يرجعو لاباس عليهم، و أخطاونا من التآمر على المؤسّسات العمومية" معقول، ارقامو صحيحة طبعا، تبقى ما تتقراش كيما قدّمها هو للأسف، علاش؟ خاطر في تونس، الحاجة الوحيدة الي عليها إجماع تقريبا، هي انّو الدّولة ما تخرجش من القطاعات الحيويّة، و انّو المشكل الكبير، هو المؤسّسات الي عايشة من جيب الشّعب التّونسي، و تقدّم في خدمات غير حيويّة وبمستوى جودة مرعب... نرجعو لل6 آلاف مليون دينار الي يحكي عليهم السيّد عضو المكتب التّنفيذي، صحيح، الى حدود 31/12/2019، مجموع مستحقّات 97 مؤسّسة عموميّة لدى الدّولة هو بالضّبط 6248 مليون دينار... تبقّى هوني، لازم شويّة توضيح: المؤسّسات العموميّة الي بالحقّ تسال الدّولة فلوس، هي مؤسّسات عمرو ما حدّ قال لازم خوصصتها او على الدّولة ان تخرج منها، تبقّى الأخ يحبّ يعوّم العمليّة باش يمشي هذا في هذا، و حد ما عاد يحكي على حال المؤسّسات العمومية... خاطر كي ندخلو في التّفاصيل، نلقاو انّو على 6248 مليون دينار الي تسالهم 97 مؤسّسة عموميّة للدّولة، فمّا منهم 5401 مليون دينار يرجعو ل11 مؤسّسة فقط، و هي بالترتيب حسب حجم الدّين و من الأكبر الي هو 2276 مليون دينار، الى الأصغر الي هو 19 مليون دينار : الSTIR و ديوان الحبوب و صندوق قروض الجماعات المحلّية (شبه بنك حكومي يسلّف في البلديّات) و الSTEG و الCNRPS و إتّصالات تونس و الSNDP و الSONEDE و المجمع الكيميائي و البوسطة و الETAP.... و نفس ال11 مؤسسة هذي، مسالة في نفس الوقت للدّولة في 814 مليون دينار، يعني ال11 مؤسّسةهذي، تحبّ من الدّولة 4587 مليون دينار... و كيما تشوفو، هذي بكلها مؤسّسات قلّ و ندر فين سمعت شكون يطالب بخوصصتها، بل اقصى المطالب هي الإصلاح و فتح باب المنافسة، و الأهمّ انّو مستحقّاتها على الدّولة، هي أساسا حكايات متعلقة بمنظومة الدّعم و منظومة الضّمان الاجتماعي... و الأكثر أهمّية، هو انّو الشّركات هذي ما تسالش دولة الموزمبيق الشقيقة، و انما تسال الدّولة التّونسيّة، و الي مطلوب منّو يصبّ الفلوس هذي لهالمؤسّسات هو في الواقع المواطن التّونسي دافع الضّرائب... باهييي، توّا إذا انّحّيو هال11 مؤسّسة، و نشوفو ال86 مؤسسة عمومية الأخرى (نقل بحري و بري و جوي، و دخان و زيت و لحوم و حلفاء و اسمنت و سياحة و سكنى... و بجاه ربّي نردّو بالنا هوني زادا من المغالطات، هاذم لا فيهم لا صحّة لا تعليم لا عدالة لا والو كيما أحيانا نسمعو في بعض خطابات التّخويف ...) ... المفيد هال86 مؤسّسة هاذم، نلقاوهم يحبّو من ميزانيّة الدّولة 847 مليون دينار... لكن من الجهة المقابلة، نلقاوهم مسالين لميزانيّة الدّولة بـ 2554 مليون دينار (منهم 493 مليون دينار عند مؤسّستي الدّخّان فقط)... يعني المؤسّسات العموميّة هذي، مسالة في 1707 مليون دينار لميزانيّة الدّولة... معلومة أخيرة للتّنسيب ديما: من 2010 الى 2016، مجموع منح الاستغلال (أساسا مصاريف الدعم، و منح لانقاذها من الافلاس) الي خرجت فعليّا من ميزانيّة الدّولة و تصبّت للمؤسّسات العموميّة، يبلغ ... 26 الف مليون دينار... يعني اجبد ما تردّ الجبال تتهدّ... الخلاصة: الشراسة الي نشوفو فيها ضدّ كلّ من يريد فتح ملفّ المؤسّسات العموميّة، ما هيّاش طريق تطوّر لبلادنا، منطق الخطوط الحمراء هذا، خاصّة لمّا يتعلّق الامر بشركات تقدّم في خدمات ومنتجات دون أي اهمّية حيويّة و بجودة تعيسة، وتراكم في الخسائر على ظهر دافع الضّرائب، يخلّينا نشكّو أنّو فمّا مصالح لا علاقة بمصالح الشّعب التّونسي هي الي تحرّك في المواقف... كيف كيف، ملامح النّهم الي نشوفوها في خطابات، و حتى على وجوه بعض صنّاع الرّأي الاقتصادي، لمّا يتحدّثو على الخوصصة، يخلّينا أيضا نشكّوا أنّو فمّا مصالح لا علاقة بمصالح الشّعب التّونسي هي الي تحرّك في المواقف... خارطة الطّريق في المؤسّسات العموميّة تظهرلي بسيطة جدّا، اذا تتبنى على زوز مبادئ صارمة: أوّلا، تحديد المجالات الحيويّة الي نحبّو الدّولة تبقى مسيطرة عليها، و هي حسب رايي المتواضع، لا تتجاوز الكهرباء و الماء و المحروقات و الحبوب و الصناديق الإجتماعيّة... هذي مؤسّسات لا سبيل للتّفريط فيها، لكن بثلاثة شروط أساسيّة: يتمّ إصلاح جذري لحوكمتها للقضاء على الاستهتار و التسيّب و التّبذير، و ربط سلّم التّأجير و التدرّج المهني بالإنتاجيّة و الابتكار، و موش بالأقدميّة و يتمّ وضع برنامج انقاذ مبني على التحكّم في المصاريف التّشغيليّة مقابل الرّفع من منح الاستثمار الي تصبهم الدّولة لخمس سنوات متتالية... و تتمّ مراجعة منظومة الدّعم بشكل جذري في تونس حتّى يصل فقط الى مستحقّيه و مراجعة منظومة التّقاعد و حوكمتها ثانيا، و بالنّسبة للبقيّة، لااااا خطوط حمراء امام مصلحة دافع الضّرائب وحسن التصرّف في أمواله، الي رابحة او على الأقلّ محقّقة توازنها، نحافظوا عليها مع إجباريّة فتح الباب لمنافستها من طرف خواص باش ما تكونش مجرّد آلة حلب للمواطن دون جودة، و الي بالعة، يبقى بالنّسبة ليها التفكير مفتوح على كلّ الإحتمالات، بما فيها الإصلاح او التّفويت، لكن بشرط: إذا قرّرنا التّفويت، فلا يُسمح به الّا في حال وجود سوق تنافسيّة فيها برشا شركات تقدّم في نفس المنتج او الخدمة، و الّا في حال وجود هيئة حكوميّة تعديليّة قويّة و صارمة قادرة على ردع الخواصّ الي يتحيلوا على المستهلك سواء بالاتفاق فيما بينهم على سعر او بالسّيطرة على السّوق و وضع حواجز و تعطيلات على كلّ من يرغب في الاستثمار في مجالهم. وفي حال عدم وجود سوق تنافسيّة فيها برشا شركات تقدّم في نفس المنتج او الخدمة، يتمّ الحفاظ على الطّابع العمومي للمؤسّسة حتى لو هيكليّا خاسرة لكن مع إصلاح جذري لحوكمتها، ومع فتح المجال للخواص و تشجيعهم و تسهيل عليهم باش يدخلو ينافسوها و هكّا نخلقو سوق تنافسيّة فيها شركات تتحارب لإرضاء المواطن المستهلك بأفضل ثنائيّة سعر/جودة المصدر: http://www.finances.gov.tn/sites/default/files/2020-06/%D9%85%D8%AC%D9%85%D9%88%D8%B9%20%D9%85%D8%B3%D8%AA%D8%AD%D9%82%D8%A7%D8%AA%20%D9%88%D9%85%D8%AF%D9%8A%D9%88%D9%86%D9%8A%D8%A9%20%D8%A7%D9%84%D9%85%D9%86%D8%B4%D8%A2%D8%AA%20%D8%A7%D9%84%D8%B9%D9%85%D9%88%D9%85%D9%8A%D8%A9%2071%20%D9%85%D9%86%D8%B4%D8%A3%D8%A9%20%28%D9%86%D8%B3%D8%AE%D8%A9%2019%D9%85%D8%A7%D9%8A%202020%29%20%285%29-1-5_0.pdf
لما انانية شخص يكون ثمنها خراب بلاد. السيدة الي هربت من الحجر الصحي في نابل و مشات مع خطيبها لفرح، ما فكرت الا في شخص واحد: نفسها. للاسف التفكير هذا سائد بشكل مقزز في بلادنا... بكلنا نتصرفو احيانا ان لم يكن في اغلب الاحيان بطريقة انانية... لكن المرأة هذي انانيتها باش يكون ثمنها بااااهض جدا على بلادنا: - السيدة هذي، اول شي خاطرت بنقل العدوى بشكل كبير في تونس، و ممكن لاقدر الله تكون هي السبب في قتل واحد من الي عداتهم بالكورونا.. - السيدة هذي تعاملت بعد هربها مع 80 شخص (الي تم تحديدهم لحد الان) و فرضت على هال80 شخص مدة حجر و غياب عن العمل لمدة 14 يوم... - السيدة هذي، رجعت خطر انتشار الوياء لتونس، و بالتالي، ممكن توصلنا لوضعية تكون فيها الاف المليارات الي خسرتهم بلادنا في فترة الحجر الصحي (274 الف بطال جديد)، ضاعوا حرام و ما استفدنا شي من هالتضحية، بعد ما كنا قاب قوسين او ادنى من الخروج من كارثة كورونا بنجاح.. نذكركم انو الاف العائلات جاعت و الاف العائلات خسرت موطن رزقها بسبب وقوف الاقتصاد في جائحة كورونا... - السيدة هذي ممكن تكون سبب في تواصل غلق الحدود (اتجاه متعاظم لدى اللجنة العلمية في اجتماعها اليوم) و مزيد توقيف حال الاقتصاد التونسي و الشركات المصدرة و الموردة، و تدمير السياحة التونسية نهائيا و ضياع مورد رزق 70 الف عائلة تعيش مباشرة من السياحة (دون الحديث عن عشرات الاف مواطن الرزق المرتبطة بشكل غير مباشر بالسياحة، فلاحة، بحارة، صناعات تقليدية، نقل...) بعد ما كانوا كلهم امل في فتح الحدود نهار 27 جوان... - السيدة هذي و اي شخص يتصرف كيفها، ممكن تكون سبب في عودة الحجر الشامل لبلادنا، بما فيها تعطيل للانتاج و نشر البطالة و الجوع خاطر صدقوني، البلاد هذي و اقتصادها، غير قادرين على فترة حجر و اغلاق ثانية، و الثمن باش يكون لا قدر الله انهيار تام لكل شيء... السيدة هذي، جات من الخارج، اياكم تغلطو، هي تونسية و من حقها تروح و موش من حق اي شخص يمنعها و لا حتى يتجرّأ على مجادلة حق اي تونسي في العودة ليلادو، و السيدة هذي ما تمثلش كل التونسيين بالخارج، و الاهم، انو الي عاونها على الهرب هو خطيبها (ما نعرفش يعيش في تونس او في الخارج) و الاهم ايضا انو حتى التونسيين الي عايشين في تونس فينا بالدليل الاف امثلة الاستهتار بصحة غيرهم و عدم التزام بالحجر الصحي... الاشكال يبقى واحد: وقتاش نفيقو انو التصرف بشكل فردي، ممكن يخليك تربح حاجة بشكل فوري، لكنك باش تخسر اكثر عاجلا ام آجلا لما يصير الانهيار الجماعي... و الحل الفوري توا على الاقل، انو السيدة هذي بعد ما تشفى و ترتاح من كورونا بإذن الله، تكون عقوبتها على قد الوبال الي جابتو للبلاد او ممكن تكون سبب في جيانو للبلاد... موش شماتة و موش تشفّي، لكن راهو العقوبة للمخالف موش فقط باش هو يدفع ثمن، و انما ايضا باش تكون رادع لغيرو... و المخزي، هو الصمت الغريب من الحكونة حول الاجراءات الردعية الي سيتم اتخاذها ضد هذه السيدة.. ربي يهدي...
السلام عليكم اعادة الخوصصة، المؤسسات العمومية،... مفاهيم نحاولو نبسطوه... نبداو السّاعة بفكرة عامّة، اوّلا نبعدو على الشعارات الفضفاضة من الجيهتين، لا "الخوصصة هي الحلّ"، و لا كذبة "الخوصصة هي بيع تونس"... نفسرو ثانيا شنيّة المؤسّسات العموميّة المعنيّة بالخوصصة حاليّا، بالنّسبة للشّعب التّونسي... المؤسّسات العموميّة هي في الواقع شركات كيفها كيما الشّركات الخاصّة، تخضع لزوز حوايج: أوّلا في علاقتها مع غيرها من مزودين و منافسين و حرفاء، تخضع لقانون الشركات و القانون التّجاري، يعني كيفها كيما الشّركات الخاصّة ثانيا في تسييرها، تخضع للقانون العام و لسلطة الإدارة العمومية سواء في الصفقات سواء في التسميات و الترقيات و سياسة الاستثمار وغيرهم قلنا اذا أنّو المؤسّسات هذي، هي شركات عاديّة، يعني تتكوّن برأس مال اصلي، تنتدب خدّامة، و تشري مقرّ، و آليّات انتاج، و مبعد تبدا تخدم، و ممكن تربح و ممكن تخسر... الفرق بين المؤسّسات هذي و الشّركات الخاصّة، هو انّو في الشركات الخاصّة، رأس المال يجيبوه مواطنين يلمّو بعضهم و يعملو شركة في مجال معيّن... بينما في المؤسّسات العموميّة، فلوس راس المال تدفعهم الحكومة، و تكوّن شركة تتسمّى عموميّة... و هوني لازمنا ديما نتذكرو، انّو الفلوس الي تحطهم الحكومة في راس مال الشّركات هذي، ما هيّاش ورثة وزير من الوزراء و لا رزق عائلات أعضاء الحكومة.... الفلوس هذي تتجبد من ميزانيّة الشّعب التّونسي، يعني من الفلوس الّي لمّتهم الحكومة في العام هذاكا في شكل ضرائب من التوانسة سواء مواطنين أو شركات... مثلا عام 1968، الحكومة خذات من ميزانيّة الدّولة عامتها 15 مليار، و حطّتهم كرأس مال اصلي في شركة جديدة كوّنتها، و سمّاتها الشّركة الوطنيّة لإستغلال و توزيع المياه SONEDE... يعني فلوس راس مال الشّركات العموميّة جايّة من المال العام متاع الشّعب التّونسي، و هذاكا علاه اسمها مؤسّسات عموميّة... تبعوني توّا باش نفهمو كيفاش جات لازم هالشّركات العموميّة العموميّة تخدم، و علاش تعملت اصلا... قلنا المؤسّسة العموميّة تتعمل بفلوس الشّعب، الهدف منها هو تقديم خدمات ومنتجات للشّعب هذا... و المنطقي انّو مادام راس مال الشّركات هذي من عند الشّعب، هو انها ما تسعاش باش تربح في الشّعب، لازمها توفّر خدمات و منتجات بأسعار معقولة لكافّة الطّبقات... و هذاكا علاه، نظريّات التصرّف في المؤسّسات العمومية الي تبيع للشّعب، تقول انّو الوضعيّة المثاليّة هو انّو الشّركات هذي كلّ عام تخرج طاولة، لا رابحة لا خاسرة، بمعنى انّو أسعار بيعها تغطّي بالضّبط كلفة انتاجها الي باعاتو للمواطنين... طبعا هذي النظرية، و صعيب تجي بالضّبط في الواقع... لكن هذا ما يمنعش انّو فكرة المؤسسة العموميّة هدفها موش الرّبح في المواطنين... نتعدّاو لسبب تكوين مؤسّسات عموميّة أصلا، او من الجيهة الأخرى، أسباب رفض الفكرة اصلا... هوني برشا أسباب، منها الإيديولوجي المربوط بنظرة المفكرين لطبيعة المجتمعات البشرية و لتحليل التفاعل بين تصرّفات الفرد و توجّهات المجموعة (موضوع تفكير فلسفي اجتماعي الصّفحة هذي موش مجالو)... و فمّا أسباب اقتصاديّة بحتة... ناخذو حال تونس، بعد الاستقلال، ما كانش عندنا رؤوس أموال خاصّة قادرة على استثمار أموال طائلة في كلّ المجالات تقريبا، و هذاكا علاش الدّولة، بالتّداين أساسا، عملت شركات عموميّة في كلّ المجالات تقريبا، ماء ضوء، تلفون، بنوك، مواد غذائيّة، سياحة فلاحة، فسفاط، بترول... تخلقت الشّركات هذي، و بدات تخدم، و بالشويّة بالشويّة، عملت بنية تحتيّة اقتصاديّة في بلادنا، بنية تحتيّة وفرت الحدّ الأدنى جدّا من جودة الخدمات، و الكبار في السنّ من قرّاء الصّفحة الأفاضل، يعرفوني آش نقصد كي نحكي على جودة الخدمات المقدمة للمواطن... لكن هذا ما ينفيش الحقيقة، الشّركات هذي هي الي بنات تونس الي نعرفوها اليوم، و لولاها، الله اعلم فين نكونو... فمّا برشا اشكاليّات اعترضت الشّركات هذي: اوّلا شركات مضطرّة تبيع بسعر معقول للمواطن، سعر في اغلب الأحيان يقلّ عن كلفة المتوج او الخدمة، ما ادّى لتراكم الخسائر ثانيا، كلفة انتاج الشّركات هذي، الي بحكم طبيعتها العموميّة، كرّست ثقافة رزق البليك، يعني ما فيهاش الكبس و البحث عن النّجاعة القصوى و معاقبة التبذير و الاستهتار، الي يفرضهم مولى الرّزق الي واقف على رزقو، و العمليّة هذي ادّات لوضعيّات مضحكة، و كلفة انتاج بعض هذه الشّركات أصبحت اكبر ببارشا من كلفة انتاج شركة تحترم روحها... مثال في آخر تقرير لهيئة الرّقابة العامّة للماليّة، نلقاو انّو كلفة انتاج الكيلواط/ساعة بمحطّة الكهرباء برادس (شركة خاصّة)، أقلّ بـ... شدّو عندكم ... 65% من كلفة الإنتاج في محطة سوسة (التابعة للستاغ) رغم انهم يستعملو في نفس التقنية.... ثالثا، صارت برشا تدخّلات سياسيّة في طريقة تسيير هالشّركات، و عملت برشا خيارات غالطة، و اكبر غلط، هو انها أصبحت موقع بطالة مقنعة، و انتدبت الاف العمال الي ما تحتاجلهم و تخلّص فيهم رغم انهم ما عندهمش عمل فعلي... و صارت طبعا فوضى فساد مهولة خاصّة قبل الثّورة، لأنّ السلطة المطلقة مفسدة مطلقة... و المأساة الأعظم حسب رايي، هو تغييب الرّأي العام حول الوضعيّة الماليّة و وضعيّة التصرّف في الشّركات هذي، و التقارير السّنوية لمراقبي حسابات الشّركات هذي، و خاصة تقارير الرّقابة الدّاخليّة، الي فيها تفاصيل المشاكل و الاخلالات، التقارير هذي لاااااااا تُنشر للشّعب التّونسي، الشّعب التّونسي الي نذكّركم انّو المالك الوحيد لهذه الشّركات... رابعا، البيروقراطيّة الإداريّة دمّرت سير هذه الشّركات، طول الإجراءات الاداريّة و صعوبة اتّخاذ القرار بسرعة، في اقتصاد وطني و عالمي سريع جدّا، ادّى لخسائر مهولة للشّركات هذي خامسا، صارتلنا في بعض المؤسّسات كارثة أخرى، هي الانفلات النقابي، و تذكروا هوني انّو نحكيو على المؤسّسات العموميّة، يعني أي طلب نقابي، هو في الأخير طلب موجّه للشّعب التّونسي صاحب الشّركات هذي، و أي امتياز إضافي لعمّال و موظّفي المؤسّسات هذي، هو في الواقع امتياز يُصرف من جيب الشّعب التّونسي دافع الضّرائب، لكن الانفلات موش غادي، الانفلات صار لمّا النقابات هذي أصبحت تريد تسيير شركات الشعب التّونسي، و تحب امتيازات عينيّة فقط لعملها في الشركات هذي، و تحب صغارها يدخلو يخدمو فيها قبل غيرهم من أبناء الشّعب التّونسي، و ترفض انّو شركات أخرى تقدّم نفس الخدمات للشّعب التّونسي، و وسيلة الضّغط ما اسهلش منها، طبقوا طلباتنا او نوقفو الخدمة، و بإعتبارها شركة محتكرة لقطاعاتها، يقع اذلال الشعب التّونسي كلّ مرّة... و وصلنا لوضعيات انو مجموعة خدامة فكو شركة هي ملك من أملاك شعب كاملة، و أصبحوا هوما الملّاكة الفعليين سادسا، الشركات هذي، واصلت في الخسارة لسبب واحد، لانها ما عندهاش مشكل افلاس كيما الشّركات الخاصّة... الشركات الخاصّة الي تخسر برشا، تنتهي بالافلاس، بينما الشركات العموميّة لما تخسر، نزيدو نصبّولها فلوس من ميزانيّة الشّعب التّونسي، يعني بالنّهاية، هاك السّعر المعقول الي يدفع فيه المواطن نظير الخدمات و المنتجات متاع الشّركات هذي ما هوّاش العبء الحقيقي الي يدفع فيه المواطن، لا، المواطن يدفع للشّركات هذي زادا جانب من الضّرائب الي يخلّص فيها للدّولة... و لمّا نتذكرو انّو ميزانيّة الدّولة من جيهتها أصبحت تضلع بحكم هول الطّلبات عليها من جيهة و ثقافة التهرّب الجبائي السّائدة من جيهة أخرى، نفهمو علاش الزّنقة بدات تاقف للهارب، و علاش كثر الحديث على الخوصصة... و هوني لبّ النقاش... والأسئلة الي لازم التوانسة يلقاو اجابتها هوني ما هيّاش "نعملو خوصصة ام لا؟" لكن: شنوّا نربحو وشنوّا نخسرو اذا نخوصصو؟ ما هيّاش أيديولوجيا من جيهة، و نهم للرّبح و اقتصاد السوق من جيهة أخرى، احنا الهدف متاعنا هو الحصول على الخدمة الجيّدة بسعر معقول، و لفترة دائمة، ... الحكاية الكلّ يا توانسة مرتبطة بالتساؤل على مصلحتنا فين، بكلّ عقلانيّة، و دون تشنّج، لازمنا نضمنو: من جيهة بالاستثمار الأمثل لفلوسنا، الي يخلّينا ما نطيشوش فلوس في البحر ببهامة، قال شنوّا الشركة هذيكا ملك الشّعب و خلّيها خاسرة آلاف المليارات كل عام، و خدماتها حموم ميسالش، المفيد القطاع العام يقعد و من جيهة ثانية، لازمنا نتساءلو، يا ترى منظومتنا السياسة و القانونيّة الحالية تسمح بالتفويت في بعض هذه الشركات بكلّ شفافيّة، و الاهمّ منظومتنا السياسيّة و القانونيّة تسمح برقابة قويّة على راس المال الخاصّ لتفادي اللوبيات و البحث عن الرّبح الغير مشروع و الاستفادة من وضعيّات احتكار تضرّ بالمواطن الموضوع كبير، و النّقاش فيه ما يوفاش نفكرو مع بعضنا...
الخوصصة و تحرير المبادرة اما على طريقة عمال القطاع العام 😁😁
السلام عليكم في الصفحة، من 2011 لليوم حكينا في مئات المواضيع، برشا ميساجات يجيوني يسألو على مقال قديم، الفيلم هذا فيه طريقة التلويج في الصفحة، اكتبو الكلمة او الكلمات الي تقرب من الموضوع الي تحبو عليه، تلقاو المقالات... هذا مثال على تلويج على مقال الtmm مثلا... Ps: اخيرا تشجعت و بديت نحل في الميساجات القدم الي كنت باخل عليهم، نلقاهم الكل سؤالات على سعر برميل البترول، يعني ديجا مجاوب عليهم و الحمدولله😎... اذا تلقاوني عملت vu ... و تعديت، موش معناها حقرة، اما خاطر ديجا جاوبت... نواصلو قراءة البقية، و ان شاء الله موش اسئلة يتعبو😁
انيس الجزيري امين عام مجلس الاعمال الافريقي: تركيا تزيح تونس من ريادة السوق الليبية من حيث حصة صادراتنا من المواد الغذائية. 70% من المواد الغذائية الي في ليبيا اصبحت الان سلع تركية، بعد ان كانت هذه النسبة من نصيب السلع التونسية. المصدر : https://www.radioexpressfm.com/ar/تراجع-المبادلات-التونسية-الليبية-إلى/
بين 2013 و 2015، وكالة التبغ و الوقيد وزعت مجانا و دون اي سند قانوني (ركزو مليح: دون سند قانوني، يعني لا داخلة في اجر لا والو، وحدهم خطرلهم عملوها)، 10 ملايين علبة سجائر على اعوانها القارين و الوقتيين و المتقاعدين و على قبّاض المالية الي مسؤولين على بيع الدخان و على مسؤولين في ادارةالمحاسبة العمومية بوزارة المالية و على بعض الاطباء المتعاقدين مع وكالة التبغ... 10 ملايين علبة سجائر مجانية، سعرها لو تباعت 22 مليون دينار منهم 15 مليون دينار ضرائب كانوا ينجمو يدخلو لميزانية الدولة... طبعا كي قلنا بين 2013 و 2015 موش معناها الشي وقف و الا ماكانش قبل، هي فقط الفترة الي تمت مراقبتها المصدر: ملخص تقرير تفقد على الوكالة، منشور في صفحة وزارة املاك الدولة
نصيحة للجميع بعد خرافة سعر الدينار الي طلعت البارح: تلويج سعر الصرف راهو ما يجيش بgoogle، اي رقم باش تلقاووه فيها راهو غاااالط، حتى لو موش غالط كيما خرافة 4,9 دينارات، مؤكد باش يكون سعر مختلف عن حقيقة السعر في سوق الصرف التونسي. تحب تعرف بالضبط سعر اي عملة متداولة في تونس مقابل الدينار، ادخل لموقع اي بنك تونسي، لوج على devises و شوف... و اذا تحب تاخو فكرة معدل سعر الصرف متاع كل البنوك، ادخل لموقع البنك المركزي هوني: https://www.bct.gov.tn/bct/siteprod/cours.jsp
تي شنية هالخرافة متاع الاورو ولى ب4,9 دينار ؟؟؟ قمت نلقى الدنيا مخروبة و الناس الكل تسأل، الي سألوني نحب نسألهم منين ليكم هالحكاية؟
على ذمة النائب عن التيار الديمقراطي نبيل الحاجي الآن في برنامج مهدي كتو على اكسبراس اف ام: في الstam، فما اتفاق مع النقابة انو الخلاص دوبل، تخدم 6 سوايع تخلص في 12. في الstam، شرينا 6 آلات رافعة ب60 مليار، يخدمو منهم 2 فقط، خاطر ما عندناش شكون يسوقهم
السلام عليكم باش نحكيلكم شنوّا صار البارح في مجلس النّوّاب، اما قبل تبعوني باش تفهمو مليح الحكاية، و صدقوني ما تندموش بإذن اللّه: البحر الأبيض المتوسط (بحرنا يعني)، هو أكثر بحر ملوّث في العالم (بحر يمثّل 1% من بحار العالم، ويحتوي على 7% من كلّ النفايات في بحار العالم)، بحكم انّو شبه مغلق و بحكم انّو مهد الحضارات البشريّة عبر التّاريخ، وبحكم خاصّة أنّو بحر يعيشو على سواحلو 230 مليون نسمة، و يتمّ سنويّا تلويثو بـ 200 الف طن جديدة من البلاستيك. (المصدر 1)، و الأتعس انّو الوضعيّة هذي ماشية للتّفاقم بحكم النّموّ الديمغرافي و بحكم ارتفاع مستويات النّشاط البشري... يقول القائل انا كمواطن موش منجّم نعيش مرتاح مادّيّا، آش دخّلني في هالبوبلي ؟ تلوّث البحر الأبيض المتوسّط بالبلاستيك الميكروسكوبي و المعادن الثّقيلة، معناه: اوّلا انّو المواد هذي ماشية في جسم أي مواطن ياكل المواد الغذائية البحريّة مع ما يعنيه الشّي من امراض خبيث و مصاريف صحّة عموميّة مهولة ثانيا، انّو الثّروة السّمكيّة الي يعيشو منها آلاف العائلات في تونس، مهدّدة في مستقبل وجودها، و هذا تهديد مستقبلي مباشر لوضع اقتصادي لآلاف العائلات ثالثا، انّو السّواحل متاعنا تفقد الخصائص الطّبيعيّة الي تمكّن من العيش بالقرب منها، و تدمير أكيد لأي امل في نشاط إقتصادي سياحي مستقبلي، مع ما يعنيه الامر أيضا من تهديد اقتصادي لآلاف العائلات رابعا، مع التّغييرات المناخيّة وارتفاع حرارة وملوحة المتوسّط، باش يأدّي الى نقص الامطار و خاصّة الى زيادة تركيز المواد الملوّثة في مياه الامطار، و هذا فيه ضرر مباشر على الفلاحة و كلّ المنتوجات الغذائية الانسانيّة آيه و الحلّ؟ الحلّ صعيب و شبه مستحيل لإيقاف هذا التّيّار، و اهمّ سبب، هو انّو احنا في بحر واحد، و سياسات مقاومة التّلوّث، و برامج البحث العلمي في المجال، يقومو بيها الـ21 دولة الي في المتوسّط كلّ واحدة وحدها... و نتيجة لهذا التّعدّد و عدم تناسق البرامج و السّياسات، اغلب الإجراءات كانت نتائجها صفر، بحكم انّو تنظّم انت و جارك يخربها، عبارة ما عملت شي... عام 2008، تلمّوا عدّة دول في المتوسّط منهم تونس، و صحّحوا على بروتوكول اسمو "البروتوكول بشأن الإدارة المتكاملة للمناطق الساحلية بالمتوسط" (المصدر 2). و يهدف هالبروتوكول، حسب لجنة الصناعة و الطّاقة والثروات الطبيعية والبنية الأساسية والبيئة (الي فيها نوّاب بنفس توزيع كتل البرلمان، و الي وافقت على البروتوكول نهار 21 افريل 2020، و اوصت الجلسة العامّة بالمصادقة عليه(المصدر 3))، هالبروتوكول فيه 7 أجزاء هي : الالتزامات العامة وتعريف المصطلحات والتغطية الجغرافية وحفظ حقوق الأطراف المتعاقدة، عناصر الإدارة المتكاملة التمي تجمع بين الأنشطة الاقتصادية والنظم الإيكولوجية الساحلية وحماية المناظر الطبيعية والجزر والتراث الثقافي إضافة إلى وضع آليّات المشاركة والتوعية والتدريب والتعليم والبحث المخاطر على المناطق الساحلية مع الدعوة إلى وضع استراتيجيات وطنية لمنع الأخطار الطبيعية وإعتماد تقييمات لهشاشة المناطق الساحلية لمعالجة الكوارث الطبيعية خاصة التغير المناخي وصون أو ترميم القدرة الطبيعية على التأقلم، دعم أنشطة التدريب والبحث الم وجهة إلى الإدارة المتكاملة للمناطق الساحلية بهدف تبادل المعلومات حول استخدام الأساليب البيئية المثلى، تعيين جهة اتصال لتكون همزة الوصل مع مركز الأنشطة الإقليمية لبرامج الأعمال ذات الأولوية، إحداث آليّات للرصد والمراقبة وإعتماد قوائم جرد للمناطق الساحلية لتبادل المعلومات تعهد الأطراف المتعاقدة بعدم الانخراط في أنشطة مخالفة لمبادئ البروتوكول. آش ربحنا منّو البروتوكول من نهار الّي صحّحناه في 2008؟ حوالي 825 مليون دينار من الهبات و المساعدات استفادت منها بلديات الشريط الساحلي ومكنتها من إنجاز بعض مشاريع تهيئة واستصلاح الشريط الساحلي، والحد من انبعاثات الكربون و بعث مشاريع للطاقات المتجددة. و ربحنا أيضا هبة أخرى بـ 90 مليون دينار مكنت من استصلاح 32 كم من سواحل سليمان و غار الملح. ربحنا منه خاصّة دمج وحدات البحث بالجامعات التّونسيّة في برامج البحث المتوسّطي ما مكّن من تطوير خبراتنا وعلمائنا عبر تربّصات ومؤتمرات علمية وأبحاث منشورة في نشريات علميّة راقية، و خاصّة مكّن عبر هبات من تجهيز مختبرات وحدات البحث بالجامعات التّونسيّة بآلات لو نقعدو لقيام عيسى ما نشريوهمش من ميزانية التعليم العالي. نجيو توا للّي صار البارح في مجلس النّوّاب... البارح في جلسة عامّة للسّادة النّوّاب، تمّ تأجيل التّصويت على معاهدة البروتوكول بشأن الإدارة المتكاملة للمناطق الساحلية بالمتوسط، و السبب الي خلّى نوّابنا يأجلوا التّصويت على المعاهدة هذي، هو انّو....من جملة ال21 دولة متوسّطيّة الي مصحّحين عليه... فمّا إسرائيل... المأساة هوني، هي انّو كلّ دول البحر الأبيض المتوسّط صحّحوا على هذا البروتوكول، بما فيهم المغرب، الجزائر، ليبيا، مصر، لبنان، سوريا، تركيا... (المصدر 4)... المأساة الأتعس انّو لو نوّابنا قراو الفصل 4 من البروتوكول (المصدر 5)، يلقاوه ينصّ حرفيّا على ما يلي: " - ليس في هذا البروتوكول أو أي قانون معتمد على أساس هذا البروتوكول، ما قد يؤثر على الحقوق أو المطالبات أو المواقف القانونية الحالية أو المستقبلية الّتي تؤثر على قانون البحار، ولا سيما طبيعة المناطق البحرية ونطاقها، وترسيم حدود هذه المناطق بين الدول المتجاورة أو المواجهة، والحق وإجراءات المرور المضائق المستخدمة للملاحة الدولية، وحق المرور البريء في البحر الإقليمي، وكذلك طبيعة ومدى الولاية القضائية للدولة الساحلية ودولة العلَم ودولة الميناء. - لا يشكّل أي فعل أو نشاط على أساس هذا البروتوكول سببًا للاعتراض أو مساندة أي مطالبة بالسيادة أو الولاية القضائية الوطنية" انتهى. المصدر 1 https://www.notre-planete.info/actualites/1069-Mediterranee-dechets-plastique المصدر 2 https://www.pap-thecoastcentre.org/razno/Protocole%20GIZC%20Formatte.pdf المصدر 3 http://www.arp.tn/site/servlet/Fichier?code_obj=110171&code_exp=1&langue=1 المصدر 4 http://www.fao.org/faolex/results/details/fr/c/LEX-FAOC085201/ المصدر 5 http://extwprlegs1.fao.org/docs/pdf/mul-85201.pdf
ولاية القيروان: صفر نقطة بيع قانونية للخمر و... 150 نقطة بيع خمر و بديل خمر، خلسة. و وصلنا قرى يدخلولها 400 لتر قوارص يوم قبل العيد باش نفهمو انو صناعة كاملة انتصبت للاستجابة للطلب . توا بجاه ربي ماناش مبطلين نفاق و ضحك على ارواحنا؟؟؟ المصدر: تحقيقات برنامج الحقائق الاربعة.
كارثة حاجب العيون عرّاتنا مرة اخرى: منطق الرخصة لبيع الخمر، هو بكل بساطة هدية لناس معينة باش يغرفو و يستغنيو دون غيرهم، هذا هو الاقتصاد الريعي في ابهى مظاهره. الاتعس، انو البقايع الي ما فيهاش رخص، تلقى فيها عصابات بيع الخمر في النوار، و هاذم بيدهم تلقاهم زادا اغنى ناس، و في النوار ايضا، يعني حتى ضرائب على الارباح ما فماش... الزوز هاذم، يستغلوا النفاق الاجتماعي، و في كل مرة تخرج معلومة حول اعطاء رخصة بيع خمور في مكان ما، تلقاهم هوما اكثر ناس تدفع لتهييج الناس بحجة انو عيب و ما يجيش و ديننا و اخلاقنا، و هكا، بارونات النهب تلقاهم مواصلين في التغويص من ظهر الشعب و دولتو... و شعبنا الي ما يحبش يغزر لحقيقتو كي باقي شعوب النفاق الاجتماعي (عشت حتى في بعض العواصم العربية "المحافظة" فترة، و شفت جميع انواع الخمور تباع خلسة كالعادة)، شعب النفاق الاجتماعي يخيّر انو شبابو يموت بالقوارص او غيرها من المشروبات، (على فكرة، توا عامين لتالي صارت نفس الكارثة في جرجيس بسبب مشروب جديد مصنوع يدويا، اساسا خاطر نقطة البيع الي في وسط البلاد سكرت) شعوبنا تخير شبابها يموتو على انها تغزر للحقيقة و تقبلها... الخلاصة: استهلاك الخمور عمرو ما باش ياقف، و لا باش ينقص، هذاكا الحال في تاريخ كل الشعوب في العالم بما فيها الشعوب العربية الاسلامية، و اغلب دول العالم بما فيها دول اسلامية، الخمر يتباع في كل مكان دون رخصة... و مادامنا عاملينلو حكاية الرخصة هذي، مادامنا فقط قاعدين نكذبو على لرواحنا بحجج تافهة، و ما دمنا خاصة عاطيين كنز لناس معينين برخصهم، و عاطيين كنز اكبر لعصابات الاجرام، و الاثنين وراهم لوبيات متمعشة منهم، و بكلهم يوجهو في الراي العام للحفاظ على كنزهم...


عيّادي و سنين دايمة مبروك العودة الى الصفر في الاصابات الجديدة
عيد مبروك لكل التوانسة حيث ما كانوا في تونس و كل مكان في العالم نخص بالتهنئة النساء و الرجال البعاد على عايلاتهم الي يخدمو باش تونس تعيش : اطباء و ممرضين و امن و ديوانة و حماية مدنية و كل عملة و مهندسي الاستمرار في جميع المجالات. تحية خاصة لنساء و رجال الحرس و الجيش الوطنيين المرابطين في الصحراء و الجبال حماية لهذا الوطن. كل سنة و تونس بخير، ربي يحفظ بلادنا ما تنساوش زكاة فطركم، و تبرعاتكم لليتامى متاع قرى الاطفال ابعث SMS فيه SOS علر الرقم 85510، قيمتو 1750 مليم بالضبط كيما قيمة زكاة الفطر الي حددها فضيلة المفتي. #UN_SMS_POUR_SOS
اعادة، البورصة 2، تتمة للمقال السابق: في الستاتي السابق، فسّرنا شنيّة البورصة أصلا، و كيفاش الشّركات تدخل للبورصة، و كيفاش المواطن ينجم يولي يبيع و يشري في البورصة، اليوم باش نحكيو على تفسير مبسّط، لأسباب ارتفاع و انخفاض سعر الأسهم متاع الشّركات في البورصة... في الحقيقة برشا حوايج تخلّي سعر سهم يطلع و الا يهبط ، الشي المؤكّد هو انّو على نهار برك، ما تصيرش تغييرات كبيرة في سعر الأسهم في بورصة تونس، خاطر اوّلا فمّا حدّ قانوني صغير متاع تطوّر السّعر بين النهار و النهار، و ثانيا خاطر تونس بلاد صغيرة و بورصتها صغيرة، و ما تصيرش فيها احداث مفاجأة كبيرة، تخلّي سوم أسهم شركة ينهار و الا يطير في ظرف جمعة و الا حتى شهر.. عموما، فمّا 4 حوايج تأثّر على سوم سعر أي شركة: أوّلا: الوضع الاقتصادي العام للبلاد، يعني لمّا الأوضاع الإقتصاديّة العامّة للبلاد تتضعضع، فطبيعي أنّو النّاس تتردّد انها تستثمر و تشري أسهم متاع شركات في البورصة... في تونس مثلا، في 2010 كان فمّا 56 شركة مدرجة في البورصة، و القيمة الجمليّة لأسهم هالشّركات، كانت 15282 مليار...بعد احداث الثّورة، و في عام 2013، رغم الي أصبح عندنا 71 شركة مدرجة في البورصة، فإنّو القيمة الجمليّة لأسهم هالشّركات طاحت لـ 14093 مليار ثاني حاجة تأثّر على سعر السهم هي نتائج الشّركة: طبيعي أنّو الشّركات الي تحقق نتائج كبيرة، و توزع مربوح هام على مساهميها كل عام، باش يصير عليها طلب أكثر من الشركة الي نتائجها دون المأمول، و كي يكثر الطّلب، يطلع السّوم ، و الشّركة الي نتائجها تكون على قدّها، ما تشجّعش النّاس أنهم يشريو الأسهم متاعها، و كي يقلّ الطّلب، يطيح السّوم... و الحالة هذي تنطبق على اغلب أسهم الشّركات المدرجة في بورصة تونس ثالث حاجة تأثّر على سعر أسهم الشّركات، هي العرض و الطّلب: اذا من جهة، فمّا أسهم متاع شركة عليهم طلب كبير من طرف شخص، او مجموعة أشخاص يحبّو يصبحو أكبر مساهمين في هالشّركة، و من الجهة الثّانية، المالكين لهالأسهم ما يحبّوش يبيعو، دونك العرض قليل، فطبيعي السّوم يطلع رابع حاجة تأثّر على سعر أسهم الشّركات، هي الأخبار و المعلومات حول الشّركة: مثلا، الشي الي صار في العالم حول أسهم شركة فولكسفاغن، و الي خسرت 17% من قيمتها في نهار واحد يوم 20 سبتمبر 2015، بعد ما تفضحت حكاية ترافيك في أباراي يقيس درجة التلوّث في كراهب فولكسفاغن... و في تونس و بحدّة أقلّ و على فترة اكبر، صارت الحكاية متاع سيفاكس آرلاينز، الي تعدّى عام 2014 و كلّ مرّة النّاس تكتشف عليها حاجة خايبة، من الغاء خط مونريال، ثمّ تجميد التّعامل معاها من طرف منظّمة عالميّة للنّقل الجوّي، ثمّ الكلام متاع مراقبي الحسابات متاعها، الي خرجو في تقاريرهم اخلالات محاسبيّة كبيرة، و بالطبيعة، هاشّي هذا بكلّو فاقت بيه العباد الي تشري و تبيع في البورصة، و بين 2 جانفي 2014 و 17 نوفمبر 2014، طاح سعر سهم سيفاكس من 8 دينارات و 640 ملّيم، ل 3 دينارات و 980 ملّيم... أخيرا، نحب نفسرلكم شنيّة حكاية مؤشّر البورصة، الي ساعة ساعة، يجبدو عليه في الأخبار، و يقولو طلع و الّا هبط، مؤشر البورصة، و ما غير ما نمرجكم بحكايات تقنيّة، هو بكلّ بساطة معادلة، نطلعو بها رقم، يحوصل تطوّر سعر أسهم مجموعة من اهمّ الشّركات المدرجة بالبورصة، و الرّقم هذايا، كلّ ما يطلع، كلّ ما معناها أنّو الأفاريّات ماشية، و النّاس عندها الثيقة في الشّركات المدرجة بالبورصة، و الي أسعار أسهم غالب الشّركات قاعدة تطلع ... و العكس كلّ ما يهبط... نقلكم أخيرا، انّو في الوضعيّات العاديّة، هالمؤشّر ما يتحرّك بين النهار و النهار الّا بنسبة صغيرة، مؤشر TUNINDEX مثلا، و الي هوّ مؤشّر بورصة تونس، ما تحرّك الّا بمعدّل 0.01% لفوق و الا لوطة كلّ يوم، من 1 جانفي الي فات لتوّا، و لذا، كي المؤشّر يطلع بصفة غريبة في فترة قصيرة، و الا يهبط بصفة غريبة في فترة قصيرة، تلقى أكيد فمّا حاجة غريبة صارت في البلاد او في العالم... شاهية طيبة ما تنساوش زكاتكم و تبرعاتكم لليتامى متاع قرى الاطفال ابعث SMS فيه SOS علر الرقم 85510، قيمتو 1750 مليم بالضبط كيما قيمة زكاة الفطر الي حددها فضيلة المفتي. #UN_SMS_POUR_SOS
إعادة للي قالق يحب يطالع😁 البورصة 1 اليوم، باش نحكيو على موضوع جبدنا عليه قبل في سياق حديثنا على مواضيع أخرى... و الموضوع هذا هو البورصة... و كالعادة، قبل ما نعطيو أرقام بورصة تونس، نعملو تذكير لبعض المفاهيم... كلّ شركة، كي تتكوّن عندها رأس مال، و هاك الرّأس مال، يكونو جايبينو شركاء كلّ حد و بايو... قانونيّا، رأس مال كلّ شركة، يكون مقسوم على عدّة أجزاء تتسمّى أسهم، (السّهم الواحد هو دونك، عبارة عن شهادة ملكيّة لجزء من رأس مال الشركة)، و عدد الأسهم، يفرق حسب رغبة أمّالي الشّركة، مثلا، شركة رأس مالها 10 ملاين، تنجّم تكون مكوّنة من 10 اسهم كلّ سهم يسوى مليون، و الا 100 سهم كلّ سهم يسوى 100 دينار، و الا 1000 سهم كلّ سهم يسوى 10 دينارات)... المفيد، كلّ واحد من الشّركاء في رأس المال، يملك عدد من الأسهم، يقابل قدّاش هو جاب لرأس مال الشّركة، الي جاب شطر رأس المال، يملك شطر عدد الأسهم، و الي جاب ربع رأس المال يملك ربع عدد الأسهم، و هكذا دواليك...، أخيرا، الشّركاء، يتسمّاو زادا بكلمة أخرى هي "المساهمين"... باهيييي... هالاسهم الي نحكيو عليها، تتباع و تتشرى بين الناس كيما أي سلعة أخرى... و البورصة هي بكلّ بساطة، السوق الي تتباع وتتشرى فيها الأسهم،... إنجيو توّا لكيفاش الشّركات تدخل تحطّ الأسهم متاعها في البورصة... لازم نعرفوا أنّو مبدئيّا، الشّركة ما تتقبل في البورصة، الا بعد ما تستجيب لجملة من الشّروط الصّارمة، من حيث أقدميّة الشّركة، و من حيث نتائجها و صلابتها الماليّة، و من حيث تنظيمها و ادارتها و الرّقابة على أرقام الcomptabilité متاعها... باهي، نقولو شركة استجابت للشّروط اللّازمة لدخول البورصة، كيفاش تدخل بالضّبط، في الحقيقة فمّا زوز طرق أساسا: • يا إمّا أهمّ الشّركاء، يمشيو للبورصة و يقولو باش نبيعو الأسهم متاعنا للعموم، و من النهار الي تصير فيه عمليّة البيع هذي، تصبح اسهم هاك الشّركة مدرجة في البورصة، و كلّ يوم فمّا ناس تحب تبيع و ناس تحب تشري، و العرض و الطّلب هو الي يحدّد سعر السّهم • يا إمّا، الشّركة تمشي للبورصة و تقول انا راس مالي توّا مليار مقسوم على 1000 سهم كل سهم يسوى مليون، و نحبّ نرجعو زوز مليارات، لذا نعرض على المواطنين 1000 سهم جديد كلّ سهم يسوى مليون، و يتحلّ باب المساهمة لفترة معيّنة حتّى يتلمّ هاك المليار الجديد، و مبعد، تصبح أسهم هالشّركة متداولة في البورصة، و كلّ يوم فمّا ناس تحب تبيع و ناس تحب تشري، و العرض و الطّلب هو الي يحدّد سعر السّهم نجيو توّا، للمواطن العادي، كيفاش ينجّم يولّي يشري و يبيع أسهم في البورصة، أوّل شي لازم نتفاهمو عليه، هو انو البورصة موش سوق عاديّة، يعني موش حطّ الفلوس في جيبك و ادخل قلّب السّلعة، و اذا عجباتك حاجة خوذها، لا... للدخول للبورصة و شراء أسهم منها، يلزم تتعدّى بوسيط معتمد، بالفرنسيّة Intermédiare agréé، و هاذم شركات مرخّص ليهم من طرف الدّولة، انهم يقبلو فلوس من المواطن، و يشرييولو أسهم متاع الشّركات الي حدّدها المواطن او ينصحوه في أي شركة يستثمر، يعني بالنّهاية المواطن هو الي يقرّر آش باش يعمل بفلوسو... و النّاس المهتمّة بالموضوع، بإمكانها الدّخول لموقع هيئة السّوق الماليّة، الي تمثّل رقابة الدّولة على البورصة، و موقعها هو www.cmf.tn، و يلقاو فيه القائمة المفصّلة للوسطاء المعتمدين في بورصة تونس هوني: https://www.cmf.tn/intervenants-sur-le-marche-financier#accordion-section-iiiii ... و المواطن الي يحب يستثمر في البورصة، بالفلّاقي الي يحب يولّي شريك في واحدة من الشّركات الي أسهمها مدرجة في البورصة، عندو زوز استراتيجيّات، يا داخل يشري الأسهم بسوم معيّن، و يستنّى حتلى يطلع هاك السّوم باش يبيع و يربح تفتوفة، يا يشري الأسهم، و يخلّيهم ملكو، و كلّ عام يستنّى قدّاش يتصبلو باي هاك الأسهم في مربوح الشّركة عامتها... اليوم في تونس، اصبح من السهل من دارك عبر انترنات تبيع و تشتري في البورصة، يكفي تقيد و تحل كونت عند وسيط، و هو يعطيك login و mot de passe لحسابك.. المرة الجاية، نهبطو البقية في مقال البورصة 2، و نحكيو على الحوايج الي تأثر في سعر السهم. ما تنساوش زكاتكم و تبرعاتكم لليتامى متاع قرى الاطفال ابعث SMS فيه SOS علر الرقم 85510، قيمتو 1750 مليم بالضبط كيما قيمة زكاة الفطر الي حددها فضيلة المفتي. #UN_SMS_POUR_SOS شاهية طيبة

Subsets and Splits

No community queries yet

The top public SQL queries from the community will appear here once available.